(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΟΒ΄

Δευτέρα, 22 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. κ. Ν. Βρεττού και Ν. Παπαδόπουλου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:, σελ.   
 α) Προς τον Υπουργό Ψηφιακής Διακυβέρνησης, με θέμα: «Ελληνικό Κτηματολόγιο σε αποδρομή υπό την πίεση αλλότριων συμφερόντων», σελ.   
 β) Προς τον Υπουργό Περιβάλλοντος και Ενέργειας:   
 i. με θέμα: «Αδιανόητο φιάσκο της κυβέρνησης με τις επιδοτήσεις ρεύματος σε μικρομεσαίες επιχειρήσεις», σελ.   
 ii. με θέμα: «Να μην κλείσουν οι Ατμοηλεκτρικοί Σταθμοί (ΑΗΣ) Μελίτης και Μεγαλόπολης», σελ.   
 γ) Προς τον Υπουργό Αγροτικής Ανάπτυξης και Τροφίμων:, σελ.   
 i. με θέμα: «Πρόγραμμα Αλιεία, Υδατοκαλλιέργεια και Θάλασσα 2021 - 27», σελ.   
 ii. με θέμα: « Άμεσα μέτρα στήριξης των βιοπαλαιστών κτηνοτρόφων», σελ.   
 iii. με θέμα: «Αντιμετώπιση της λειψυδρίας στον Νομό Μεσσηνίας με προγραμματισμό και κατασκευή λιμνοδεξαμενών και φραγμάτων», σελ.   
 δ) Προς τον Υπουργό Περιβάλλοντος και Ενέργειας, με θέμα: «Στις "συμπληγάδες" του ενεργειακού σχεδιασμού και η τηλεθέρμανση», σελ.   
 ε) Προς τον Υπουργό Ανάπτυξης με θέμα: «Τεράστια καθυστέρηση στην καταβολή εγκεκριμένων επιχορηγήσεων σε επιχειρήσεις του Νομού Δράμας που υπήχθησαν στις διατάξεις του ν.4399/2016 και έχουν ολοκληρώσει τις σχετικές επενδύσεις», σελ.   
 στ) Προς τον Υπουργό Υγείας:   
 i. με θέμα: «Για την καταβολή των ποσών στους γιατρούς που προκύπτουν από τις αποφάσεις του ΣΤΕ», σελ.   
 ii. με θέμα: «Για την άμεση επαναλειτουργία της παιδοψυχιατρικής κλινικής του ΠΑΓΝΗ», σελ.   
 iii. με θέμα: «Προσλήψεις προσωπικού του κλάδου Μαιών / Μαιευτών στη Μαιευτική Κλινική του Πανεπιστημιακού Γενικού Νοσοκομείου Ιωαννίνων (ΠΓΝΙ)», σελ.   
 iv. με θέμα: «Σε αδιέξοδο οι καθαρίστριες του Ψυχιατρικού Νοσοκομείου Θεσσαλονίκης με συμβάσεις εργασίας ορισμένου χρόνου. Ο Υπουργός εμμένει στο outsourcing», σελ.   
 v. με θέμα: «Σοβαρά προβλήματα στη λειτουργία του Νοσοκομείου Βόλου», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίων νόμων:   
 i. Οι Υπουργοί Εθνικής Οικονομίας και Οικονομικών, Ανάπτυξης, Εργασίας και Κοινωνικής Ασφάλισης και Δικαιοσύνης κατέθεσαν στις 19-7-24 σχέδιο νόμου: «Κύρωση της από 18-7-24 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «Thrivest Holdinh LTD»», σελ.   
 ii. Οι Υπουργοί Υγείας, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών και Υγείας κατέθεσαν στις 19 Ιουλίου 2024 σχέδιο νόμου: «Ολοκλήρωση της ψυχιατρικής μεταρρύθμισης», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
  
Β. Επί των επικαίρων ερωτήσεων:  
 ΓΕΩΡΓΙΑΔΗΣ Σ. , σελ.   
 ΈΞΑΡΧΟΣ Ν. , σελ.   
 ΖΑΜΠΑΡΑΣ Μ. , σελ.   
 ΘΡΑΣΚΙΑ Ο. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΥΡΑΝΑΚΗΣ Κ. , σελ.   
 ΛΑΜΠΡΟΠΟΥΛΟΣ Ι. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.   
 ΜΕΤΑΞΑΣ Κ. , σελ.   
 ΝΙΚΟΛΑΪΔΗΣ Α. , σελ.   
 ΣΔΟΥΚΟΥ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΜΕΝΙΤΗΣ Δ. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΒ΄

Δευτέρα 22 Ιουλίου 2024

Αθήνα, σήμερα στις 22 Ιουλίου 2024, ημέρα Δευτέρα και ώρα 15.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-7-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΑ΄ συνεδριάσεώς του, της Παρασκευής 19 Ιουλίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της από 28.3.2024 Επιμέρους Σύμβασης Δωρεάς - Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Προς τη Βουλή των Ελλήνων, Ειδική Γραμματεία του Προέδρου της Βουλής.

Με την παρούσα σάς ενημερώνουμε, σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 22 Ιουλίου 2024, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 1259/10-7-2024, 1275/15-7-2024, 1279/15-7-2024,1281/15-7-2024 και 1288/15-7-2024 επίκαιρες ερωτήσεις, οι οποίες θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Η υπ’ αριθμόν 1271/14-7- 2024 επίκαιρη ερώτηση θα απαντηθεί από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Οι υπ’ αριθμόν 1266/12-7-2024 και 1280/15-7-2024 επίκαιρες ερωτήσεις θα απαντηθούν από την Υφυπουργό Περιβάλλοντος και Ενέργειας κ. Αλεξάνδρα Σδούκου.

Η υπ’ αριθμόν 1264/12-7-2024 επίκαιρη ερώτηση θα απαντηθεί από την Υφυπουργό Ανάπτυξης κ. Άννα Μάνη - Παπαδημητρίου.

Οι υπ’ αριθμόν 1268/12-7-2024 και 1282/15-7-2024 επίκαιρες ερωτήσεις, καθώς και η υπ’ αριθμόν 4841/22-5-2024 ερώτηση κατ’ άρθρο 130, παράγραφος 5 του Κανονισμού της Βουλής, θα απαντηθούν από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Τέλος, η υπ’ αριθμόν 1277/15-7-2024 επίκαιρη ερώτηση θα απαντηθεί από τον Υφυπουργό Ψηφιακής Διακυβέρνησης κ. Κωνσταντίνο Κυρανάκη».

Θα ξεκινήσουμε με την έκτη με αριθμό 1277/15-7-2024 επίκαιρη ερώτηση του πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργόπουλου προς τον Υπουργό Ψηφιακής Διακυβέρνησης, με θέμα: «Ελληνικό Κτηματολόγιο σε αποδρομή υπό την πίεση αλλότριων συμφερόντων».

Θα την απαντήσει ο Υφυπουργός Ψηφιακής Διακυβέρνησης κ. Κωνσταντίνος Κυρανάκης.

Κυρία συνάδελφε, έχετε τον λόγο για την πρωτολογία σας για δύο λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Ένα μικρό σχόλιο που είναι περισσότερο επίκαιρο από ποτέ πριν αναγνώσω την ερώτηση. Οι πρόσφατες κυβερνοεπιθέσεις στη βάση του Ελληνικού Κτηματολογίου σχολιάστηκαν από το Υπουργείο σας με πολύ αναξιόπιστες και αόριστες εξηγήσεις, κύριε Υφυπουργέ. Ωστόσο τα κενά ασφαλείας στο Ελληνικό Κτηματολόγιο επιβεβαιώνουν τις κρίσεις και επικρίσεις μας στο πλαίσιο συζήτησης του σχεδίου νόμου για την κυβερνοασφάλεια, για το οποίο ψηφίστηκε ο ν.5086 στις 14-2-2024, βάσει του οποίου και εσείς ο κ. Παπαστεργίου δώσατε πολλές εγγυήσεις ως προς την ασφάλεια των δεδομένων της βάσης του Ελληνικού Κτηματολογίου, που έχει να κάνει όχι μόνο με ιδιωτικά αλλά και με συμφέροντα που άπτονται της εθνικής ασφάλειας της χώρας.

Η ερώτηση αφορά στο εξής: Το νομικό πρόσωπο δημοσίου δικαίου «Ελληνικό Κτηματολόγιο» αφού εισήλθε ήδη από το έτος 2018 στο σύνολο των πάσης φύσεως αρμοδιοτήτων, δικαιωμάτων, υποχρεώσεων και λοιπών νομοσχεδίων της «ΕΚΧΑ Α.Ε.», η οποία είχε συσταθεί από το έτος 1995 με μοναδικό μέτοχο το ελληνικό δημόσιο, ανέλαβε τη συνέχιση του έργου της κτηματογράφησης της χώρας με σκοπό την ολοκλήρωσή της. Ήδη σήμερα, είκοσι εννέα χρόνια μετά την έναρξη του εγχειρήματος που αφορούσε στη διασφάλιση των εμπραγμάτων δικαιωμάτων επί κάθε είδους ιδιοκτησίας, παρακολουθούμε τις εξελίξεις με έντονη ανησυχία.

Η δημοσίευση στη «ΔΙΑΥΓΕΙΑ» απευθείας αναθέσεων σε εταιρείες που αναλαμβάνουν υποέργα, υποστήριξη υπηρεσιών του Ελληνικού Κτηματολογίου, διά του Υπουργείου Ψηφιακής Διακυβέρνησης συνιστά μείζον θέμα προβληματισμού, δεδομένης της ανάγκης περιφρούρησης του δημόσιου χαρακτήρα του φορέα. Τις εν λόγω εντολές υπογράφει ο προσωρινός Πρόεδρος του Ελληνικού Κτηματολογίου Στυλιανός Σακαρέτσιος διορισθείς από την Κυβέρνηση, χωρίς τη βάσανο της διαδικασίας του ΑΣΕΠ.

Περαιτέρω, λίγες μέρες πριν, η ηγεσία του Υπουργείου σας υπέγραψε σύμβαση-συμφωνία ποσού 60 εκατομμυρίων ευρώ με την εταιρεία «OPEN COSMOS», που προβλέπει την ανάπτυξη αστερισμού παρατήρησης της Γης, αποτελούμενου από δορυφόρους υψηλής ανάλυσης στο πλαίσιο του ελληνικού διαστημικού προγράμματος.

Με γνώμονα το δημόσιο συμφέρον και την απόδοση λογαριασμού που οφείλετε συνολικά, ερωτάται ο Υπουργός:

Πρώτόν, ποιο το συνολικό ύψος των απευθείας αναθέσεων του πρώτου εξαμήνου του 2024 προς ΙΚΕ για ψηφιακή υποστήριξη; Πώς δικαιολογείται η πολιτική των απευθείας αναθέσεων και ποια αναγκαιότητα εξυπηρετεί η συμφωνία και εγκατάσταση δορυφόρων προς χρήση από το Ελληνικό Κτηματολόγιο, όταν το κόστος χαρτογράφησης της ελληνικής επικράτειας βαρύνει ήδη τον Έλληνα πολίτη από τον Ιούλιο 2018 με την απαίτηση σύνταξης των γεωγραφικών διαγραμμάτων με σύστημα ΕΓΣΑ 1987;

Δεύτερον, τι σημαίνει για τον Έλληνα ιδιοκτήτη και φορολογούμενο η βίαιη, εικονική περαίωση της κτηματογράφησης που αφορά στα 2/3 των ακινήτων περί τον μήνα Νοέμβριο 2024, σε τήρηση των προθεσμιών του Ταμείου Ανάκαμψης;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Κύριε Υφυπουργέ, έχετε τον λόγο για την πρωτολογία σας, για τρία λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ κύριε Πρόεδρε.

Σε ό,τι αφορά τις απευθείας αναθέσεις, για τις οποίες ρωτά η συνάδελφος, για το πρώτο εξάμηνο του 2024 προς ΙΚΕ για ψηφιακή υποστήριξη, είναι –όπως προκύπτει από τα στοιχεία που αναρτήθηκαν στη «ΔΙΑΥΓΕΙΑ»- 103.992,50 ευρώ επί του συνόλου έργων συμβάσεων που έχει συνάψει ο φορέας ήτοι ποσοστό της τάξεως του 0,90%. Άρα πολιτική απευθείας αναθέσεων δεν νομίζω ότι μπορεί κανείς ευλόγως να πει ότι προκύπτει με 0,90% επί του συνόλου για τις αναθέσεις για ψηφιακή υποστήριξη.

Έρχομαι στα άλλα ερωτήματα σας, τα οποία δεν νομίζω ότι έχουν κάποια λογική σύνδεση μεταξύ τους, αλλά εν πάση περιπτώσει θα τα απαντήσω.

Συμφωνία και εγκατάσταση δορυφόρων προς χρήση δεν έχει κάνει το Ελληνικό Κτηματολόγιο. Τα μπερδεύετε. Δορυφόρους προμηθεύεται για πρώτη φορά το ελληνικό κράτος, δηλαδή θα έχει ελληνική κυριότητα επ’ αυτών, αντί να προμηθεύεται συνεχώς από τράπεζες εικόνες, οι οποίες είναι διεθνώς διαθέσιμες και έχουν μεγαλύτερο κόστος. Έχει υπογράψει το Υπουργείο Ψηφιακής Διακυβέρνησης συνεργασία με την European Space Agency, δηλαδή την αντίστοιχη ευρωπαϊκή ΝΑΣΑ, αυτή έτρεξε και τους διαγωνισμούς.

Τα προϊόντα, τα δεδομένα, τα οποία παράγονται από τους δορυφόρους έρχονται δωρεάν στο Ελληνικό Κτηματολόγιο. Δεν έχει συνάψει, δηλαδή, κάποια σύμβαση το Ελληνικό Κτηματολόγιο παρά μόνο την προγραμματική συμφωνία μεταξύ ΕΛΚΕ και Κτηματολογίου, η οποία προβλέπει δωρεάν διάθεση αυτών των εικόνων. Καμμία σχέση δεν έχουν τα τοπογραφικά, τα οποία αναφέρονται στην ερώτησή σας με τις εικόνες από δορυφόρο. Άλλο το ένα, άλλο το άλλο.

Ρωτάτε, επίσης, τι σημαίνει για τον Έλληνα ιδιοκτήτη και φορολογούμενο η βίαιη, εικονική περαίωση κτηματογράφησης. Ποια «βίαιη, εικονική κτηματογράφηση»; Η κτηματογράφηση διαρκεί είκοσι εννέα χρόνια, πάμε για τα τριάντα. Βίαιη είναι η παράταση, την οποία έχει δώσει το ελληνικό κράτος ξανά και ξανά. Εμείς θέλουμε αυστηρή τήρηση χρονοδιαγραμμάτων και θέλουμε το 2025 όλη η χώρα να είναι σε περιβάλλον Κτηματολογίου για να μπορεί ο πολίτης να βρίσκει άκρη, να μην υπάρχει σύγχυση, να μην έχει να κάνει με πολλούς φορείς και να μπορεί σε κάθε περίπτωση να εξυπηρετείται με ενιαίους κανόνες, οι οποίοι θα λειτουργούν σε όλη τη χώρα.

Για την αναφορά που κάνατε σε σχέση με τις κυβερνοεπιθέσεις, οι οποίες είναι καθημερινό φαινόμενο στο Υπουργείο μας, κατά τη διάρκεια της συζήτησης για το νομοσχέδιο κυβερνοασφάλειας σάς είχαμε ενημερώσει ότι έχουμε περίπου δεκατρία εκατομμύρια επιθέσεις την εβδομάδα, όλοι οι φορείς του δημοσίου και τα Υπουργεία. Αυτή είναι η πραγματικότητα, είναι η καθημερινότητα την οποία βιώνουμε.

Η βάση δεδομένων την οποία αναφέρατε δεν παραβιάστηκε, κάτι που επιβεβαιώνει και η Διεύθυνση Κυβερνοασφάλειας του ΓΕΕΘΑ και το Εθνικό CERT και φυσικά η εταιρεία «ORACLE», η οποία είναι διεθνούς κύρους και αναγνώρισης και η οποία είναι υπεύθυνη για τη βάση δεδομένων που διαθέτει το Κτηματολόγιο. Τονίζω ότι δεν παραβιάστηκε. Αυτό που αναφέρετε είναι ψευδές.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία συνάδελφε, έχετε τον λόγο για τρία λεπτά για τη δευτερολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ.

Κύριε Υφυπουργέ, το Ελληνικό Κτηματολόγιο συστάθηκε για να υπηρετήσει τον πολίτη. Δεν συστάθηκε για να υπηρετήσει ούτε τους επίλεκτους ούτε τους αρεστούς ούτε τους δικούς σας ούτε τους εκλεκτούς. Έχετε περισσότερα χρηματοδοτικά εργαλεία από ποτέ. Αυτό δεν σημαίνει ότι θα πρέπει διαχρονικά, αλλάζοντας ενδεχομένως και νομικά πρόσωπα το Ελληνικό Κτηματολόγιο στη διάρκεια των τριών δεκαετιών και φτάνοντας σήμερα ως νομικό πρόσωπο δημοσίου δικαίου, να έχετε εκείνη τη μορφή που θα προκαλέσει –μέσα στους χρόνους που σας έχουν θέσει- περισσότερα κονδύλια και ΕΣΠΑ. Δεν είναι αυτός ο σκοπός του Κτηματολογίου. Όταν μένουν ακαταχώρητες χιλιάδες πράξεις στα κτηματολογικά γραφεία, όταν στερούνται όχι μόνο προσωπικού, αλλά ακόμα και της αναγκαίας υλικοτεχνικής υποδομής, δεν υπάρχει καν γραφική ύλη, περνούν από τα σπίτια τους οι υπάλληλοι, πώς περιμένετε να ολοκληρωθεί το Κτηματολόγιο και ειδικά όταν μας λέτε ότι 60 εκατομμύρια δίδονται σε μία εταιρεία A.Ε. για να επιτελέσει εκτός των άλλων και ένα σκοπό αποτύπωσης των αυθαιρέτων σε χρήση του Ελληνικού Κτηματολογίου;

Καμμία σχέση δεν έχουν αυτά τα δύο, αλλά αυτό διατείνεστε και αυτό έχουμε διαβάσει περισσότερες φορές σε δημοσιεύματα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Πότε το είπα εγώ αυτό;

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Το διαψεύδετε; Παρ’ όλα αυτά η σύμβαση αυτή των 60 εκατομμυρίων που υπέγραψε ο Υπουργός Ψηφιακής Διακυβέρνησης στο Λαγονήσι νομίζω ότι καταμαρτυρά το αντίθετο, όπως και οι δηλώσεις του.

Σε ό,τι αφορά στο δεύτερο ερώτημα για τον Έλληνα ιδιοκτήτη και φορολογούμενο η βίαιη περαίωση της κτηματογράφησης σημαίνει περισσότερα πράγματα, τα οποία αποκρύπτετε από τον ελληνικό λαό. Αυτό εν τοις πράγμασι αν συμβεί θα έχει ως αποτέλεσμα να παραβιαστούν όχι μόνο συνταγματικές διατάξεις, όπως αυτή της προηγούμενης ακρόασης του φορολογουμένου που είναι συνταγματική αρχή του άρθρου 20, αλλά ταυτόχρονα θα καταργήσετε διατάξεις του ν.2308, που αφορούν την υποχρεωτική προανάρτηση και ανάρτηση ως διαδικασία που έπεται των αρχικών εγγράφων. Είναι αδύνατο να περάσετε από τις αρχικές εγγραφές σε αυτό το στάδιο χωρίς να έχει ολοκληρωθεί ο νομικός έλεγχος χωρίς να υπάρχουν στοιχεία ικανά να υπάρχει ασφάλεια δικαίου στις συναλλαγές στο στάδιο της περαίωσης και των οριστικών εγγραφών.

Αυτό πρακτικά για τον πολίτη, που ακούει και πρέπει να το καταλάβει για να μπορέσει να αντισταθεί σε αυτή τη λογική του παραλόγου που αποσκοπεί απλά και μόνο στη λήψη κονδυλίων του Ταμείου Ανάκαμψης για να τηρηθούν τα ορόσημα που αυτό έχει θέσει, θα είναι η ιδιοκτησία του να είναι αμεταβίβαστη σε πάρα πολλές των περιπτώσεων και ουσιαστικά θα πρόκειται για μια μορφή απαλλοτρίωσης της ατομικής ιδιοκτησίας. Και γι’ αυτό θα έπρεπε να ντρέπεστε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Έχετε τον λόγο, κύριε Υφυπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Πρόεδρε, για μία ακόμη φορά σε αυτή την Αίθουσα, έχοντας συζητήσει πολλές φορές στο ίδιο θέμα δεν ισχύει αυτό που λέτε. Ολοκληρώνεται ο νομικός έλεγχος κανονικά και οι διαδικασίες που προβλέπονται με βάση την κείμενη νομοθεσία. Αυτά τα οποία αναφέρετε ξανά και ξανά, τρομοκρατώντας τον πολίτη κάθε φορά για την περιουσία του, απλά δεν ισχύουν. Και σίγουρα δεν έχουν να κάνουν με την ερώτηση την οποία έχετε υποβάλει και ξανά κατά τη συνήθη σας πρακτική να ρωτάτε άλλα πράγματα προφορικά και άλλα πράγματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συζητηθεί η πρώτη με αριθμό 1266/12-7-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Αδιανόητο φιάσκο της κυβέρνησης με τις επιδοτήσεις ρεύματος σε μικρομεσαίες επιχειρήσεις».

Θα απαντήσει η Υφυπουργός Περιβάλλοντος και Ενέργειας, κ. Αλεξάνδρα Σδούκου.

Παρακαλώ, κύριε συνάδελφε. Έχετε τον λόγο για τρία λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρία Υπουργέ, φέρνουμε με τη μορφή επίκαιρης ερώτησης ένα θέμα που απασχόλησε έντονα στη δημόσια σφαίρα το τελευταίο διάστημα σε σχέση με την επιστροφή επιδοτήσεων σε πολλές επιχειρήσεις. Όπως γνωρίζετε, το 2022 υπό την πίεση της οικονομικής ασφυξίας που βίωναν οι μικρομεσαίες επιχειρήσεις και επαγγελματίες αποφασίστηκε να δοθούν επιδοτήσεις ηλεκτρικού ρεύματος σε επιχειρήσεις με παροχές έως 35KVA –αρτοποιεία, επαγγελματικές παροχές αγροτικής χρήσης- οι οποίες θα κάλυπταν μία περίοδο από τον Γενάρη 2022 έως τον Δεκέμβρη 2023. Το μέτρο αυτό φάνηκε εκείνη τη στιγμή και με βάση τον επικοινωνιακό τρόπο που το χειριστήκατε ως μια μικρή ανάσα για πλήθος μικρών επαγγελματιών και επιχειρήσεων που έβλεπαν τότε τους λογαριασμούς ρεύματος να εκτοξεύονται και να αδυνατούν να αντεπεξέλθουν στις οικονομικές τους υποχρεώσεις. Το ποσό αυτό συνολικά άγγιζε τα 800 εκατομμύρια και αφορούσε 1,2 εκατομμύρια επαγγελματίες. Επειδή όμως, κυρία Υπουργέ, αυτό αφορούσε κρατικές ενισχύσεις έπρεπε να έχει την έγκριση της Κομισιόν.

Στα τέλη, λοιπόν, του 2022 η Κομισιόν μάς είπε ότι το χρονικό διάστημα της επιδότησης θα είναι μικρότερο και οι επιδοτήσεις θα πρέπει να δίνονται με ορισμένα κριτήρια. Το αποτέλεσμα αυτού του κυβερνητικού φιάσκου είναι να δώσει το Υπουργείο Περιβάλλοντος και Ενέργειας ένα ακόμη επικοινωνιακό σόου ότι δήθεν προστατεύει τους μικροεπαγγελματίες από την ενεργειακή κρίση, αλλά τελικά οι τελευταίοι είναι αυτοί που σήμερα βρίσκονται εντελώς στριμωγμένοι σε σχέση με τους προμηθευτές που ζητούν τις επιδοτήσεις πίσω.

Να πω, επίσης, ότι με κοινή υπουργική απόφαση μια μέρα μετά τις ευρωεκλογές -και αυτό δεν είναι καθόλου τυχαίο- στις 10 Ιουνίου αποφάσισαν την επιστροφή αυτών των χρημάτων. Και επειδή πολλές φορές και στη δημόσια σφαίρα έχετε πει ότι πρόκειται για μικρά ποσά, καταθέτω στα Πρακτικά της Βουλής αρκετούς λογαριασμούς με μεγάλα ποσά, κυρία Υπουργέ, 5.000 ευρώ, 3.000 ευρώ. Άρα δεν είναι αυτό που λέτε ως αφήγημα ότι είναι μικρά τα ποσά, των 200 ευρώ ανά επιχείρηση. Είναι πολύ μεγαλύτερα τα ποσά και προφανώς το ερώτημα που μπαίνει εντόνως είναι πώς αυτές οι επιχειρήσεις θα μπορέσουν να ανταποκριθούν στις ήδη πολύ υψηλές τιμές της ηλεκτρικής ενέργειας που δεν έχουν μειωθεί ούτε από τα περίφημα χρωματιστά τιμολόγια που είχατε πει ότι θα φέρουν τον ανταγωνισμό και θα μπορέσουν με αυτόν τον τρόπο να μειωθούν οι τιμές.

Μια σας φταίει ο πόλεμος στην Ουκρανία, μια σας φταίει ο αέρας που δεν φυσάει. Τώρα σας φταίει ένα πυρηνικό εργοστάσιο. Αλλά τα τελευταία τρία χρόνια και εν μέσω ενεργειακής κρίσης δεν έχετε κάνει τίποτα απολύτως για να βοηθήσετε τους πολίτες, για να βοηθήσετε την κοινωνία, για να βοηθήσετε τη μικρομεσαία επιχειρηματικότητα. Και εδώ είναι ένα πολύ σοβαρό ζήτημα. Πώς θα προχωρήσετε; Τι θα κάνετε; Αυτό είναι το ερώτημά μου και θα ήθελα μία σαφή απάντηση σε μία περίοδο που οι εταιρείες ενέργειας αισχροκερδούν, οι επιχειρήσεις, όπως είπα και πριν, λυγίζουν από τους υπέρογκους λογαριασμούς και η Κυβέρνηση πρακτικά και με αυτή την επιστροφή στους λογαριασμούς ρεύματος βάζει ταφόπλακα στις μικρές επιχειρήσεις που καλούνται να δώσουν πίσω τη δήθεν επιδότηση. Θα ήθελα μια σαφή απάντησή σας για το τι σκοπεύετε να κάνετε σε σχέση με αυτό το φλέγον ζήτημα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Έχετε τον λόγο, κυρία Υφυπουργέ.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Βουλευτά, καλησπέρα. Ευχαριστώ πολύ για την ερώτησή σας.

Είπατε ότι δεν έχουμε κάνει τίποτα. Είπατε για φιάσκο, είπατε για ταφόπλακα. Νομίζω πως έχει αξία πρώτα να κάνω μία γρήγορη ανασκόπηση τι έχει συμβεί, για να έχουμε όλη την εικόνα μπροστά μας και με καθαρό μυαλό να το αξιολογήσουμε. Πάω στο θέμα σας.

Πράγματι, κύριε Βουλευτά, δόθηκαν τεράστια ποσά για την αντιμετώπιση της έκρηξης τιμών που είχαμε με το ηλεκτρικό ρεύμα που συντάραξε προφανώς όχι μόνο την ελληνική οικονομία, αλλά την παγκόσμια οικονομία. Και επιτρέψτε μου να πω το εξής. Εκείνο το χρονικό διάστημα που η μπάλα έκαιγε -αν μου επιτρέπετε να εκφραστώ με αθλητικούς όρους- εμείς δεν μπορούσαμε να μείνουμε με σταυρωμένα χέρια και να παρακολουθούμε αμέτοχοι την ενεργειακή ακρίβεια που τότε έπληττε τα νοικοκυριά και τις επιχειρήσεις. Γι’ αυτόν τον λόγο από το φθινόπωρο του 2022 μέχρι το τέλος Δεκεμβρίου του 2023 επιδοτήσαμε με περισσότερα από 10 δισεκατομμύρια τους καταναλωτές ηλεκτρικής ενέργειας μέσω τότε του νεοσυσταθέντος Ταμείου Ενεργειακής Μετάβασης.

Αυτά τα χρήματα πώς τα βρήκαμε; Φορολογώντας με 90% τα υπερέσοδα των ηλεκτροπαραγωγών, εφαρμόζοντας από τον Ιούλιο του 2022 μέχρι τον Δεκέμβριο του 2023 αυτό τον αυτόματο μηχανισμό παρακράτησης των υπερεσόδων στους ηλεκτροπαραγωγούς. Και αυτός ο μηχανισμός για τους δεκαοκτώ μήνες λειτουργίας του, συγκέντρωσε πάνω από 3,5 δισεκατομμύρια ευρώ από τα 10 δισεκατομμύρια που διαθέσαμε συνολικά στους καταναλωτές -περίπου τα μισά στις επιχειρήσεις και τα μισά στα νοικοκυριά. Τα 800 εκατομμύρια αφορούσαν σε αυτές τις πρόσθετες επιδοτήσεις εκτός των οριζόντιων, που, ήδη, λάμβαναν οι επιχειρήσεις. Άρα αυτά τα 800 εκατομμύρια τα έλαβαν σωστά οι επαγγελματικές παροχές των μικρομεσαίων επαγγελματιών, οι αγρότες και τα αρτοποιεία.

Για να τελειώνουμε με αυτά τα fake news, που διακινούνται και αναπαράγετε, αυτό το μέτρο που αποτελεί σχήμα κρατικής ενίσχυσης υπό το προσωρινό πλαίσιο κρίσης και μετάβασης που υιοθέτησε η Ευρωπαϊκή Ένωση, κύριε Ζαμπάρα, δεν εγκρίθηκε μόνο μία φορά από την Κομισιόν, πρέπει να σας πω. Εγκρίθηκε τρεις φορές για όλη την περίοδο εφαρμογής από τον Φεβρουάριο του 2022 μέχρι και τον Δεκέμβριο του 2023 που χορηγήθηκαν και οι τελευταίες επιδοτήσεις αυτού του μέτρου μετά τα αιτήματα και τις κοινοποιήσεις της Ελληνικής Δημοκρατίας. Έχω και τις εγκριτικές αποφάσεις, αν τις θέλετε. Οπότε μην ξαναπούμε ότι δεν εγκρίθηκε το μέτρο.

Έρχομαι όμως και στην ερώτησή σας. Λέω ότι είναι ένα μέτρο που ήταν και νόμιμο και πλήρως εγκεκριμένο από την Ευρωπαϊκή Ένωση. Αλλά ως προς το ζήτημα των επιστροφών των ποσών γνωρίζετε και εσείς τους αυστηρούς κανόνες που τίθενται όσον αφορά τις κρατικές ενισχύσεις και τους όρους εφαρμογής.

(Στο σημείο αυτό κτυπάει το κουδούνι λήξεως της ομιλίας της κυρίας Υφυπουργού)

Δώστε μου ένα λεπτό. Θα το πάρω από τη δευτερολογία.

Είναι πολύ μεγάλη η δυσκολία, κύριε Βουλευτά, να γίνει σε πραγματικό χρόνο ο έλεγχος της σώρευσης. Πάρα πολύ δύσκολο τεχνικά διότι το ακριβές ποσό της επιδότησης το μαθαίνει κάθε επιχείρηση ουσιαστικά στο τέλος του μέτρου, όταν παίρνει έναν ανακεφαλαιωτικό λογαριασμό από τον πάροχο για όλο το διάστημα εφαρμογής.

Άλλωστε, και κάθε επιχείρηση πρέπει να σας πω ότι ήταν ενήμερη για κάθε κρατική ενίσχυση που λαμβάνει. Εμείς προσπαθήσαμε μάλιστα και απλοποιήσαμε και το μέτρο, γιατί έπρεπε ο καθένας να προσκομίσει μια υπεύθυνη δήλωση ότι δεν λαμβάνει άλλους πόρους κρατικούς από άλλα μοντέλα κρατικών ενισχύσεων. Και τι έγινε ουσιαστικά; Το διάστημα χορήγησης των επιδοτήσεων τελείωσε. Έγινε μετά ο απαιτούμενος επανυπολογισμός των κρατικών ενισχύσεων για όλους τους δικαιούχους.

Κι έρχομαι στο ζουμί. Μέσω αυτού βγήκε ένα χρεωστικό πρόσημο για δύο χιλιάδες διακόσιες δεκαεννιά επιχειρήσεις συνολικού ποσού 97.000 ευρώ. Έχω κι εγώ το πινακάκι από τη ΔΕΗ που αναφέρει αναλυτικά πόσα χρήματα χρεώθηκαν. Από 0 έως 40 ευρώ εξακόσιες σαράντα τέσσερις παροχές, από 40 έως 60 ευρώ διακόσιες ογδόντα τρεις, από 60 έως 80 ευρώ διακόσιες παροχές και πάει λέγοντας. Μπορώ να σας το δείξω. Και για άλλες εκατόν είκοσι εννιά χιλιάδες πεντακόσιες επιχειρήσεις το πρόσημο είναι πιστωτικό και έλαβαν πίσω 4,2 εκατομμύρια ευρώ.

Πράγματι, για αυτές τις δύο χιλιάδες διακόσιες δεκαεννιά παροχές θα επιστραφούν χρήματα που δεν έπρεπε να είχαν ληφθεί μετά τον επανυπολογισμό και άλλες επαναλαμβάνω εκατόν είκοσι εννιά χιλιάδες παροχές θα λάβουν πιστωτικά χρήματα που έπρεπε να έχουν πάρει και δεν πήραν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σδούκου.

Κύριε Ζαμπάρα, έχετε τον λόγο για τρία λεπτά για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρία Υπουργέ, προφανώς αυτό που λέμε για τις επιστροφές των επιδοτήσεων σε πολλές επιχειρήσεις δεν είναι fake news. Καταθέτω στα Πρακτικά δύο εντελώς ενδεικτικούς λογαριασμούς. Ο ένας είναι 5.000 ευρώ και ο άλλος είναι 2.100 ευρώ. Άρα το πρόβλημα είναι οξύ.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ αυτό που σας ρωτάω, και είναι απολύτως εύλογο και απολύτως ειλικρινές το ζήτημα να μου απαντήσετε σε αυτό το ερώτημα, είναι τι θα κάνουν αυτές οι επιχειρήσεις. Φανταστείτε ένα φούρνο. Φανταστείτε μια επιχείρηση που έχει υψηλό ενεργειακό κόστος. Δεν μπορεί σήμερα να τα βγάλει πέρα. Έρχεται κι αυτή η επιστροφή της επιδότησης, άρα επί της ουσίας δεν ήταν επιδότηση για εκείνη τη χρονική περίοδο. Συσσωρεύονται τα χρέη και πολλές κλείνουν, άμεσα απολύουν κόσμο γιατί δεν μπορούν να τα βγάλουν πέρα.

Το ζήτημα λοιπόν, κυρία Υπουργέ, είναι να μου απαντήσετε τι θα κάνετε συγκεκριμένα με αυτές τις επιστροφές των επιδοτήσεων. Θα αναλάβει ποιος το κόστος; Θα το αναλάβουν οι καταναλωτές, οι ίδιες οι επιχειρήσεις που σήμερα έχουν πολύ υψηλό κόστος παραγωγής εξαιτίας του πολύ μεγάλου ενεργειακού κόστους; Γιατί τα πράγματα σήμερα δεν είναι καλύτερα, το είπα και στην αρχή. Είναι πολύ χειρότερα. Έχουμε υψηλό ενεργειακό κόστος. Ο καταναλωτής, ο μέσος πολίτης δεν μπορεί να τα βγάλει πέρα. Οι μικρές και μεσαίες επιχειρήσεις δεν μπορούν σε καμμία περίπτωση να τα βγάλουν πέρα.

Επίσης, θα καταθέσω στα Πρακτικά και τη δήλωση του κ. Χατζηθεοδοσίου του Επαγγελματικού Επιμελητηρίου Αθηνών που λέει το εξής απλό, κυρία Υπουργέ, ότι δεν μπορούν να επωμιστούν οι επιχειρήσεις αυτές ένα κόστος για το οποίο δεν ευθύνονται. Ευθύνεται η Κυβέρνηση. Ευθύνεται, δηλαδή, η ανεπάρκεια της Κυβέρνησης να μπορέσει να διαχειριστεί το ζήτημα των επιδοτήσεων.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να πάμε, όμως, και στα πιο σοβαρά, κατά την άποψή μου, στον τρόπο με τον οποίο διαχειρίζεστε σήμερα το ζήτημα της τιμολογιακής πολιτικής της ενέργειας. Εμείς σας λέγαμε χρόνια πριν, ως ΣΥΡΙΖΑ - Προοδευτική Συμμαχία, ότι το μέτρο των επιδοτήσεων, κύρια Σδούκου, επί της ουσίας είναι επιδότηση της αισχροκέρδειας, επιδότηση των καρτέλ. Ήρθε η ίδια η ζωή, κυρία Σδούκου, μετά από κάποια χρόνια και επιβεβαίωσε αυτό που σας λέγαμε τρία χρόνια πριν.

Έστω, να πω εγώ, ότι ήταν ένα ημίμετρο, ήταν ένα μέτρο εκείνη την περίοδο που όπως είπατε και εσείς «έκαιγε η μπάλα», που θα ευνοούσε κατά τι τους μικρούς και μεσαίους. Ούτε αυτό έγινε. Και αντί σήμερα να προχωρήσετε σε πιο ρηξικέλευθες κινήσεις σε σχέση με πλαφόν στη λιανική, πλαφόν σε χονδρική, πλαφόν στο ποσοστό του κέρδους, να φορολογήσετε τα υπερκέρδη των παρόχων ενέργειας, να βάλετε κανόνες στην αγορά, να ρυθμίσετε την αγορά, ο κόσμος σήμερα δεν μπορεί να κάνει καλοκαίρι, κυρία Υπουργέ, σε καμμία περίπτωση. Σκέφτεται αν θα ανοίξει το κλιματιστικό μία ώρα την ημέρα. Κι αυτό δεν είναι λαϊκισμός. Είναι αυτό που συναντώ εγώ στην περιφέρειά μου στην Αιτωλοακαρνανία και σε όλη την κοινωνία. Δεν μπορεί να τα βγάλει πέρα.

Η πολιτική σας είναι εντελώς αδιέξοδη και ο τρόπος με τον οποίο ενεργείτε, ο τρόπος με τον οποίο νομοθετείτε και εφαρμόζετε αυτές τις πολιτικές θα φέρουν σε ακόμα χειρότερη μοίρα τον Έλληνα καταναλωτή και τον Έλληνα μικροεπιχειρηματία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Κυρία Υφυπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Πρώτα απ’ όλα είπα για fake news, κύριε Ζαμπάρα, διότι είπατε ότι θα επιστραφούν πίσω 800 εκατομμύρια και ότι δεν είναι και εγκεκριμένο το σχήμα. Και σας απάντησα και ως προς το ένα και ως προς το άλλο ότι είναι ψέματα αυτό που λέτε.

Τώρα δυσκολεύομαι να καταλάβω τη λογική σας, με πολύ σεβασμό βέβαια σε αυτά που αναφέρατε. Μας κατηγορήσατε ότι αντιδράσαμε γρήγορα μέσα στην κρίση και χορηγήσαμε επιδοτήσεις στις μικρομεσαίες επιχειρήσεις, ενώ θα ήταν, διερωτώμαι, προτιμότερο μάλλον στον κόσμο τότε που αγωνιούσε εκείνη τη στιγμή λόγω του υψηλού κόστους ενέργειας να τους λέγαμε περιμένετε λίγο, πρώτα να υπολογίσουμε σωστά και μέχρι τότε εσείς συνεχίστε να πληρώνετε τα υπέρμετρα κόστη και μετά θα τα βρούμε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Δεν είπα αυτό.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Νομίζω ότι οι περιστάσεις κάθε φορά, κύριε Ζαμπάρα, πολύ περισσότερο σαν αυτές που ζήσαμε μέσα στην ενεργειακή κρίση, μας επιβάλλουν να είμαστε πάρα πολύ προσεκτικοί.

Εμείς είμαστε πολύ προσεκτικοί σε ό,τι αφορά τις διαδικασίες, σε ό,τι αφορά τη νομιμότητα, σε ό,τι αφορά τις υποχρεώσεις της χώρας. Όμως εκείνη τη στιγμή, τη στιγμή του προβλήματος, παίρνεις αποφάσεις και σταθμίζεις τα πράγματα. Και διερωτώμαι αν είχατε εσείς την ευθύνη ως ΣΥΡΙΖΑ, τη διαχείριση δηλαδή αυτής της δυσμενούς κατάστασης -Θεός φυλάξει!- τι διαφορετικό θα κάνατε. Και νομίζω ότι απαξιώνετε την προσπάθειά μας με την οποία προσπαθήσαμε να κρατήσουμε όρθια την οικονομία, τους μικρομεσαίους, τους αγρότες και τα αρτοποιεία. Έχετε εσείς την αίσθηση ότι είναι εφικτό να γίνει τεχνικά σε άμεσο χρόνο ο επανυπολογισμός αυτός που σας ανέφερα; Κι αν ήταν αυτό, γιατί να μην το υλοποιούσαμε; Τι λόγο είχαμε να το κάνουμε εκ των υστέρων;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Μια μέρα μετά τις ευρωεκλογές το κάνατε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Εγώ σας ανέφερα το εξής. Έχει σημασία να ακουστούν τα νούμερα. Είναι ένα εκατομμύριο διακόσιες πενήντα χιλιάδες δικαιούχοι αυτού του πρόσθετου μέτρου, πέραν των οριζόντιων επιδοτήσεων. Μόλις σε δύο χιλιάδες διακόσιες δεκαεννιά έχουν καταλογιστεί επιστροφές. Μακάρι να μπορούσαμε να τις απορροφήσουμε, αλλά είναι ζητήματα κρατικών ενισχύσεων και δεν μπορούμε από τον έλεγχο της σώρευσης. Δηλαδή, μιλάμε για ένα ποσοστό 1,8 τοις χιλίοις, ενώ και το ποσό που πρέπει να επιστραφεί μέσω αυτών των λογαριασμών αντιστοιχεί σε 0,12 τοις χιλίοις, ενώ το 10% των δικαιούχων έχουν λάβει επιπλέον ποσά στους λογαριασμούς.

Εγώ δεν λέω, σέβομαι πάρα πολύ ότι ακόμη και τα 40 ευρώ που καλείται να επιστρέψει κάποια επιχείρηση είναι κι αυτά ένα ποσό. Νομίζω, όμως, ότι το ζητούμενο, κύριε Ζαμπάρα, είναι όταν εκείνη τη στιγμή αντιμετωπίζεις μία κρίση να μπορείς να δώσεις λύσεις εκείνη τη στιγμή. Ακόμη και στην τωρινή συγκυρία, επειδή αναφερθήκατε, βλέποντας τις τιμές της εγχώριας χονδρικής τιμής στο ρεύμα να ξεφεύγουν γι’ αυτόν τον λόγο ανακοινώσαμε την προηγούμενη εβδομάδα αυτό το πλέγμα των μέτρων για να αντιμετωπίσουμε τις αυξήσεις στα τιμολόγια του Αυγούστου. Δεν μείναμε με σταυρωμένα χέρια.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Για τα οικιακά είναι αυτά. Δεν είναι για τις επιχειρήσεις, κυρία Υπουργέ.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Είδαμε να έρχεται ένα πρόβλημα, αυξήσεις που οφείλονται -τι να κάνουμε- σε εξωγενείς παράγοντες σε αυτή την περιφερειακή στρέβλωση που υπάρχει στις αγορές ηλεκτρικής ενέργειας των Βαλκανίων. Γι’ αυτόν τον λόγο είπαμε ότι θα επιβάλλουμε αυτή την έκτακτη εισφορά στις επιχείρησης για να μαζέψουμε τους ηλεκτροπαραγωγούς που χρησιμοποιούν ως καύσιμο το φυσικό αέριο, να δημιουργήσουμε έναν κουμπαρά, να μπορέσουμε από αυτό τον κουμπαρά και να χρηματοδοτήσουμε με επιδοτήσεις κατά τον μήνα Αύγουστο -και βλέπουμε- τα νοικοκυριά.

Σε ό,τι αφορά μια με απόφαση του Πρωθυπουργού, την επιστροφή του ΕΤΜΕΑΡ, που και αυτό είναι ένα μέτρο που αφορά στις επιχειρήσεις, να πω ότι δεν πρόκειται να υπάρχει καμμία αναδρομική ισχύ σε ό,τι αφορά μικρές και μικρομεσαίες επιχειρήσεις που έπρεπε να είχαν μια διαφορετική χρέωση στο ΕΤΜΕΑΡ και δεν θα την έχουν. Μιλάμε για ένα κόστος 400 με 500 εκατομμύρια ευρώ.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Ο κ. Ζαμπάρας είπε ότι το μέτρο δεν αφορά τις επιχειρήσεις -απλά ήθελα να το πω, γιατί δεν μίλησε στο μικρόφωνο-, αφορά μόνο τα νοικοκυριά.

Θα συνεχίσουμε με τον έβδομη με αριθμό 1280/15-7-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς τον Υπουργό Περιβάλλοντος και Ενέργειας με θέμα: «Να μην κλείσουν οι Ατμοηλεκτρικοί Σταθμοί (ΑΗΣ) Μελίτης και Μεγαλόπολης».

Κύριε συνάδελφε, έχετε τον λόγο για δύο λεπτά για την πρωτολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Μεγάλη ανησυχία, κυρία Υπουργέ, επικρατεί στους εργαζομένους του ΑΗΣ Μελίτης και Μεγαλόπολης, στις οικογένειές τους και στις γύρω από τους ΑΗΣ περιοχές, λόγω του επικείμενου κλεισίματος των ΑΗΣ, με βάση την πολιτική της απολιγνιτοποίησης της Κυβέρνησης. Εκατόν ενενήντα επτά εργαζόμενοι του ΑΗΣ Μελίτης και δεκάδες εργολαβικοί εργαζόμενοι, εκατόν ογδόντα πέντε εργαζόμενοι του ΑΗΣ Μεγαλόπολης και πενήντα πέντε εργολαβικοί κινδυνεύουν να χάσουν τη δουλειά τους για να υπηρετηθεί ο αντιλαϊκός σχεδιασμός της πράσινης μετάβασης, τμήμα της οποίας είναι και η απολιγνιτοποίηση. Ένας σχεδιασμός που έχει ως κερδισμένους τα πράσινα αρπακτικά των μονοπωλιακών ομίλων που βλέπουν τα κέρδη τους να σπάει το ένα ρεκόρ μετά το άλλο, ενώ έχει ήδη ως χαμένους τους εργαζόμενους τόσο του κλάδου όσο και του λαού συνολικότερα, με χιλιάδες χαμένες θέσεις εργασίας, με εκτίναξη της ενεργειακής φτώχειας λόγω του πανάκριβου πράσινου ρεύματος, με καταστροφή του περιβάλλοντος λόγω της άναρχης και ανεξέλεγκτης εγκατάστασης ΑΠΕ.

Διαχρονικά οι ελληνικές κυβερνήσεις, συνδιαμορφώνοντας και εξειδικεύοντας την πολιτική της Ευρωπαϊκής Πράσινης Συμφωνίας, έχουν απαξιώσει μία εγχώρια φθηνή πηγή ενέργειας, όπως ο λιγνίτης, ο οποίος καθίσταται τεχνητά ακριβότερος λόγω του εμπορίου ρύπων της Ευρωπαϊκής Ένωσης.

Παράλληλα, με ευθύνη όλων των εθνικών κυβερνήσεων, έχει προκριθεί η αξιοποίηση του εισαγόμενου φυσικού αερίου στην ηλεκτροπαραγωγή, που σημαίνει τόσο σπατάλη ενέργειας όσο και η ενεργειακή εξάρτηση της χώρας.

Επιπλέον, είναι μεγάλη η υποκρισία της Κυβέρνησης όταν δηλώνει ότι το κλείσιμο των λιγνιτικών μονάδων γίνεται για την προστασία του περιβάλλοντος, καθώς υπάρχει σύγχρονη αντιρρυπαντική τεχνολογία που μπορεί να μειώσει τους ρύπους και να κάνει τις λιγνιτικές μονάδες πιο φιλικές στο περιβάλλον. Το μέγεθος της υποκρισίας φαίνεται όμως και από την άναρχη και ανεξέλεγκτη επέκταση των ΑΠΕ και την περιβαλλοντική καταστροφή που συντελείται στην περιοχή της δυτικής Μακεδονίας και της κεντρικής Πελοποννήσου, αλλά και από τα σχέδια για την προώθηση της καρκινογόνου καύσης απορριμμάτων στις παραπάνω περιοχές.

Επομένως, το πραγματικό κριτήριο της πράσινης μετάβασης δεν είναι ούτε η προστασία του περιβάλλοντος, ούτε η «ορθολογική» χρήση των πηγών της ενέργειας. Είναι μονάχα τα κέρδη του κεφαλαίου.

Με βάση αυτά ερωτάσθε, κυρία Υπουργέ, τι προτίθεται να κάνει η Κυβέρνηση ώστε να μην κλείσουν οι ΑΗΣ Μελίτης και Μεγαλόπολης και να μην χάσουν τη δουλειά τους οι εργαζόμενοι στους ΑΗΣ και στα ορυχεία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στολτίδη.

Κυρία Υφυπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κύριε Βουλευτά, είναι σοβαρή η ερώτηση που κάνετε υπό την έννοια ότι πρέπει να σεβόμαστε πάντοτε προφανώς την αγωνία των ανθρώπων των εργαζομένων που δουλεύουν σε αυτούς τους σταθμούς. Έχει σημασία να γυρίσουμε το ρολόι, όμως, στο 2019, όταν -μπορεί να είναι κλισέ, δεν ξέρω, αλλά έχει την αξία του- η ΔΕΗ το ’19 έφτασε -είτε μας αρέσει είτε δεν μας αρέσει- λίγο πριν τη χρεοκοπία και την κατάρρευση. Τότε, κύριε Βουλευτά, δεν είναι υπερβολικό να πω ότι παραλάβαμε μία βόμβα που ήταν έτοιμη να σκάσει και για να σωθεί η κατάσταση αξιολογήθηκαν τότε οι επικρατούσες συνθήκες στην αγορά της ηλεκτρικής ενέργειας.

Δώστε λίγο σημασία στα νούμερα που θα σας πω, γιατί από αυτή την αξιολόγηση τότε προέκυψε ότι ο λιγνίτης ήταν πραγματικά σαφώς μη ανταγωνιστικός σε σχέση με τις υπόλοιπες τεχνολογίες και οικονομικά σαφώς μη βιώσιμος. Πρέπει να καταλάβουμε πρώτα από όλα ότι ζούμε σε μια χώρα της Ευρωπαϊκής Ένωσης και οι αγορές ηλεκτρικής ενέργειας επίσης είναι καλώς ή κακώς συνδεδεμένες μεταξύ τους. Η μια αγορά επηρεάζεται από την άλλη, οι τιμές επίσης της μιας επηρεάζουν τις τιμές της άλλης. Καλώς ή κακώς ακολουθούμε κοινούς κανόνες, ευρωπαϊκές οδηγίες, κανονισμούς, επομένως δεν κάνει κάθε χώρα του κεφαλιού της και σε αυτό το πλαίσιο, ναι, υπάρχει πράγματι και η αγορά των ρύπων και οι λιγνιτικές μονάδες, όπως ισχύει και σε όλες τις χώρες της Ευρώπης, είναι από τις πλέον ακριβές.

Να σας πω πόσο κόστιζε και πόσο κοστίζει να παραχθεί μια ηλεκτρική μεγαβατώρα από μια λιγνιτική μονάδα. Το 2019, κύριε Βουλευτά, κόστιζε 80 ευρώ η μεγαβατώρα, λαμβάνοντας υπ’ όψιν 25 ευρώ τον τόνο στα CO2. Σήμερα αυτή η τιμή είναι στα 120 ευρώ η μεγαβατώρα και μιλάω για τη φθηνότερη μονάδα -την Πτολεμαΐδα 5 δεν μιλάω-, για τις άλλες που είναι πιο παροπλισμένες. Οι υπόλοιπες λιγνιτικές, αν είναι εκατόν είκοσι στην Πτολεμαΐδα, αγγίζουν τα 180 ευρώ τη μεγαβατώρα, μετρώντας σήμερα 66 ευρώ τον τόνο στα CO2.

Θα μου πείτε από την άλλη: «Ναι, κυρία Σδούκου, είναι εθνικό καύσιμο. έχουμε ενεργειακή ασφάλεια, έχουμε ανεξαρτησία, έχουμε τους εργαζόμενους μας». Κοιτάξτε, ας δούμε, όμως, λίγο γύρω μας ότι είμαστε μια χώρα επίσης που έχει ένα πλούσιο αιολικό και ηλιακό δυναμικό και ότι μπορούμε να γίνουμε ενεργειακά ανεξάρτητοι και αυτό κάνουμε τα τελευταία πέντε χρόνια και αυτάρκεις από τις καθαρές πηγές ενέργειας.

Σήμερα, πόσο κάνει μια ηλεκτρική μεγαβατώρα για να παραχθεί από λιγνίτη; Το είπα και προηγουμένως. Πάνω από τα 50 με 80 ευρώ που είναι τα κόστη εξόρυξης, αν προσθέσουμε πάνω τα μεταβλητά κόστη και όλα τα υπόλοιπα κόστη και των ρύπων, χωρίς τα σταθερά κόστη των μονάδων, έχουμε φτάσει στα 120 με 180 ευρώ. Γιατί το λέω; Για να το συγκρίνετε αυτό με το πόσο κάνει μια μεγαβατώρα από φωτοβολταϊκούς σταθμούς, 40 με 45 ευρώ τη μεγαβατώρα περίπου, ενώ από αιολικά είναι 55 με 65 ευρώ.

Εμείς τι κάνουμε; Από το Ταμείο Ανάκαμψης προσπαθούμε αυτή τη στιγμή να εγκαταστήσουμε μονάδες αποθήκευσης ενέργειας, για να μπορούμε να ξεπεράσουμε το 80% της συνολικής ζήτησης μέχρι το 2030, να λύσουμε το θέμα της τηλεθέρμανσης στην περιοχή της δυτικής Μακεδονίας.

Αυτό που είναι απολύτως σαφές -και κλείνω με αυτό- είναι ότι μέχρι εκείνη τη στιγμή που μιλάγαμε, το 2019, κύριε Βουλευτά, δεν υπήρχε κάποιο σχέδιο για τη βιωσιμότητα της εταιρείας, κάποια πρόνοια για το μέλλον, αλλά υπήρχε μια εμμονή στο να συνεχίζουμε να παράγουμε την ενέργεια μας από ασύμφορες λιγνιτικές μονάδες. Αυτό, όπως αντιλαμβάνεστε, δεν μπορεί να συνεχιστεί για τους λόγους που εξήγησα. Θα ήθελα να μου αναφέρετε βέβαια -επειδή είπατε για αντιρυπαντικές τεχνολογίες- σε τι αναφέρεστε ειδικότερα, γιατί δεν το γνωρίζουμε, να τις αξιοποιήσουμε και αυτές, ποια είναι η σύγχρονη αντιρρυπαντική τεχνολογία. Πάντως νομίζω ότι δεν έχει σημασία να παίζουμε με την αγωνία των ανθρώπων, αλλά το ζητούμενο είναι πώς θα καταφέρουμε να απαλλαγούμε από τα ορυκτά καύσιμα τις επόμενες δεκαετίες, αξιοποιώντας τα εγχώρια εθνικά καύσιμα που είναι ο ήλιος και ο άνεμος, με απόλυτο σεβασμό βεβαίως στους ανθρώπους, κάνοντας διαδικασίες upskilling και reskilling, για να μπορέσουν να εργαστούν και στις νέες μορφές τεχνολογίας στις ανανεώσιμες πηγές.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σδούκου.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κυρία Υπουργέ, όντως αυτά τώρα δεν μπορούμε να ανοίξουμε πάλι κουβέντα για το πώς η ΔΕΗ έγινε μη ανταγωνιστική, γιατί δεν μιλάμε προφανώς, το Κομμουνιστικό Κόμμα με την Κυβέρνηση την ίδια γλώσσα, γιατί καταληστεύθηκε η ΔΕΗ και από τα επιχειρηματικά συμφέροντα και από τους εργολάβους. Το θέμα είναι αν μπορεί ο λαός μας να έχει επάρκεια για να καλύψει τις ανάγκες του και συνολικά η χώρα και η οικονομία και βέβαια χωρίς αυτό να σημαίνει ότι κάποιοι πρέπει να του ρημάξουν το εισόδημα. Γιατί άμα ρημάζεις το εισόδημα 50%, 60%, 70%, 80% του εισοδήματος για να πληρώνει το ρεύμα, φυσικά μπορείς να έχεις ζάμπλουτες επιχειρήσεις, όπως και ακριβώς γίνεται αυτήν την περίοδο και τα έχει πληρώσει ο λαός.

Κατ’ αρχάς, όμως, κυρία Υπουργέ, πρέπει να ξεκαθαρίσουμε ότι η Ευρωπαϊκή Ένωση αλλά και οι εγχώριοι υπηρέτες της -Νέα Δημοκρατία, ΣΥΡΙΖΑ, ΠΑΣΟΚ- είκοσι χρόνια τώρα -και πείτε μου πού είναι το ψέμα- κοροϊδεύοντας ότι με την απελευθέρωση της ενέργειας από τότε που ξεκίνησε και την ενίσχυση του ανταγωνισμού θα έπεφταν οι τιμές. Αυτό δεν θέλετε τόσα χρόνια όλοι; Αυτό λέτε για να κάτσει στα αυγά του ο λαός και να μην αντιδράσει, πράσινη ανάπτυξη.

Εσείς, όμως, η Νέα Δημοκρατία, με πρωτεργάτη τον ΣΥΡΙΖΑ, που τώρα παραπονιέται, φέρατε το χρηματιστήριο, δηλαδή, τα «κοράκια» της ενέργειας. Και τώρα λέτε του λαού μας ότι «δεν μπορούμε να κάνουμε και πολλά, γιατί ισχύει η ελεύθερη διαμόρφωση των τιμών της αγοράς».

Δεν φτάνει, δηλαδή, που τους δώσατε τόσα δισεκατομμύρια από τις τσέπες του λαού για να γεμίσουν άναρχα τον τόπο ανεμογεννήτριες και φωτοβολταϊκά -έχουν ρημάξει συνολικά την Ελλάδα!-, αλλά ετοιμάζεστε να τους δώσετε πόσα επιπλέον -ποιος ξέρει;- δισεκατομμύρια από το Ταμείο Ανάκαμψης, αλλά και από τους προϋπολογισμούς για να μπορούν και να εξάγουνε κιόλας ρεύμα! Τους ανοίξατε, πέρα από αυτά, την πόρτα να «ρουφάνε» όσο θέλουν από το εισόδημα του λαού μας.

Τα υπόλοιπα ημίμετρα δείχνουν πόσο αποτελεσματικά είναι! Το δείχνουν και τα στατιστικά ποιοι μπορούν να θερμανθούν και ποιοι μπορούν να πληρώσουν τους λογαριασμούς. Έξι στους δέκα δεν μπορούν!

Πήραν «γραμμή», λοιπόν, αυτή την κατάσταση και τα υπόλοιπα «κοράκια» -αυτά των μεταφορών, των ξενοδοχείων, των σουπερμάρκετ και όλα τα υπόλοιπα, για να μη χάνουμε χρόνο- και όρμησαν όλοι μαζί, με αφορμή την άνοδο του κόστους λειτουργίας τους, να ανεβάσουν τις τιμές σε όλα τα προϊόντα και τις υπηρεσίες, ό,τι μπορεί να αρπάξει ο καθένας από την τσέπη του λαού.

Όλοι αυτοί έχουν σκάσει στα κέρδη και το δείχνουν όλα τα στοιχεία. Σπάνε το ένα ρεκόρ κερδοφορίας μετά το άλλο και το διαφημίζουν κιόλας, με κάθε ευκαιρία, κάθε τρεις και λίγο, ότι είναι μεγάλη επιχειρηματική επιτυχία το να αφαιμάζουν τον λαό και να βγάζουν ατελείωτα κέρδη.

Αφαιρέσατε, με άλλα λόγια, τη δυνατότητα του λαού να ζεσταίνεται, να δροσίζεται, να ταξιδεύει για αναψυχή, να έχει να βγάλει τον μήνα και τα κάνατε βίλες, πισίνες, κότερα και παραγεμισμένα χρηματοκιβώτια, για μια χούφτα «παράσιτα», πολιτικός όρος στην οικονομία.

Στην Κοζάνη, την Φλώρινα, τη δυτική Μακεδονία έχουν ρημαχτεί, από την πολιτική σας, τα πάντα. Έχουμε ανεργία χιλιάδων, εξειδικευμένου δυναμικού, κατεστραμμένη η παραγωγική γη από φωτοβολταϊκά, τσακισμένη η κτηνοτροφία από τις ανεμογεννήτριες. Τους ετοιμάζεται, όμως, όπως φαίνεται, στον συνολικό σχεδιασμό «φιλοπεριβαλλοντική αντισταθμιστική ανάπτυξη», την καρκινογόνο καύση των απορριμμάτων.

Ξεριζώσατε, λοιπόν, τον λιγνίτη, καύσιμο φτηνό με μεγάλη επάρκεια, με νέα μονάδα, πολλαπλάσιου βαθμού απόδοσης -αυτά είναι τα στοιχεία που δίνουν επιστήμονες- με αντιρρυπαντική τεχνολογία στο μέγεθος που μπορεί, με δυνατότητα κάλυψης συνολικά των αναγκών της χώρας, του λαού, της οικονομίας, της παραγωγής και τα θέσατε, κυρία Υπουργέ, όλα αυτά σε εξάρτηση από το πανάκριβο και πολλαπλάσια καταστροφικό για το περιβάλλον αμερικανικό φυσικό αέριο LNG. Ε, να μη βγάλουν και αυτοί, κάτι;

Ο λαός μας σήμερα πρέπει να πούμε, κλείνοντας, κύριε Πρόεδρε ότι δεν έχει λόγο να ανέχεται μια τέτοια χαμοζωή. Παράγει πολύ περισσότερα από όσα χρειάζεται για να ζήσει χωρίς ανάγκες, αρκεί να αποφασίσει να κάνει αυτή την επιλογή. Με τους αγώνες του, όμως, που πλέον πολλαπλασιάζονται και το ξέρετε πολύ καλά και σε πλήθος, αλλά και σε νίκες, σας έχει επιστρέψει πολλές φορές τον βαρύ αντιλαϊκό λογαριασμό που του στείλατε. Μπορεί, βέβαια, προς το παρόν να είναι ακόμη έναντι αυτοί οι λογαριασμοί που σας επιστρέφει, αλλά όσο και να καθυστερήσει, πάντα έρχεται και ο εκκαθαριστικός.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στολτίδη.

Κυρία Υφυπουργέ, έχετε τον λόγο για τρία λεπτά για τη δευτερολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Σας άκουσα με πολύ προσοχή, κύριε Βουλευτά. Δεν ακούω κάτι διαφορετικό ούτε -ίσως- φαίνεται να κατανοείτε το ζήτημα γιατί επιμένετε ως κόμμα. Και αυτό είναι ένα ευρύτερο σχόλιο. Προσπαθείτε να ερμηνεύσετε τα σύγχρονα και τα σύνθετα φαινόμενα, όπως είναι η κλιματική αλλαγή, με τα ερμηνευτικά εργαλεία του μαρξισμού που αναπτύχθηκαν τον 19ο αιώνα και αυτό δεν γίνεται.

Θα ήθελα ξανά, πάλι, επειδή μιλήσατε για την απολιγνιτοποίηση, να πω για άλλη μια φορά από αυτό το Βήμα ότι η απολιγνιτοποίηση δεν είναι ένα καπρίτσιο και δεν είναι εμμονή, δεν είναι μια παραξενιά της Κυβέρνησης του Κυριάκου Μητσοτάκη. Αυτό πρέπει να το καταλάβουμε επιτέλους. Είναι το πρώτο και διαχρονικά ίσως το μόνο, θα έλεγα, ολοκληρωμένο στρατηγικό σχέδιο με πολλές δυσκολίες. Συμφωνώ. Δεν είναι εύκολο εγχείρημα. Είναι ένα σχέδιο, όμως, παραγωγικής ανασυγκρότησης, κοινωνικής ανάταξης και περιβαλλοντικής αναβάθμισης.

Εγώ ξαναγυρίζω στην ερώτησή σας, γιατί μιλάτε για το προσωπικό που απασχολείται στις λειτουργούσες υποδομές λιγνιτικής παραγωγής και θέλω να απευθυνθώ, κυρίως, στους ανθρώπους που εργάζονται εκεί. Η ΔΕΗ, όπως μας έχει ενημερώσει, επεξεργάζεται ήδη ένα πρόγραμμα εθελουσίας εξόδου. Το ανθρώπινο δυναμικό, από την άλλη, που δεν θα επιλέξει αυτή την εθελούσια έξοδο, μπορεί να αξιοποιηθεί και σε άλλες δραστηριότητες είτε ενεργών υποδομών είτε συναφών δραστηριοτήτων, όπως επίσης και σε νέα έργα που αναπτύσσονται εκεί στις περιοχές, όπως, επίσης, να λάβει και μία δωρεάν επιμόρφωση για να μπορεί να μετακινηθεί σε νέα αντικείμενα. Άρα, εκεί θέλω να εστιάσω, η μέριμνα για τους εργαζόμενους υπάρχει.

Και θέλω να τονίσω, επίσης, ότι η ΔΕΗ έχει δεσμεύτηκε για κάποια άλλα πράγματα που αφορούν στην τοπική κοινωνία. Ενδεικτικά να αναφέρω, πρώτον, τη συνέχιση της επιχειρηματικής δραστηριότητας της ΔΕΗ στην περιοχή σε σχέση με τις αποκαταστάσεις που έχει υποχρέωση να πραγματοποιήσει στα ορυχεία, νέες επενδύσεις στα έργα ΑΠΕ, την αποθήκευση ενέργειας που δρομολογείται με γοργούς ρυθμούς, αλλά και τη συμβολή που χρειάζονται όλοι αυτοί οι εργαζόμενοι σε όλες τις ενέργειες για τη σταδιακή απεξάρτηση των τηλεθερμάνσεων από τη χρήση του λιγνίτη. Αυτά είναι μόνο κάποια από τα δεδομένα που υπάρχουν και έχουν σχεδιαστεί.

Θεωρώ ότι δεν μπορούμε να παραμένουμε προσκολλημένοι σε αυτό το παραγωγικό μοντέλο της δεκαετίας του 1950 ή του 1960. Δεν μπορούμε να εξαντλούμε την πολιτική μας πρόταση σε ιδέες και σε μοντέλα που είναι σε άλλες εποχές. Σήμερα έχουμε μια κλιματική κρίση, έχουμε μια διαφορετική αντιμετώπιση των πραγμάτων, έχουμε νέες τεχνολογίες και νομίζω ότι πρέπει να δράσουμε πια με βάση το τώρα και όχι με βάση το μέλλον. Αυτό κάνουμε και νομίζω ότι έχουμε καθυστερήσει και πολύ.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Υφυπουργό.

Μαρξιστικός ο λιγνίτης, κύριε συνάδελφε.

Κυρίες και κύριοι συνάδελφοι, έχω δύο ανακοινώσεις προς το Σώμα.

Πρώτον, οι Υπουργοί Εθνικής Οικονομίας και Οικονομικών, Ανάπτυξης, Εργασίας και Κοινωνικής Ασφάλισης και Δικαιοσύνης κατέθεσαν στις 19-7-24 σχέδιο νόμου: «Κύρωση της από 18-7-24 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «Thrivest Holdinh LTD»».

Δεύτερον, οι Υπουργοί Υγείας, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών και Υγείας κατέθεσαν στις 19 Ιουλίου 2024 σχέδιο νόμου: «Ολοκλήρωση της ψυχιατρικής μεταρρύθμισης».

Παραπέμπονται στις αρμόδιες Διαρκείς Επιτροπές.

Επίσης, έχω δύο αιτήσεις για άδειες απουσίας.

Πρώτον, ο Βουλευτής κ. Νικόλαος Βρεττός ζητεί άδεια ολιγοήμερης απουσίας στο εξωτερικό για τις 24 και 25 Ιουλίου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Και, δεύτερον, ο Βουλευτής κ. Νικόλαος Παπαδόπουλος ζητεί άδεια ολιγοήμερης απουσίας στο εξωτερικό για τις 23 και 24 Ιουλίου 2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε τώρα με τη δεύτερη επίκαιρη ερώτηση με αριθμό 1264/12-7-2024 του πρώτου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Αναστασίου Νικολαΐδη προς τον Υπουργό Ανάπτυξης με θέμα: «Τεράστια καθυστέρηση στην καταβολή εγκεκριμένων επιχορηγήσεων σε επιχειρήσεις του Νομού Δράμας που υπήχθησαν στις διατάξεις του ν.4399/2016 και έχουν ολοκληρώσει τις σχετικές επενδύσεις».

Θα απαντήσει η Υφυπουργός Ανάπτυξης κ. Άννα Μάνη - Παπαδημητρίου.

Κύριε Νικολαΐδη, έχετε τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, ο αναπτυξιακός νόμος αποτελεί ένα πολύ σημαντικό εργαλείο για την υλοποίηση επενδύσεων σε περιοχές της χώρας οι οποίες είναι αδικημένες, όπως ακριβώς ο Νομός Δράμας. Αρκεί, φυσικά, το ίδιο το κράτος να μη δημιουργεί προβλήματα στις επιχειρήσεις οι οποίες το εμπιστεύτηκαν και αποφάσισαν να ενταχθούν στον αναπτυξιακό νόμο.

Η καθυστέρηση στην πληρωμή των επιχορηγήσεων, όπως περιγράφεται και στην επίκαιρη ερώτηση, δεν μπορεί να γίνει αποδεκτή, όποια και να είναι η δικαιολογία. Πρόκειται για επιχειρήσεις που θέλησαν να κάνουν ένα βήμα παραπάνω, να υλοποιήσουν μια επένδυση, να αναπτυχθούν και να δημιουργήσουν νέες θέσεις εργασίας για το μέλλον. Βρέθηκαν, όμως, να αντιμετωπίζουν ακόμα και προβλήματα βιωσιμότητας λόγω αυτής της καθυστέρησης στην καταβολή της επιχορήγησης.

Η στήριξη στην επιχειρηματικότητα στους μικρούς και μεσαίους επιχειρηματίες, σε ανθρώπους που έχουν επιλέξει να παράγουν στον τόπο τους, σε περιοχές απομακρυσμένες και ξεχασμένες από το κεντρικό κράτος, όπως ο Νομός Δράμας, πρέπει να είναι έμπρακτη από πλευράς κυβέρνησης. Επιπλέον, αποτελεί ζήτημα αξιοπιστίας προς τον πολίτη να υπάρχει συνέπεια και να τακτοποιούνται οι υποχρεώσεις του κράτους άμεσα.

Κυρία Υπουργέ, με βάση τα ανωτέρω σας καλώ όχι μόνο να αντιμετωπίσετε με τις κατάλληλες ενέργειες το πρόβλημα, αλλά κυρίως να λάβετε εκείνες τις πρωτοβουλίες ώστε να μην επαναληφθούν αντίστοιχα φαινόμενα στο τέλος.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Νικολαΐδη. Τον λόγο έχει η κυρία Υφυπουργός.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Πράγματι, κύριε συνάδελφε, όπως είπατε και εσείς θα συμφωνήσουμε όλοι ότι ο αναπτυξιακός νόμος αποτελεί τη βασική συνιστώσα του αναπτυξιακού σχεδιασμού της χώρας, έχοντας ως βασικές του επιδιώξεις τη δημιουργία καινοτόμων, εξωστρεφών, δυναμικών επιχειρήσεων, την αύξηση της απασχόλησης με έμφαση στο εκπαιδευμένο ανθρώπινο δυναμικό, την αύξηση της προστιθέμενης αξίας, την ενθάρρυνση στις συνεργασίες επιχειρήσεων και την υποστήριξη των μικρών και μεσαίου μεγέθους επιχειρηματικών μονάδων.

Και φυσικά θα συμφωνήσουμε ότι η ταχεία εκταμίευση των εγκριθέντων ενισχύσεων προς τα επενδυτικά σχέδια που έχουν υπαχθεί στα καθεστώτα ενισχύσεων του αναπτυξιακού νόμου, αποτελεί, επίσης, κρίσιμο παράγοντα επίτευξης των ανωτέρω στόχων. Εντός του πλαισίου αυτού έχει ήδη επιταχυνθεί από την Κυβέρνηση και σύντομα θα ολοκληρωθεί, η διαδικασία κατανομής των εγκεκριμένων κονδυλίων στις αρμόδιες περιφέρειες. Ειδικότερα έχει εκδοθεί η απόφαση της χρηματοδότησης με αριθμό 371/1-7-2024, η οποία ορίζει ως διαθέσιμο για το Υπουργείο Ανάπτυξης το ποσό των 50 εκατομμυρίων ευρώ για τη συλλογική απόφαση έργων, τη λεγόμενη ΣΑΕ 024/2, χρήματα τα οποία θα κατευθυνθούν αποκλειστικά στις επιχορηγήσεις των επενδυτικών σχεδίων των καθεστώτων ενίσχυσης του ν.4399/2016.

Και επίσης, έχει ήδη εκδοθεί από την προηγούμενη εβδομάδα η απόφαση κατανομής με αριθμό πρωτοκόλλου 56108/15-07-2024 των αναλογούντων ποσών στις περιφέρειες και συνεπώς και στην Περιφέρεια Ανατολικής Μακεδονίας και Θράκης. Το ποσό που κατανέμεται στην Περιφέρεια Ανατολικής Μακεδονίας και Θράκης για την πλήρη κάλυψη των αιτημάτων εκταμίευσης των επιχειρήσεων που έχουν ολοκληρώσει ή πιστοποιήσει τα επενδυτικά τους σχέδια του ν.4399/2016, ανέρχεται στο ύψος του 1.522.368,58 ευρώ, ενώ παράλληλα και πρόσθετα κεφάλαια ύψους 299.021,78 ευρώ πιστώθηκαν στην περιφέρεια για την κάλυψη ειλημμένων υποχρεώσεων των προηγούμενων αναπτυξιακών νόμων.

Κύριε συνάδελφε, σε κάθε περίπτωση το Υπουργείο Ανάπτυξης στο πλαίσιο της διαρκούς προσπάθειάς του να δημιουργεί ευνοϊκές συνθήκες για την ανάπτυξη της επιχειρηματικότητας, εξετάζει όλες τις δυνατότητες που θα επιτρέψουν την όσο το δυνατόν ταχύτερη ενίσχυση όλων των βιώσιμων και θετικά αξιολογούμενων επενδυτικών σχεδίων στα καθεστώτα ενισχύσεων του αναπτυξιακού ν.4399/2016, όπως και εσείς αναφέρετε στην ερώτησή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Τον λόγο έχει ο κ. Νικολαΐδης για τρία λεπτά για τη δευτερολογία του.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κυρία Υπουργέ, ευχαριστώ πολύ για την απάντηση που δίνετε. Απλά το θέμα είναι το πότε θα πάρουν οι επιχειρήσεις τα χρήματα.

Και θα έπρεπε να φτάσουμε σε αυτό το σημείο να γίνονται εξώδικα από επιχειρηματίες, να γίνονται ερωτήσεις από Βουλευτές, να παρακαλάει η περιφέρεια μέσω του περιφερειάρχη στην Κυβέρνηση για να κατατεθούν χρήματα; Εσείς της Κυβέρνησης έχετε επιχειρήσει; Έχετε δει πώς είναι να δανείζεσαι από την τράπεζα, να ολοκληρώνεις την επένδυση, να περιμένεις ένα και δύο χρόνια για να πάρεις από τον αναπτυξιακό τα χρήματα, αλλά να πληρώνεις τη δόση δανείου; Πώς θα επιβιώσει αυτή η επιχείρηση ιδίως σε έναν νομό όπως είναι η Δράμα, ιδίως σε μια ξεχασμένη Περιφέρεια της Ανατολικής Μακεδονίας και Θράκης; Εάν ερχόσασταν στη θέση μας, τότε θα καταλαβαίνετε πολλά γιατί από λόγια χορτάσαμε πραγματικά.

Οι Υπουργοί της Νέας Δημοκρατίας ήρθαν προεκλογικά και έταξαν. Είπαν ότι θα τα λύσουν όλα.

Και μια ακόμα ερώτηση. Η πρώτη ερώτηση αφορά το πότε, για να κάνουν το κουμάντο τους. Δεύτερον, αρκεί το ποσό του 1,5 εκατομμυρίου που είπατε; Γιατί έχω την εντύπωση ότι είναι περισσότερα αυτά που οφείλει η περιφέρεια μέσω του Υπουργείου στους επιχειρηματίες.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολαΐδη.

Τον λόγο έχει η κυρία Υφυπουργός.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Ευχαριστώ, κύριε Πρόεδρε.

Κύριε συνάδελφε, σαφώς και αντιλαμβανόμαστε ακριβώς τι γίνεται στην κοινωνία, τι γίνεται σε όλη την περιφέρεια. Και εμείς και εγώ προσωπικά εκλέγομαι και ζω σε μια αντίστοιχη περιφέρεια όπως είναι και αυτή από την οποία προέρχεστε εσείς. Ξέρουμε τα προβλήματα του κόσμου και γι’ αυτό και σκύβουμε πάνω στα προβλήματα του κόσμου.

Η Κυβέρνηση αυτή του Κυριάκου Μητσοτάκη, κύριε συνάδελφε, από την πρώτη στιγμή έσκυψε πάνω σε αυτά τα προβλήματα και εργάστηκε με σκοπό οι ενισχύσεις που παρέχονται μέσω του αναπτυξιακού νόμου να αφορούν όχι μόνο σε ευρείες κατηγορίες δραστηριοτήτων της επιχειρηματικής κοινότητας, αλλά εργάστηκε ούτως ώστε να χορηγούνται όσο το δυνατόν σε συντομότερο χρονικό διάστημα και να διασφαλίζεται παράλληλα και η διαφάνεια και η αντικειμενικότητα.

Και έτσι, λοιπόν, και με γρήγορα αντανακλαστικά και ακριβώς γι’ αυτόν τον λόγο για να αποφευχθούν και οι τυχόν καθυστερήσεις στα επενδυτικά σχέδια, γιατί θα πρέπει να τρέχουν όλες -όπως λέτε και εσείς- οι επενδύσεις, εισήγαγε το ν.4864/2021 βελτιώνοντας τις προηγούμενες νομοθεσίες, ούτως ώστε, ακριβώς, να δημιουργηθεί ένα πιο ευνοϊκό επενδυτικό περιβάλλον.

Και μια και στην ερώτησή σας αναφερθήκατε, κύριε συνάδελφε, γενικότερα στη στήριξη της μικρομεσαίας επιχειρηματικότητας αλλά και των επιχειρήσεων της περιφέρειας, να σας διαβεβαιώσω ότι στοχευμένες δράσεις -ακριβώς αυτό που εσείς λέτε- κάνει και το Υπουργείο Ανάπτυξης αλλά και όλα τα Υπουργεία.

Θα ήθελα να αναφερθώ σε μια δράση, η οποία τρέχει και θα ολοκληρωθεί εντός των επόμενων ημερών. Αναφέρομαι στη χρηματοδότηση για τις μικρομεσαίες επιχειρήσεις, τη δράση «Έξυπνη Μεταποίηση» η οποία χρηματοδοτείται από το Ταμείο Ανάκαμψης με στόχο την επιτάχυνση της βιομηχανικής μετάβασης μέσω της ψηφιοποίησης των επιχειρησιακών και παραγωγικών λειτουργιών για την αύξηση της ανταγωνιστικότητας των επιχειρήσεων και τη δημιουργία μιας ανθεκτικής βιομηχανίας.

Στο πλαίσιο της συγκεκριμένης δράσης επιδιώκεται η ψηφιακή αναβάθμιση των πολύ μικρών, μικρών και μεσαίων επιχειρήσεων, κύριε συνάδελφε, με εξοπλισμό παραγωγής υψηλής τεχνολογίας και βιομηχανικές ψηφιακές δεξιότητες. Η δράση επιχορηγεί επενδυτικά σχέδια σε τεχνολογίες οι οποίες επιτρέπουν μεταξύ άλλων τον ψηφιακό μετασχηματισμό και τον αυτοματισμό των γραμμών παραγωγής των επιχειρήσεων.

Πρόκειται για μια δράση που αγγίζει σχεδόν τα 90 εκατομμύρια. Και είναι η απάντηση σε αυτό που ρωτάτε και εσείς, αν οι μικρομεσαίες επιχειρήσεις της ελληνικής περιφέρειας θα στηριχθούν. Βεβαίως θα στηριχθούν και με την υλοποίηση του αναπτυξιακού νόμου στον οποίο προχωρούμε. Σας έδωσα συγκεκριμένα στοιχεία, κύριε συνάδελφε, ότι στις 15-7 ορίστηκε η κατανομή προς τις περιφέρειες και θα καλυφθούν όλα τα εγκεκριμένα σχέδια. Και επίσης αναφέρθηκα ενδεικτικά και σε μία ακόμη δράση προς το σκοπό της ενίσχυσης της μικρομεσαίας επιχειρηματικότητας και μάλιστα στην περιφέρεια. Στόχος της Κυβέρνησης είναι η ισόρροπη ανάπτυξη σε όλη τη χώρα. Αυτό που λέμε, κύριε συνάδελφε, -δεν θα ήθελα να γελάτε, γιατί έτσι είναι- είναι δίκαιη ανάπτυξη για όλους.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν μου απαντήσατε το πότε και το ποσό…

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Κύριε συνάδελφε, απάντησα ότι στις 15 Ιουλίου υπογράφηκε η κατανομή προς τις περιφέρειες.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν κάνουμε συζήτηση. Το ξέρετε.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Υφυπουργός Ανάπτυξης):** Είναι μια απόφαση που έχει ανακοινωθεί δημοσίως, επισήμως και μπορείτε να λάβετε γνώση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Θα συνεχίσουμε με την τέταρτη με αριθμό 1268/12-7-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Αγροτικής Ανάπτυξης και Τροφίμων με θέμα: «Πρόγραμμα Αλιεία, Υδατοκαλλιέργεια και Θάλασσα 2021 - 27».

Θα απαντήσει ο Υφυπουργός Αγροτικής Ανάπτυξης και τροφίμων κ. Διονύσιος Σταμενίτης.

Ορίστε, κύριε συνάδελφε, έχετε τον λόγο για δύο λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ φέρνω σήμερα στη Βουλή με επίκαιρη ερώτηση ένα ζήτημα που αφορά τη βιωσιμότητα των λιμνοθαλασσών. Αποτελούν μεταβατικά οικοσυστήματα και είναι και τα πρώτα οικοσυστήματα που πλήττονται από την κλιματική κρίση. (AR)

Στη χώρα μας, λοιπόν, είναι καταγεγραμμένες σήμερα πάνω από εβδομήντα λιμνοθάλασσες, συνολικής έκτασης περίπου τριακοσίων τριάντα χιλιάδων στρεμμάτων. Έχει διαπιστωθεί και από έκθεση του Παγκόσμιου Οργανισμού Τροφίμων ότι η βιωσιμότητα αυτών των ευαίσθητων οικοσυστημάτων εξαρτάται άμεσα από την άσκηση εντός αυτών αλιευτικής δραστηριότητας και άλλων ήπιων δραστηριοτήτων.

Επιπλέον, έχει αποδειχθεί ότι όπου δεν λειτουργούν ή υπολειτουργούν τέτοιες εκμεταλλεύσεις επικρατούν, εκτός από τη δραματική υποβάθμισή τους σύμφωνα με την εθνική και ευρωπαϊκή νομοθεσία, συνέπειες που αφορούν την απασχόληση στις μικρές κοινότητες, που κατά κανόνα βρίσκονται κοντά τους, αλλά και απώλεια του αλιευτικού αποθέματος και της αλιευτικής παράδοσης που επικρατεί στην περιοχή.

Σύμφωνα με σύγχρονα στοιχεία τα τελευταία είκοσι χρόνια έχει αυξηθεί σημαντικά ο αριθμός των λιμνοθαλασσών που βρίσκονται εντός καθεστώτος μίσθωσης και έχει μειωθεί δραματικά ο αριθμός των απασχολούμενων σε αυτές. Τα τελευταία χρόνια δε, σε αντίθεση με ό,τι προβλέφθηκε για τις επιχειρήσεις εντατικής ιχθυοκαλλιέργειας, οι εκμεταλλεύσεις αυτής της αλιευτικής δραστηριότητας εντός των λιμνοθαλασσών και οι ψαράδες τους βρέθηκαν εκτός, βρέθηκαν στην απ’ έξω σε σχέση με οποιαδήποτε ενίσχυση που αφορούσε τις επιπτώσεις και σε σχέση με τις καραντίνες του COVID και σε σχέση με τον πόλεμο της Ουκρανίας.

Οι επαγγελματίες αυτοί, κύριε Υπουργέ, είναι οι μοναδικοί που δεν αποζημιώθηκαν καθόλου, και μάλιστα ενώ δώσατε κάποιες αποζημιώσεις το 2021 δεν δώσατε για την απώλεια παραγωγής στις λιμνοθάλασσες, και ακόμα και τα κτήρια που ανήκουν στο δημόσιο και χρησιμοποιούνται από τους ψαράδες στη λιμνοθάλασσα τα επισκευάζουν μόνοι τους μετά από ζημιές λόγω του καιρού, ενώ είναι υποχρέωση του δημοσίου να τα επισκευάζει.

Άρα, κύριε Υπουργέ, ρωτώ πολύ συγκεκριμένα και στην ερώτηση που έχω καταθέσει: Πότε προβλέπεται να εκδοθούν οι προσκλήσεις του προγράμματος «Αλιεία, Υδατοκαλλιέργεια και Θάλασσα 2021 - 2027», ώστε να σχεδιαστούν, να υλοποιηθούν δημόσια και ιδιωτικά έργα που θα αντιμετωπίσουν την πιεστική κατάσταση στις υποδομές των περισσότερων λιμνοθαλασσών; Τι ποσοστά δημόσιας ενίσχυσης θα προβλεφθούν για ιδιωτικά έργα που θα υλοποιηθούν σε υποδομές κυριότητας του δημοσίου;

Δεύτερο ερώτημα: Θα προβλεφθούν αναδρομικά και για το μέλλον ιδιαίτερα μέτρα ενίσχυσης των μισθωτών των λιμνοθαλασσών αλλά και των μεμονωμένων επαγγελματιών αλιέων που εργάζονται στις λιμνοθάλασσες και έχουν πληγεί ή πρόκειται να πληγούν από έκτακτα καιρικά φαινόμενα; Ποιες συγκεκριμένες, νέες ρυθμίσεις θα λάβετε, ώστε άμεσα να γίνει πιο αποτελεσματικό το υφιστάμενο πλαίσιο, ειδικά για το θέμα των απωλειών στην αλιευτική παραγωγή, από τα όλο και συχνότερα φαινόμενα λόγω της κλιματικής κρίσης;

Θα ήθελα εδώ -και κλείνω, κύριε Πρόεδρε, και ευχαριστώ για την ανοχή σας- να βάλετε το ζήτημα ότι θα πρέπει, κύριε Υπουργέ -κι εγώ θα ζητήσω και από την πρόεδρο της Επιτροπής Περιβάλλοντος- να γίνει μια συζήτηση στη Βουλή σε σχέση με τις λιμνοθάλασσες. Είναι οξύ το ζήτημα. Είναι εκείνα τα ευαίσθητα οικοσυστήματα που απειλούνται με εξαφάνιση κυριολεκτικά και με εξαφάνιση αυτά καθ’ αυτά τα οικοσυστήματα αλλά και ο κόσμος και όλη αυτή η δραστηριότητα μέσα σε αυτά τα οικοσυστήματα, που πραγματικά δίνει ζωή σε μια τοπική κοινωνία.

Ευχαριστώ και θα επανέλθω με τη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, για την καλύτερη οργάνωση των απαντήσεων θα απαντήσω στην πρωτολογία μου στο πρώτο ερώτημά σας και στην δευτερολογία όσον αφορά το δεύτερο για τις ενισχύσεις.

Σχετικά με το πότε θα εκδοθούν οι προσκλήσεις του προγράμματος «Αλιεία Υδατοκαλλιέργεια, Θάλασσα 2021 - 2027», θα ήθελα να σας ενημερώσω ότι έχουν, ήδη, εκδοθεί ήδη δύο προσκλήσεις στο πλαίσιο του συγκεκριμένου προγράμματος. Πρόκειται για προσκλήσεις που αφορούν την αναβάθμιση των υποδομών και την υδραυλική αποκατάσταση με δημόσια συνεισφορά 100%. Ειδικότερα, έχουν εκδοθεί η υπ’ αριθμόν 432/23-2-2024 πρόσκληση υποβολής ενός κατά φάση μεταφερόμενου έργου, το οποίο αφορά την αναβάθμιση των κρατικών υποδομών του συστήματος λιμνοθαλασσών Μεσολογγίου - Αιτωλικού. Το συγκεκριμένο έργο έχει συμβασιοποιηθεί και υλοποιείται από την προηγούμενη προγραμματική περίοδο 2014 - 2020, αλλά λόγω της φύσης των εργασιών σε ένα τόσο εκτεταμένο οικοσύστημα οι εργασίες του δεν έχουν ακόμα ολοκληρωθεί.

Η πράξη έχει ήδη αξιολογηθεί εκ νέου από την ειδική υπηρεσία του ΠΑΛΥΘ και το σχέδιο απόφασης ένταξης της πράξης βρίσκεται προς υπογραφή στον γενικό γραμματέα του Υπουργείου Αγροτικής Ανάπτυξης Τροφίμων, με προϋπολογισμό της τάξης των 13.700.000 ευρώ.

Επίσης, έχει εκδοθεί υπ’ αριθμόν 434/23-2-2024 πρόσκληση υποβολής προτάσεων, η οποία αφορά σε δύο ενταγμένα από την προηγούμενη προγραμματική περίοδο έργα, τα οποία, όμως, πάλι δεν έχουν ακόμα υλοποιηθεί. Τα δύο αυτά έργα στοχεύουν στη βελτίωση των υποδομών της λιμνοθάλασσας του Αβλέμονα Λευκάδας και της λιμνοθάλασσας Μυρτάρι Βόνιτσας και έχουν προϋπολογισμό 2.768.000 ευρώ και 783.000 ευρώ αντίστοιχα.

Η αξιολόγηση για τα δύο αυτά έργα ολοκληρώνεται άμεσα και εντός των επομένων ημερών θα προωθηθούν για υπογραφή οι αποφάσεις ένταξης από τον γενικό γραμματέα του Υπουργείου Αγροτικής Ανάπτυξης και Τροφίμων.

Παράλληλα, η Ειδική Υπηρεσία ΠΑΛΥΘ προγραμματίζει να εκδώσει το φθινόπωρο πρόσκληση για υποβολή νέων αιτήσεων αναβάθμισης υποδομών λιμνοθαλασσών για την αξιολόγηση και ένταξη ώριμων πράξεων.

Τέλος, σε ό,τι αφορά τις ιδιωτικές επενδύσεις των μισθωτών των λιμνοθαλασσών, προσκλήσεις προβλέπεται να εκδοθούν τόσο από την ΕΥΔ ΠΑΛΥΘ όσο και από τις ομάδες τοπικής δράσης που δραστηριοποιούνται στη συγκεκριμένη περιοχή.

Επισημαίνω ότι η πρόσκληση που θα εκδοθεί από την Ειδική Υπηρεσία Διαχείρισης Προγράμματος «Αλιεία, Υδατοκαλλιέργεια και Θάλασσα» το ερχόμενο φθινόπωρο θα αφορά τις παραγωγικές επενδύσεις στην υδατοκαλλιέργεια και θα συμπεριλαμβάνει, όπως και στα προηγούμενα προγράμματα, επενδύσεις των μισθωτών των λιμνοθαλασσών.

Ήδη, λοιπόν, όπως γίνεται αντιληπτό, το πρόγραμμα «Αλιεία, Υδατοκαλλιέργεια και Θάλασσα 2021 - 2027» προχωρά και η στήριξη της πολιτείας σε αυτό είναι αμέριστη, με δημόσιες ενισχύσεις, που όπως ακούσατε αγγίζουν το 100%.

Τα υπόλοιπα θα τα αναφέρω στη δευτερολογία μου, που αφορά τις ενισχύσεις των αλιέων.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σταμενίτη.

Κύριε Ζαμπάρα, έχετε τον λόγο για τρία λεπτά για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, θα αναφέρω κάποια στοιχεία, που νομίζω ότι αποτυπώνουν πολύ γλαφυρά την κατάσταση στην οποία βρίσκονται σήμερα οι ελληνικές λιμνοθάλασσες. Σύμφωνα, λοιπόν, με μελέτες αποδεικνύεται ότι στις λιμνοθάλασσες που υπήρχε ενεργή αλιευτική εκμετάλλευση είναι καλύτερη η περιβαλλοντική τους κατάσταση σήμερα από αυτές που δεν έχουν καμμία εκμετάλλευση εντός της λιμνοθάλασσας.

Πρόσφατη έκθεση επίσης για την περίοδο 1970 - 2015 έδειξε ότι το 35% των φυσικών υγροτόπων σε παγκόσμια κλίμακα εξαφανίστηκε. Εξαφανίστηκαν! Οι υγρότοποι, κύριε Υπουργέ, εξαφανίζονται τρεις φορές γρηγορότερα από τα δάση. Αυτό αποτελεί από μόνο του, αυτά τα στοιχεία, ένα ισχυρό καμπανάκι σε σχέση με τις παρεμβάσεις που θα πρέπει να κάνει η πολιτεία για να ενισχύσει τη δραστηριότητα στις λιμνοθάλασσες και με χρηματοδότηση και να μην απαξιώνει αυτή τη δραστηριότητα, που τα τελευταία χρόνια έχουμε δει ότι το κάνει αυτή η Κυβέρνηση.

Οι παράκτιες, λοιπόν, λιμνοθάλασσες είναι σημαντικοί υγρότοποι και ο ρυθμός απώλειάς τους στη Μεσόγειο είναι σημαντικά υψηλότερος από τον παγκόσμιο μέσο όρο. Όπως σε όλες τις περιπτώσεις προστασίας του περιβάλλοντος οι άνθρωποι που εργάζονται σε αυτό, παραδοσιακά, η παραδοσιακή αλιεία, και με σεβασμό στο περιβάλλον, είναι αυτοί που γνωρίζουν καλύτερα από τον καθέναν και τον τρόπο με τον οποίο θα πρέπει να προστατεύεται το οικοσύστημα.

Όμως δεν μπορεί αυτοί οι άνθρωποι, κύριε Υπουργέ, να συνεχίσουν να λειτουργούν και να προσφέρουν κατ’ αυτόν τον τρόπο εάν δεν έχουν -επιμένω σε αυτό- μια κρατική υποστήριξη, προσαρμοσμένη στις κλιματικές συνθήκες και στις κλιματικές αλλαγές.

Η βιώσιμη, λοιπόν, αλιεία, ο εναλλακτικός οικολογικός τουρισμός και μια σειρά αντίστοιχων δραστηριοτήτων μπορούν να προσφέρουν και προστασία αλλά και επιπλέον θέσεις εργασίας. Μέσα, λοιπόν, σε αυτό το πλαίσιο θα πρέπει να υπάρχει μια σειρά μέτρων στήριξης και συνεργασίας με το κράτος και το Υπουργείο.

Στο νομοσχέδιο, να θυμίσω, για τον αλιευτικό τουρισμό δεν υπήρχε, κύριε Υπουργέ, καμμία πρόβλεψη για τις λιμνοθάλασσες και δεσμευτήκατε μάλιστα ότι θα φέρετε ρύθμιση, που ακόμα δεν έχει έρθει καμμία απολύτως ρύθμιση. Αυτό για τη στήριξη που θα πρέπει η εκάστοτε πολιτεία, το κράτος, η κυβέρνηση να δείχνει προς τις λιμνοθάλασσες και αυτούς που εργάζονται σε αυτά τα οικοσυστήματα.

Τελειώνω, κύριε Πρόεδρε, λέγοντας ότι πάγια πολιτική της Κυβέρνησης δυστυχώς τα τελευταία πέντε χρόνια που κυβερνά είναι η υποστήριξη συγκεκριμένων επαγγελματιών, συγκεκριμένων συμφερόντων επαγγελματιών, που είναι οι μεγάλες επιχειρήσεις, τα μεγάλα ιδιωτικά συμφέροντα, αφού το 75% της ελληνικής ιχθυοκαλλιέργειας ανήκει σε αμερικανικό fund. Αυτή είναι η πραγματικότητα, κύριε Υπουργέ. Περί αυτού πρόκειται. Εμείς σας χτυπάμε το καμπανάκι του κινδύνου σε σχέση με τη βιωσιμότητα των λιμνοθαλασσών.

Σας λέμε με έντονο τρόπο ότι απειλούνται άμεσα και πρωτίστως από την κλιματική κρίση και θα πρέπει να στηριχθούν. Ιδού, λοιπόν, πεδίο δόξης λαμπρόν να μας αποδείξετε ότι δεν είναι έτσι. Θα πρέπει, όμως, να δεσμευτείτε με συγκεκριμένο τρόπο για το πώς θα γίνει αυτό.

Περιμένουμε -και κλείνω, κύριε Πρόεδρε- να ακούσουμε συγκεκριμένα μέτρα και μπορούμε και εμείς, αλλά κυρίως οι επαγγελματίες του χώρου, οι ερευνητές και οι πολίτες που ζουν πέριξ της λιμνοθάλασσας, να συμβάλλουν σε αυτό.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Ο κύριος Υφυπουργός έχει τον λόγο για τρία λεπτά.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Όπως σας είπα και στην πρωτολογία μου, εμείς με συγκεκριμένα έργα και μέτρα στηρίζουμε την ανάπτυξη στις λιμνοθάλασσες. Το πρόγραμμα «Αλιεία, Υδατοκαλλιέργεια και Θάλασσα» προχωρά, η στήριξη της πολιτείας είναι αμέριστη και μάλιστα, με δημόσιες επενδύσεις και ενισχύσεις που φτάνουν φθάνουν στο 100% και όπως σας είπα αφορά παραγωγικές επενδύσεις στην υδατοκαλλιέργεια και συμπεριλαμβάνει, όπως και τα προηγούμενα προγράμματα, επενδύσεις και των μισθωτών στις λιμνοθάλασσες.

Τώρα, για το δεύτερο ερώτημά σας που αφορά την απώλεια στην αλιευτική παραγωγή, λόγω των επιπτώσεων της κλιματικής κρίσης, σημειώνω ότι σύμφωνα με το άρθρο 26, παράγραφος 2, του κανονισμού της Ευρωπαϊκής Επιτροπής, με αριθμό 1139/2021 σε περίπτωση διατάραξης των αγορών, λόγω έκτακτων συμβάντων, προβλέπεται αποζημίωση των επιχειρήσεων στους τομείς αλιείας και υδατοκαλλιέργειας για το διαφυγόν εισόδημα ή το πρόσθετο κόστος. Ασφαλώς η αποζημίωση αυτή μπορεί να κριθεί ως επιλέξιμη μόνο εφόσον η Ευρωπαϊκή Επιτροπή έχει ορίσει, μέσω σχετικής εκτελεστικής απόφασης, ότι προφανώς συντρέχει έκτακτο συμβάν. Οι δε δαπάνες είναι επιλέξιμες μόνο κατά τη διάρκεια της περιόδου που ορίζει η εκτελεστική απόφαση.

Συγχρόνως, μετά από εισήγηση της Διεύθυνσης Υδατοκαλλιεργειών της Γενικής Διεύθυνσης Αλιείας του Υπουργείου Αγροτικής Ανάπτυξης και Τροφίμων για τη χορήγηση κρατικής ενίσχυσης ήσσονος σημασίας -τα de minimis- στους μισθωτές φυσικών δημόσιων υποτροφιών, η Γενική Διεύθυνση Οικονομικών Υπηρεσιών του Υπουργείου μας κατέθεσε τον Μάρτιο αίτημα προς το Υπουργείο Οικονομικών και το Γενικό Λογιστήριο του Κράτους για ενίσχυση των πιστώσεων του τακτικού προϋπολογισμού του Υπουργείου, με το ποσό των τριακοσίων εβδομήντα εννέα χιλιάδων οκτακοσίων ευρώ, για το σκοπό αυτό.

Μελετάμε, λοιπόν, εισήγηση της Γενικής Διεύθυνσης Αλιείας του Υπουργείου για την τροποποίηση του άρθρου 38 του ν.420/1970 για το θέμα των απωλειών στην αλιευτική παραγωγή και την επέκταση της εφαρμογής της παραγράφου 3, του άρθρου 51 του αλιευτικού κώδικα, περί αναθεώρησης του μισθώματος των δημοσίων φυσικών ιχθυοτροφιών.

Με την προτεινόμενη τροπολογία επιδιώκεται η δυνατότητα μείωσης του καταβαλλόμενου ετήσιου μισθώματος, μετά από μία τεκμηριωμένη εισήγηση της αρμόδιας επιτροπής, εφόσον πιστοποιηθεί ότι συνέτρεξαν κλιματολογικές ή περιβαλλοντικές κρίσεις μεγάλης κλίμακας και εξαιτίας αυτών η παραγωγή μειώθηκε, πέραν της ελάχιστης και σε δημόσια φυσικά ιχθυοτροφεία που έχουν μισθωθεί, μέσω δημοπρασίας.

Επιπλέον, το Υπουργείο Περιβάλλοντος και Ενέργειας έχει την αρμοδιότητα για την κατάρτιση, την παρακολούθηση και τον συντονισμό του Εθνικού Προγράμματος Θαλάσσιας Στρατηγικής κατ’ εφαρμογή της οδηγίας πλαίσιο του Ευρωπαϊκού Κοινοβουλίου 56/2008 η οποία ενσωματώθηκε στην ελληνική νομοθεσία με τον ν.393883/2011. Η οδηγία 56/2008 απαιτεί από τα κράτη-μέλη να επικαιροποιούν ανά εξαετία τις εφαρμοζόμενες θαλάσσιες στρατηγικές στις οποίες περιλαμβάνεται, μεταξύ άλλων, το πρόγραμμα μέτρων για την επίτευξη του βασικού στόχου της οδηγίας που είναι η καλή διασφάλιση καλής περιβαλλοντικής κατάστασης όλων των θαλάσσιων υδάτων της χώρας.

Με την υπουργική απόφαση 26689/38813-3-2024 του ΥΠΕΝ εγκρίθηκε η πρώτη επικαιροποίηση του προγράμματος μέτρων για την επίτευξη ή και τη διατήρηση της καλής περιβαλλοντικής κατάστασης των θαλάσσιων υδάτων της χώρας.

Όπως γίνεται φανερό, από όλα τα παραπάνω, στο Υπουργείο μας αλλά και στα συναρμόδια Υπουργεία, γνωρίζουμε τα προβλήματα και τις ανάγκες του κλάδου και παρεμβαίνουμε για να αμβλύνουμε τις επιπτώσεις της κλιματικής αλλαγής στην αλιευτική παραγωγή, αλλά και γενικά στο περιβάλλον.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε τώρα με τη συζήτηση της ένατης με αριθμό 1282/15-7-2024 επίκαιρης ερώτησης δεύτερου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου, προς τον Υπουργό Αγροτικής Ανάπτυξης και Τροφίμων, με θέμα: «Άμεσα μέτρα στήριξης των βιοπαλαιστών κτηνοτρόφων».

Ο συνάδελφος κ. Έξαρχος έχει τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Κύριε Υπουργέ, οι βιοπαλαιστές κτηνοτρόφοι της Ηπείρου όπως και όλης της χώρας εξάλλου, έχουν πνιγεί στα χρέη, λόγω και του αυξημένου κόστους παραγωγής με τις αυξήσεις τιμών στις ζωοτροφές, το ρεύμα, το πετρέλαιο κ.λπ., ενώ λόγω της εφαρμογής της κοινής αγροτικής πολιτικής 2024 - 2027 προστέθηκαν και νέες δυσκολίες στην επιβίωσή τους, με σημαντικές περικοπές στη βασική ενίσχυση.

Παράλληλα, οι γαλακτοβιομήχανοι συμπιέζουν την τιμή με την οποία αγοράζουν το γάλα από τους παραγωγούς, προκειμένου να εκτοξεύσουν την κερδοφορία τους. Από την αρχή της περιόδου, οι επιχειρήσεις «ΗΠΕΙΡΟΣ», «ΔΩΔΩΝΗ», «ΚΑΡΑΛΗΣ», έχουν ρίξει την τιμή από 5 έως 25 λεπτά το κιλό στο αιγοπρόβειο γάλα και μέχρι 10 λεπτά το κιλό στο αγελαδινό.

Επίσης, για άλλη μια φορά αποδείχτηκε ότι τα διάφορα συλλογικά σχήματα που προωθούν η κοινή αγροτική πολιτική και οι κυβερνήσεις διευκολύνουν τη συγκέντρωση της παραγωγής με τους όρους που επιβάλλουν οι βιομήχανοι, όπως συνέβη πρόσφατα με τη βιομηχανία «ΗΠΕΙΡΟΣ», η οποία αφού εξασφάλισε το γάλα μέσω της ομάδας παραγωγών, στη συνέχεια προχώρησε σε μείωση της τιμής κατά 10 λεπτά.

Την ίδια στιγμή, οι τιμές στη λαϊκή κατανάλωση έχουν εκτιναχθεί με τη φέτα να πουλιέται πάνω από 12 ευρώ το κιλό και το αγελαδινό γάλα από 1,4 έως 1,8 ευρώ το λίτρο. Και σαν να μην έφταναν όλα αυτά, παραμένουν οι κτηνοτρόφοι απροστάτευτοι μπροστά στις επιθέσεις των λύκων που επιτίθονται και σκοτώνουν τα ζώα τους, απώλειες κτηνοτροφικού κεφαλαίου που ο αναχρονιστικός κανονισμός του ΕΛΓΑ, δεν αποζημιώνει στο 100%.

Όλα λοιπόν, τα παραπάνω, είχαν ως αποτέλεσμα τη μείωση του αριθμού των κτηνοτρόφων της Ηπείρου, με πάνω από 10% μόνο τη διετία 2020-2022.

Ρωτάμε λοιπόν, τι μέτρα θα πάρει η Κυβέρνηση, ώστε να μειωθεί το κόστος παραγωγής με αφορολόγητο πετρέλαιο, να μειωθεί η τιμή του ρεύματος, επιδότηση των ζωοτροφών, να αναπληρωθεί το χαμένο εισόδημα των κτηνοτρόφων και να εξασφαλιστούν αποζημιώσεις στο 100% των ζημιών σε κτηνοτροφικό κεφάλαιο από όλους τους κινδύνους για τις νόσους χωρίς τους κόφτες του κανονισμού του ΕΛΓΑ;

Επίσης, να σταματήσουν οι ελληνοποιήσεις γάλακτος και κρέατος και να εξασφαλιστούν κατώτερες εγγυημένες τιμές στα προϊόντα των κτηνοτρόφων που θα ανταποκρίνονται στο κόστος παραγωγής και στις ανάγκες τους για επιβίωση, καθώς και προσιτές τιμές στη λαϊκή κατανάλωση με πλαφόν στα σουπερμάρκετ.

**ΠΡΟΕΔΡΕΥΩΝ (Βασίλειος Βιλιάρδος):** Πολλές ερωτήσεις, κύριε συνάδελφε, μέχρι δύο επιτρέπονται, το γνωρίζετε.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητοί συνάδελφοι, η στήριξή μας προς τους κτηνοτρόφους είναι δεδομένη και έμπρακτη. Αρχικά θα αναφερθώ στα θέματα κόστους παραγωγής, φαινόμενο που ξεπερνά τα ελληνικά σύνορα και το οποίο οφείλεται, κυρίως, σε μη εγχώριους παράγοντες, όπως ο πόλεμος στην Ουκρανία, αύξηση του ενεργειακού κόστους, προβλήματα στις μεταφορές, κλιματολογικές συνθήκες.

Κι απαντώ: Θα σας περιγράψω τι έχουμε κάνει και τι κάνουμε, όχι τι θα κάνουμε. Και αυτά που έχουμε κάνει και αυτά που κάνουμε απαντούν σε όλα τα ερωτήματά σας.

Πρώτον, στήριξη με 265 εκατομμύρια ευρώ για τις συνέπειες από την αύξηση του ενεργειακού κόστους, λόγω του πολέμου στην Ουκρανία. Ενίσχυση της ρευστότητας του ΕΛΓΑ, με περίπου 700 εκατομμύρια ευρώ από τον κρατικό προϋπολογισμό. Σειρά παρεμβάσεων που οδήγησαν σε απορρόφηση 80%-90% την αύξηση του κόστους ενέργειας των αγροτικών τιμολογίων. Ενεργοποίηση ξανά του μέτρου επιστροφής του ειδικού φόρου κατανάλωσης αγροτικού πετρελαίου που ο ΣΥΡΙΖΑ κατήργησε με προϋπολογισμό περίπου 80 εκατομμύρια ανά έτος, με δέσμευση για επικαιροποίηση των στοιχείων, ώστε να είναι πιο αντικειμενικά. Υπαγωγή ζωοτροφών και λιπασμάτων στον υπερμειωμένο συντελεστή ΦΠΑ 6%. Ομοίως και στην ηλεκτρική ενέργεια και στο φυσικό αέριο στο πρόγραμμα «ΓΑΙΑ» για πολύ χαμηλές τιμές ηλεκτρικής ενέργειας σε παρόχους αγροτικού ρεύματος. Μείωση κατά 3% των ασφαλιστικών εισφορών για τους εργαζόμενους στις αγροτικές επιχειρήσεις. Νέα φορολογική κλίμακα για τα φυσικά πρόσωπα και τους επαγγελματίες αγρότες, με συντελεστές που ξεκινούν από το 9% αντί για το 22%. Μείωση του φόρου αγροτικών επιχειρήσεων. Μείωση προκαταβολής φόρου. Αναστολή πληρωμής εισφοράς αλληλεγγύης. εφαρμογή μέτρου 22 για την ενίσχυση αγορά ζωοτροφών 89 εκατομμυρίων ευρώ. Μείωση φορολογίας στο 10% των κερδών των συλλογικών αγροτικών σχημάτων, πόροι από το Ταμείο Ανάκαμψης για τον εκσυγχρονισμό εκμεταλλεύσεων και επιχειρήσεων άνω των 600 εκατομμυρίων ευρώ, επιστροφή 2% επί του τζίρου για κτηνοτροφικές εγκαταστάσεις.

Είναι μάλλον προφανές από τα παραπάνω ότι έχουμε απόλυτη επίγνωση του προβλήματος και λαμβάνουμε συνεχώς μέτρα ελάφρυνσης στο βαθμό πάντοτε που μας επιτρέπει το θεσμικό πλαίσιο και τα δημοσιονομικά όρια. Στην ίδια λογική θα συνεχίσουμε.

Περνάω στο θέμα της μείωσης της τιμής του παραγωγού στο γάλα. Είναι, επίσης, ένα πανευρωπαϊκό γεγονός το οποίο οφείλεται σε μια σωρεία κοινωνικοπολιτικών συνθηκών και στις αναταραχές της αγοράς των τελευταίων ετών που εμφανίζει έντονες αυξομειώσεις σε κόστη και τιμές. Σε αντίθεση όμως με εσάς, εμείς πιστεύουμε στα συλλογικά σχήματα και ότι είναι ένα μέρος της λύσης. Στη χώρα μας η κουλτούρα των συλλογικών σχημάτων είναι σχετικά πρόσφατη και ίσως γι’ αυτό δεν έχει αποδώσει τα μέγιστα προς όφελος των παραγωγών. Ωστόσο, πιστεύουμε σθεναρά ότι σύντομα θα φανούν τα αποτελέσματά της στη μείωση του κόστους παραγωγής αλλά και στη διαπραγματευτική ισχύ των συνεταιριζόμενων κτηνοτρόφων έναντι των προμηθευτών και των βιομηχάνων. Και γι’ αυτό θα συνεχίσουμε να στηρίζουμε τα συλλογικά σχήματα μέσω της πολιτικής μας με φορολογικά και οικονομικά κίνητρα.

Επιπλέον, σας θυμίζω ότι με τον ν.4792/2021 συστάθηκε η επιτροπή καταπολέμησης αθέμιτων εμπορικών πρακτικών του Υπουργείου Αγροτικής Ανάπτυξης και Τροφίμων στην οποία μπορεί κάθε κτηνοτρόφος να υποβάλει καταγγελία. Αντίστοιχα υπάρχει η Επιτροπή Ανταγωνισμού που ελέγχει περιπτώσεις τέτοιων πρακτικών και η οποία δημοσίευσε τον οδηγό ανταγωνισμού για τον αγροτικό κλάδο για ενημέρωση του αγροτικού κόσμου σχετικά με τους γενικούς και ειδικούς κανόνες ανταγωνισμού στον κλάδο.

Στη δευτερολογία μου θα αναφερθώ στα υπόλοιπα θέματα που έχετε θέσει.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υφυπουργό.

Κύριε Έξαρχε, έχετε τον λόγο για τη δευτερολογία σας για τρία λεπτά.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Σχεδόν θα είχα πεισθεί, κύριε Υπουργέ, αν δεν είχα γεννηθεί σε μια τέτοια περιοχή και αν και ο ίδιος δεν είχα γεννηθεί εκεί, στα ζώα.

Καταθέσατε τους αριθμούς για προβλήματα των κτηνοτρόφων στην Ήπειρο. Μιλάμε για ανθρώπους, που τριακόσιες εξήντα πέντε μέρες τον χρόνο είναι μέσα στα ζώα. Είναι άνθρωποι που ούτε να αρρωστήσουν δεν μπορούν. Δεν έχουν αυτή την πολυτέλεια. Αναφερόμαστε σε αυτούς που όλοι αναγνωρίζουν ότι ο ρόλος τους είναι αναντικατάστατος στη διατροφή του λαού με ποιοτικά προϊόντα. Και αντί, λοιπόν, αυτοί οι βιοπαλαιστές κτηνοτρόφοι να στηριχτούν για να μπορούν να συνεχίσουν να παράγουν και να μπορούν να επιβιώσουν με αξιοπρέπεια αυτοί και οι οικογένειές τους, έρχονται συνεχώς, ανεξάρτητα από τους αριθμούς που παραθέτετε, αντιμέτωποι με όλο και περισσότερες δυσκολίες που πολλούς από αυτούς τους οδηγούν να εγκαταλείψουν τα κοπάδια και το βιός τους. Ήδη, όπως σας είπα, στην Ήπειρο τη διετία 2020-2022 είχαμε 11,57% μείωση των κτηνοτρόφων και 19,18% αντίστοιχα της παραγωγής. Δηλαδή, την ίδια ώρα που οι εγχώριες λαϊκές ανάγκες δεν ικανοποιούνται αφού η φέτα, τα άλλα προϊόντα και το κρέας των σουπερμάρκετ είναι απλησίαστα, οι βιοπαλαιστές κτηνοτρόφοι οδηγούνται στον αφανισμό.

Αυτό, λοιπόν, είναι το αποτέλεσμα της πολιτικής σας, της διαχρονικής στήριξης της Κυβέρνησης και των προηγούμενων κυβερνήσεων με τις κατευθύνσεις της Κοινής Αγροτικής Πολιτικής της Ευρωπαϊκής Ένωσης που στηρίζουν τα κέρδη των βιομηχανιών γάλακτος και ενισχύουν τους λίγους και μεγάλους αγροτοκτηνοτρόφους δημιουργώντας αδιέξοδα στους πολλούς βιοπαλαιστές. Πώς, λοιπόν, να επιβιώσουν οι κτηνοτρόφοι με αυτό το κόστος παραγωγής, κύριε Υπουργέ; Με τις ζωοτροφές στα ύψη; Ενδεικτικά θα σας πω ότι η αύξηση των ζωοτροφών τα τελευταία τρία χρόνια είναι 33%. Το τριφύλλι, που αποτελεί το 70% της διατροφής των ζώων, τους τελευταίους μήνες έχει αυξηθεί κατά 15%. Πανάκριβο το ρεύμα και το πετρέλαιο. Ο ΕΛΓΑ δεν αποζημιώνει τις ζημιές. Την ίδια στιγμή με την εφαρμογή της νέας ΚΑΠ κόβεται το 50% των βασικών ενισχύσεων. Γιατί, λοιπόν, επιτρέπει η Κυβέρνηση και το Υπουργείο την απαράδεκτη, την αισχρή τακτική των βιομηχανιών γάλακτος, που προκειμένου να αυγατίσουν τα κέρδη τους μειώνουν την τιμή στο γάλα αυθαίρετα όποτε θέλουν και παρά τη συμφωνία στην αρχή της περιόδου; Για να πάρουν το γάλα τάζουν στους κτηνοτρόφους λαγούς με πετραχήλια. Μάλιστα δεν τους ενημερώνουν κιόλας το πόσο θα κόψουν λες και παίζουν οι αγρότες τυχερά παιχνίδια. Δεν ξέρουν πόσο θα πληρωθούν οι κτηνοτρόφοι τον επόμενο μήνα. Το βλέπουν απλά στο τιμολόγιο.

Τι άλλο, λοιπόν, υπηρετεί η πολιτική σας αν όχι το ξεκλήρισμα των μικρών βιοπαλαιστών κτηνοτρόφων; Τι άλλο υπηρετεί ο αισχρός διαχωρισμός; Ανάλογα, δηλαδή, με το πόσο γάλα θα πάει ένα κτηνοτρόφος, θα έχει και την ανάλογη τιμή. Οι μικροί μπορεί να πληρωθούν έως και 25% λιγότερο. Εκεί μπορεί να φτάσει η τιμή. Υπηρετεί, λοιπόν, κατά τη γνώμη μας ένα πράγμα: την ανάγκη για το πέρασμα της παραγωγής σε λίγες μεγάλες καπιταλιστικές εκμεταλλεύσεις. Δεν τους θέλετε γιατί είναι εμπόδιο στις κατευθύνσεις της Ευρωπαϊκής Ένωσης που υπηρετούν ακριβώς αυτόν τον στόχο.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Τελειώνω την σκέψη μου σε ένα λεπτό, κύριε Πρόεδρε.

Γιατί, λοιπόν, δεν κάνετε πράξη το πάγιο αίτημα των κτηνοτρόφων για κατώτερες εγγυημένες τιμές που θα ανταποκρίνονται στο κόστος παραγωγής και στις ανάγκες τους για να μπορούν να επιβιώσουν για να μην μπορούν οι μεγάλες βιομηχανίες να τους εκβιάζουν με ψευτοεπιχειρήματα του τύπου, λιπαρά κ.λπ.. Και άντε να βρουν οι κτηνοτρόφοι το δίκιο τους. «Αν σας αρέσει, καλώς», τους λένε, «αν δεν σας αρέσει, πάτε παρακάτω». Πού παρακάτω, δηλαδή; Από τη Σκύλλα στη Χάρυβδη. Γιατί ξέρετε πώς λειτουργούν. Και μη μου πείτε «σε αυτά δεν μπορούμε να παρέμβουμε γιατί εδώ έχουμε ελεύθερη οικονομία, ατομική διαπραγμάτευση» κ.λπ.. Μια χαρά παρεμβαίνετε υπέρ των βιομηχάνων για να έχουν φτηνούς εργαζόμενους, εποχικούς. Τους βάλατε και το εξαήμερο. Ψηφίσατε και νομοσχέδια για δεκατριάωρα κ.λπ.. Όπως, επίσης μια χαρά παρεμβαίνετε και τους μπουκώνετε με ζεστό χρήμα από τη φορολογία του λαού, με επιδοτήσεις, με αναπτυξιακά προγράμματα, για να μπορούν να είναι ανταγωνιστικοί. Ταυτόχρονα επιτρέπετε τις αθρόες ελληνοποιήσεις γάλακτος και κρέατος που απορρέουν φυσικά από την Κοινή Αγροτική Πολιτική.

Κλείνω, κύριε Πρόεδρε και ευχαριστώ για την κατανόηση.

Απαιτείται, λοιπόν, τώρα να παρέμβει το Υπουργείο, τώρα να επιβάλει στις βιομηχανίες να πληρωθούν οι κτηνοτρόφοι αναδρομικά από την αρχή της περιόδου την τιμή που είχαν συμφωνήσει με τις βιομηχανίες. Να σταματήσει το αίσχος του διαχωρισμού των κτηνοτρόφων σε κατηγορίες. Κατώτερες εγγυημένες τιμές στο γάλα και στο κρέας για να μπορούν οι άνθρωποι να ανταποκρίνονται στο κόστος παραγωγής και φυσικά να διασφαλίσουν το εισόδημα επιβίωσης. Επιδότηση στα αγροεφόδια και τις ζωοτροφές. Ενίσχυση για κάθε ζώο. Είναι πολύ σημαντικό. Σύνδεση των ενισχύσεων με την παραγωγή και το ζωικό κεφάλαιο. Και φυσικά να σταματήσουν με ευθύνη του Υπουργείου οι αθρόες ελληνοποιήσεις γάλακτος. Γενναία μείωση της τιμής στο ρεύμα για τους βιοπαλαιστές κτηνοτρόφους. Αφορολόγητο πετρέλαιο δίνετε στους εφοπλιστές αλλά όχι στους κτηνοτρόφους. Και βέβαια αλλαγή του κανονισμού του ΕΛΓΑ, ούτως ώστε να μπορεί να ασφαλίζει και να αποζημιώνει την παραγωγή. Σας φέρνω ένα χαρακτηριστικό παράδειγμα. Και κλείνω μ’ αυτό. Φέτος από την ανομβρία τα νεόφυτα τριφύλλια κυριολεκτικά έχουν χαθεί. Έχουν κοστίσει στους ανθρώπους πάνω από 100 ευρώ το στρέμμα. Καταλαβαίνετε τι σημαίνει αυτό.

Οι κτηνοτρόφοι έχουν βγάλει πολλά με την πείρα τους κι έχουν δει ότι ό,τι έχουν κατακτήσει μικρό ή μεγάλο το έχουν κατακτήσει με τον αγώνα τους. Τους καλούμε, λοιπόν να δυναμώσουν τους συλλόγους, τους φορείς τους, για να μπορούν να διεκδικήσουν τη ζωή που τους αξίζει σε αυτούς και στις οικογένειές τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Έξαρχο.

Κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, πολύ κύριε Πρόεδρε.

Αγαπητέ συνάδελφε, η στήριξή μας στους κτηνοτρόφους -το επαναλαμβάνω- είναι δεδομένη και έμπρακτη. Σας ανέφερα και στην πρωτολογία μου με συγκεκριμένα παραδείγματα ότι είναι μια πραγματικότητα. Που σημαίνει ότι εμείς αντιλαμβανόμαστε το πρόβλημα και παρεμβαίνουμε στo πλαίσιo που μας επιτρέπει η ενωσιακή και εθνική νομοθεσία για να αμβλύνουμε όλες τις επιπτώσεις και στην τιμή του ρεύματος και στο αφορολόγητο πετρέλαιο και στις ενισχύσεις για τα λιπάσματα και στην παραγωγή.

Όπως ξέρετε πολύ καλά, κύριε συνάδελφε, ορισμός κατώτατης εγγυημένης τιμής σε μια ελεύθερη αγορά δεν μπορεί να υπάρξει. Κάπου αλλού μπορεί να υπάρχει. Εδώ δεν υπάρχει. Αυτό που μπορούμε να κάνουμε και κάνουμε είναι να σχεδιάσουμε έναν μηχανισμό καταγραφής και παρακολούθησης όλης της αλυσίδας από την παραγωγή έως τη λιανική πώληση. Αυτό θα μας δώσει τη δυνατότητα να εντοπίσουμε με ακρίβεια αν και σε ποιο σημείο υπάρχει στρέβλωση και να παρέμβουμε. Παράλληλα εξετάζουμε στοχευμένες ελαφρύνσεις στον πρωτογενή τομέα οι οποίες πρέπει να σχεδιαστούν για να έχουν αποτέλεσμα στη μείωση του κόστους παραγωγής αλλά και στη μείωση της τελικής τιμής στον καταναλωτή.

Αναφορικά με τις αποζημιώσεις από τον ΕΛΓΑ οφείλω να υπενθυμίσω ότι η Νέα Δημοκρατία είναι η μόνη Κυβέρνηση που ενίσχυσε με ρευστότητα με χρήματα από τον κρατικό προϋπολογισμό τον ΕΛΓΑ. Πάνω από 700 εκατομμύρια ευρώ από τον κρατικό προϋπολογισμό πήγαν στον ΕΛΓΑ, γεγονός που μεταφράζεται σε πολύ γρήγορες αποζημιώσεις, σε μία εφάπαξ δόση στο 100% της υπολογιζόμενης αποζημίωσης βάσει του πορίσματος. Ειδικά για τις επιθέσεις από τον λύκο, το φαινόμενο δεν είναι καινούργιο. Είναι όμως αποζημιώσεις από τον ΕΛΓΑ. Και μάλιστα στο 100% της υπολογιζόμενης αποζημίωσης χωρίς τους περιορισμούς που ισχύουν για άλλες ζημίες ζωικού κεφαλαίου.

Όσον αφορά στις νόσους στο κτηνοτροφικό κεφάλαιο υπάρχει ήδη πρόγραμμα οικονομικών αποζημιώσεων που προβλέπει την καταβολή άμεσης χρηματικής αποζημίωσης σε ποσοστό 100% εκτροφής ζώων που αναγκάζονται να προβούν σε υποχρεωτική θανάτωση και καταστροφή των θανατωμένων ζώων τους. Κάθε χρόνο εκδίδεται σχετική ΚΥΑ.

Τέλος, θα αναφερθώ στο θέμα των ελληνοποιήσεων. Αναντίρρητα είναι υπαρκτό και σημαντικό για την ελληνική πρωτογενή παραγωγή και την ελληνική οικονομία. Γι’ αυτόν τον λόγο έχει στηθεί ένα δίκτυο ελέγχων σε όλα τα στάδια της διακίνησης, στο πλαίσιο του οποίου ενεργούν και συνεργάζονται το Υπουργείο Αγροτικής Ανάπτυξης, το Υπουργείο Οικονομικών, η ΑΑΔΕ, η Ελληνική Αστυνομία και η Οικονομική Αστυνομία, αλλά και οι ελεγκτικές αρχές άλλων κρατών-μελών.

Οι έλεγχοι διενεργούνται βάσει ετήσιου προγραμματισμού, αλλά και στοχευμένα εκτάκτως κατόπιν πληροφοριών ή καταγγελιών. Ενδεικτικά αναφέρω για το 2023 ότι ο ΕΦΕΤ διενήργησε τετρακόσιους πενήντα δύο ελέγχους σε επιχειρήσεις παραγωγής και διάθεσης γάλακτος και των προϊόντων του και διαπιστώθηκαν οκτώ μη συμμορφώσεις, χίλιοι πεντακόσιοι δεκαέξι έλεγχοι σε επιχειρήσεις κρέατος και διαπιστώθηκαν πενήντα δύο μη συμμορφώσεις. Ο ΕΛΓΟ-«ΔΗΜΗΤΡΑ» διενήργησε διακόσιους πενήντα οκτώ ελέγχους και ευρήματα παρουσιάστηκαν σε ενενήντα εννιά περιπτώσεις. Επισημαίνεται ότι στις περιπτώσεις μη συμμόρφωσης επιβάλλονται οι προβλεπόμενες διοικητικές και ποινικές κυρώσεις.

Σημειώνεται ότι για τον βέλτιστο έλεγχο για τη διακίνηση κρέατος προβλέπεται θεσμικά η υποχρεωτική αναγραφή της προέλευσης του κρέατος σε κάθε μορφή σήμανσης.

Τέλος, με ΚΥΑ του 2019 όλες οι επιχειρήσεις που δραστηριοποιούνται στην παραγωγή γάλακτος και γαλακτοκομικών προϊόντων, τόσο στο κρέας, όπως και στην παραγωγή αυγών, υποχρεούνται να υποβάλλουν ηλεκτρονικά στην εφαρμογή «ΑΡΤΕΜΙΣ» σε τακτά χρονικά διαστήματα στοιχεία για παραδόσεις, παραλαβές και ισοζύγιο εισροών και εκροών. Το σύστημα «ΑΡΤΕΜΙΣ» μας επιτρέπει να γνωρίζουμε επακριβώς τις ποσότητες που παράγονται, αλλά και εισάγονται στην Ελλάδα και είναι χρήσιμο εργαλείο για τους ελέγχους που διενεργεί σε επιχειρήσεις ο ΕΛΓΟ-«ΔΗΜΗΤΡΑ».

Όπως βλέπετε, κύριε συνάδελφε, δεν αγνοούμε την πραγματικότητα. Την αντιμετωπίζουμε. Στήνουμε ένα δίχτυ προστασίας γύρω από τον πρωτογενή τομέα γενικότερα και την κτηνοτροφία ειδικότερα. Στόχος είναι να ανατρέψουμε την οποιαδήποτε συρρίκνωση του κλάδου, να ενισχύσουμε τους κτηνοτρόφους που πιέζονται από εξωγενείς κρίσεις, όπως σας είπα είναι Ουκρανία, το ενεργειακό κόστος, και φιλοδοξούμε όλα αυτά να τα πετύχουμε ώστε να έχουμε μια υγιή βελτιούμενη κτηνοτροφία.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την πρώτη με αριθμό 4841/22-5-2024 ερώτηση του κύκλου των αναφορών και ερωτήσεων του Βουλευτή Μεσσηνίας της Κοινοβουλευτικής Ομάδας «Νέα Δημοκρατία» κ. Ιωάννη Λαμπρόπουλου προς τον Υπουργό Αγροτικής Ανάπτυξης και Τροφίμων, με θέμα: «Αντιμετώπιση της λειψυδρίας στον Νομό Μεσσηνίας με προγραμματισμό και κατασκευή λιμνοδεξαμενών και φραγμάτων».

Κύριε συνάδελφε, έχετε τον λόγο για δύο λεπτά για την πρωτολογία σας.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, η Μεσσηνία τα δύο τελευταία χρόνια πλήττεται από ανομβρία κι έτσι απειλούνται παραδοσιακές καλλιέργειες ελαιοκαλλιέργεια, συκοκαλλιέργεια, υπαίθρια κηπευτικά και πολλές άλλες καλλιέργειες πλήττονται πράγματι και κινδυνεύει να καταστραφεί η παραγωγή. Και πέρυσι, αλλά ειδικά φέτος τα πράγματα είναι πάρα πολύ άσχημα.

Πρέπει λοιπόν και είναι άμεση ανάγκη να υπάρξει εκσυγχρονισμός και λειτουργία των εγγειοβελτιωτικών υποδομών. Ό,τι υποδομή υπάρχει σήμερα, τα ΓΟΕΒ Παμίσου, εκατέρωθεν του ποταμού Παμίσου υπάρχουν υποδομές δεκαετιών και δυστυχώς δεν λειτουργούν, παρά τις προσπάθειες που έχουν γίνει τα τελευταία χρόνια. Θα πρέπει όλα αυτά λοιπόν και μπορούμε με λίγα χρήματα και λίγο χρόνο να τα θέσουμε άμεσα σε λειτουργία. Να υποχρεωθούν οι δήμοι μαζί με την περιφέρεια και το Υπουργείο να υποδείξουν σημεία, να κάνουν μελέτες και επιλογές θέσεων για το πού μπορούν να γίνουν μικρά έργα, ταμιευτήρες, λιμνοδεξαμενές, μικρά φράγματα. Θα πρέπει έτσι να προχωρήσουμε γρήγορα για μακροπρόθεσμο αποτέλεσμα.

Επίσης, στη Μεσσηνία έχουμε δύο μεγάλα έργα τα οποία είναι το Φιλιατρινό που έχει τελειώσει και δεν έχουν προχωρήσει ακόμα οι διαδικασίες για να γίνει το δίκτυο. Επίσης το Μιναγιώτικο. Ζητάμε, λοιπόν, να επισπευστούν οι διαδικασίες και εκεί και στη λιμνοδεξαμενή Τρικόρφου.

Επίσης, μπορεί και πρέπει να γίνει ένας τεράστιος κάμπος στον Δήμο Οιχαλίας, να αρδευτεί από τα νερά που έρχονται από την Αρκαδία στα όρια του Δήμου Οιχαλίας με τον Νομό Αρκαδίας, να γίνουν ταμιευτήρες και ένα μεγάλο φράγμα.

Πρέπει αυτά τα έργα, κύριε Υπουργέ, να γίνουν βραχυπρόθεσμα, τώρα, να έχουμε άμεσο αποτέλεσμα εκεί που μπορούμε και μελλοντικά για να μπορέσουμε να λύσουμε και να σώσουμε την περιοχή, τη Μεσσηνία. Η Λακωνία έχει το ίδιο πρόβλημα και σχεδόν η μισή Πελοπόννησος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρόπουλο.

Το θέμα του νερού είναι πράγματι εξαιρετικά σημαντικό για όλη την Ελλάδα και όχι μόνο για τη Μεσσηνία.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, δεν θα μπορούσα παρά να συμφωνήσω απόλυτα μαζί σας για το γεγονός ότι η κλιματική αλλαγή είναι γεγονός και αυτό σημαίνει ανάγκη για αποτελεσματικές, γρήγορες, σύγχρονες και συντονισμένες λύσεις στο πρόβλημα της λειψυδρίας. Γι’ αυτό και για τις κυβερνήσεις της Νέας Δημοκρατίας η βελτιστοποίηση του υφιστάμενου υδατικού αποθέματος στον γεωργικό τομέα αποτελεί στρατηγικό στόχο, ο οποίος άλλωστε ευθυγραμμίζεται απόλυτα με την κοινή ευρωπαϊκή πολιτική.

Στο πλαίσιο, λοιπόν, αυτό χρηματοδοτούμε τον εκσυγχρονισμό των υφιστάμενων αρδευτικών δικτύων και έργα για τη ταμίευση των χειμερινών απορροών για τη χρήση τους στη θερινή περίοδο. Γι’ αυτόν τον σκοπό χρησιμοποιούμε όλα τα διαθέσιμα χρηματοδοτικά εργαλεία. Ενδεικτικά σας αναφέρω τη Δράση 4.3.1 Υποδομές Εγγείων Βελτιώσεων του Προγράμματος Αγροτικής Ανάπτυξης 2014-2020, το ταμειακό πρόγραμμα ανάπτυξης του Υπουργείου Αγροτικής Ανάπτυξης και Τροφίμων 2021-2025 και το «Ύδωρ 2.0» το μεγαλύτερο πρόγραμμα αρδευτικών έργων των τελευταίων πενήντα ετών, με έργα τα οποία θα πραγματοποιηθούν μέσω ΣΔΙΤ με χρηματοδότηση από το Ταμείο Ανάκαμψης και το εθνικό ΠΔΕ. Ήδη έξι μεγάλα αρδευτικά έργα έχουν ενταχθεί στο Ταμείο Ανάκαμψης και Ανθεκτικότητας συνολικού ύψους 192 εκατομμυρίων ευρώ. Ένα εξ αυτών στη Μεσσηνία.

Θέλω δε να αναφερθώ και σε ένα άλλο πολύ σημαντικό έργο, αυτό της Ευφυούς Γεωργίας, προϋπολογισμού 33.702.000 ευρώ, η οποία με την εγκατάσταση σύγχρονων τεχνολογιών γεωργίας ακριβείας θα εξορθολογίσει και επομένως θα περιορίσει τις ανάγκες σε νερό με σαφές όφελος και ποιοτικό και οικονομικό για τον παραγωγό.

Επιπλέον, η σύσταση Ενιαίου Φορέα Διαχείρισης Υδάτων είναι μια σημαντική κίνηση για την αποτελεσματική άσκηση πολιτικής που αφορά την προστασία και τη διαχείριση των υδάτων.

Ήδη, λοιπόν, όπως σας είπα και παραπάνω, στο Ταμείο Ανάκαμψης και Ανθεκτικότητας έχει ενταχθεί το έργο κατασκευή του φράγματος Μιναγιώτικου και δικτύου άρδευσης Νομού Μεσσηνίας. Ειδικότερα, το αντικείμενο του έργου είναι η κατασκευή, συντήρηση, τεχνική διατήρηση και λειτουργία του φράγματος και αρδευτικού δικτύου που εξυπηρετεί συνολικά τριάντα πέντε χιλιάδες στρέμματα. Ο συνολικός προϋπολογισμός του έργου ανέρχεται σε 95 εκατομμύρια ευρώ. Τα 30 εκατομμύρια, δηλαδή περίπου 29,5 εκατομμύρια, θα χρηματοδοτηθούν από το Ταμείο Ανάκαμψης και Ανθεκτικότητας.

Θέλω να τονίσω το εξής. Και το Ταμείο Ανάκαμψης και Ανθεκτικότητας από το οποίο χρηματοδοτούμε 192 εκατομμύρια έργα εγγειοβελτιωτικά από αυτό το πρόγραμμα «Ύδωρ», αλλά και το πρόγραμμα ΠΑΑ με τα 19,3 δισεκατομμύρια ευρώ που είναι για την πενταετία, που είμαστε η μοναδική χώρα που δεν είχε μείωση στις εισροές, είναι έργα και πράξεις της Κυβέρνησης του Κυριάκου Μητσοτάκη κι έτσι, λοιπόν, σήμερα εγώ μπορώ να σας απαντώ ότι έχουμε χρηματοδοτικά εργαλεία για να συντηρήσουμε, να εκσυγχρονίσουμε και να κατασκευάσουμε νέα αρδευτικά δίκτυα τα οποία θα μας απαντήσουν στο πρόβλημα της κλιματικής αλλαγής και της λειψυδρίας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΛΑΜΠΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ στον Δήμο Τριφυλίας στη θέση Λαγκούβαρδο έχει μελετηθεί να γίνει ένα μεγάλο φράγμα που θα ποτίσει ένα πολύ μεγάλο μέρος της Τριφυλίας.

Γίνεται το Φιλιατρινό ανατολικά, θα καλύψει το υπόλοιπο μέρος αυτό. Υπάρχει μελέτη εδώ και χρόνια. Ορίστε, πεδίο δόξης λαμπρόν! Προγραμματίστε το, εντάξτε το. Ο καθηγητής κ. Χρήστος Ζερεφός, κύριε Πρόεδρε, πρόσφατα, πριν λίγες μέρες, μίλησε για κίνδυνο ερημοποίησης της ανατολικής Πελοποννήσου λόγω των άνυδρων χειμώνων, λέγοντας χαρακτηριστικά πως αν δεν κάνουμε τίποτε, αν δεν λάβουμε μέτρα, υπάρχει κίνδυνος ερημοποίησης από την Κορινθία ως τη Μάνη. «Κίνδυνος ερημοποίησης», το είπε ο κ. Χρήστος Ζερεφός, ο καθηγητής, πριν λίγες ημέρες.

Απευθύνομαι, λοιπόν, στην Κυβέρνηση, της οποίας είμαι Βουλευτής της και τη στηρίζω. Τώρα προγραμματισμός, ειδικός προγραμματισμός, για τη Μεσσηνία, για τη Λακωνία, για την Αργολίδα και εξεύρεση χρηματοδοτικού προγράμματος. Δεν πάει άλλο! Τώρα, να προγραμματίσουμε έργα μεγάλα και μικρά, λιμνοδεξαμενές, ταμιευτήρες. Επανέρχομαι και λέω -και δεν είπατε τίποτε για το ΓΟΕΒ, τον Πάμισο, μια πεδιάδα ολόκληρη- να μην αφήνουμε το νερό από το ποτάμι στον Πάμισο να πηγαίνει στη θάλασσα. Να μην πηγαίνει νερό σήμερα στη θάλασσα. Να ποτίζουν οι αγρότες μας. Να δώσουμε ζωή στην ύπαιθρο, στα χωριά, στην περιφέρεια. Αυτά προγραμματίστε, αυτό μεταφέρετε στην Κυβέρνηση και πείτε ότι είναι το νούμερο ένα πρόβλημα για την ύπαιθρο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρόπουλο.

Κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Το αναφέρατε και εσείς, αγαπητέ συνάδελφε, ότι από τον Ιούλιο του 2019 έχει ενταχθεί στη Δράση 4.3.1 αρδευτικά δίκτυα, αξιοποίηση φράγματος λεκάνης Φιλιατρινού Νομού Μεσσηνίας συνολικού προϋπολογισμού 45,8 εκατομμυρίων ευρώ και επιλέξιμης δαπάνης 44,1 εκατομμυρίων ευρώ, συνιστώντας μάλιστα ένα από τα μεγαλύτερα -ένα έργο με τον μεγαλύτερο προϋπολογισμό- που εντάχθηκε στη συγκεκριμένη πρόσκληση.

Με αυτά που αναφέρατε για τα καινούργια έργα που προτείνετε να υλοποιηθούν, σας απαντώ ότι το ταμειακό πρόγραμμα του Υπουργείου Αγροτικής Ανάπτυξης λόγω του μικρού προϋπολογισμού καλύπτει αποκλειστικά ανειλημμένες υποχρεώσεις γεωπολιτικών έργων του παρελθόντος και μελέτες. Ωστόσο, αξιοποιούμε τα διαθέσιμα ενωσιακά εργαλεία. Έτσι, λοιπόν, στο στρατηγικό σχέδιο της χώρας μας για τη νέα προγραμματική περίοδο έχει προβλεφθεί η παρέμβαση Π3-73-1.1, έργα υποδομών εγγείων βελτιώσεων συνολικού προϋπολογισμού 350 εκατομμύρια ευρώ μέσω της οποίας μπορούν να χρηματοδοτηθούν έργα εκσυγχρονισμού του υφιστάμενου αρδευτικού δικτύου και νέοι ταμιευτήρες.

Αυτά που αναφέρατε όπως τα λέτε στην ερώτησή σας, αλλά τα αναφέρετε και σήμερα εδώ. Εντός του έτους θα βγει η πρόσκληση στην οποία οι ενδιαφερόμενες περιφέρειες μπορούν να υποβάλουν τις προτάσεις τους, οι οποίες θα αξιολογηθούν και θα μοριοδοτηθούν. Απαραίτητη προϋπόθεση είναι να είναι διοικητικά ώριμες αυτές οι προτάσεις.

Επομένως, καλούμε τη δική σας περιφέρεια να υποβάλει τις προτάσεις της στην πρόσκληση αυτή. Η αρμόδια Διεύθυνση του Υπουργείου μας ήδη συλλέγει αιτήματα, χαρτογραφώντας τις ανάγκες για έργα σε όλη την επικράτεια, ενώ σύντομα θα επανέλθει με υπηρεσιακό έγγραφο προς τις περιφέρειες για εκ νέου καταγραφή αιτημάτων και συνεργασία για την εκπόνηση και νέων προτάσεων.

Η πράσινη μετάβαση δεν είναι μια μόνο πρόκληση. Είναι μια υποχρέωση πρωτίστως απέναντι στις επόμενες γενιές και απέναντι στους παραγωγούς του σήμερα που αγωνίζονται, πράγματι όπως αναφέρατε, σε αντίξοες και μεταβαλλόμενες συνθήκες για να εξασφαλίσουν σε όλους εμάς ποιοτικά και επαρκή προϊόντα. Γι’ αυτό και ως πολιτεία με συντονισμένη προσπάθεια και συνεργασία όλων των βαθμίδων διοίκησης πρώτου βαθμού τοπικής αυτοδιοίκησης και δεύτερου βαθμού τοπικής αυτοδιοίκησης και με πρωτοβουλίες για οικονομική στήριξη, εργαζόμαστε για τη βέλτιστη δυνατή διαχείριση του υδατικού αποθέματος.

Σας επαναλαμβάνω αυτό που είπα και στην πρωτολογία μου. Τι σας είπα; Ότι αυτή η Κυβέρνηση του Κυριάκου Μητσοτάκη εξασφάλισε 19,3 δισεκατομμύρια για το ΠΑΑ από το οποίο χρηματοδοτούνται τέτοια έργα που ζητάτε. Επίσης το Ταμείο Ανάκαμψης είναι ένα πολύ σημαντικό χρηματοδοτικό εργαλείο, το οποίο πάλι η Κυβέρνηση του Κυριάκου Μητσοτάκη το εξασφάλισε, εκ των οποίων τουλάχιστον 200 εκατομμύρια ευρώ διοχετεύονται στα εγγειοβελτιωτικά έργα. Επίσης φτιάξαμε και τη σύσταση Ενιαίου Φορέα Διαχείρισης Υδάτων -είναι μια πρόταση που έχει γίνει στη Θεσσαλία και προτείνεται και στις υπόλοιπες περιφέρειες-, ώστε να γίνει μια αποτελεσματική άσκηση πολιτικής για τη διαχείριση υδάτων.

Επομένως έχουμε και τις προτάσεις, έχουμε και τα χρηματοδοτικά εργαλεία που αυτή η Κυβέρνηση εξασφάλισε. Περιμένουμε τις προτάσεις των δήμων και της περιφέρειας, ώστε να ενταχθούν και να κατασκευαστούν απαραίτητα έργα για τη συνέχιση της παραγωγικής διαδικασίας σε όλη την Ελλάδα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με τη δεύτερη με αριθμό 1271/14-7-2024 επίκαιρη ερώτηση δεύτερου κύκλου του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Περιβάλλοντος και Ενέργειας, με θέμα: «Στις "συμπληγάδες" του ενεργειακού σχεδιασμού και η τηλεθέρμανση».

Θα απαντήσει ο Υπουργός Περιβάλλοντος και Ενέργειας, ο κ. Θεόδωρος Σκυλακάκης.

Κύριε συνάδελφε, έχετε τον λόγο για δύο λεπτά.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, επέλεξα την οδό της επίκαιρης ερώτησης, γιατί οι εκκρεμότητες αναφορικά με τις τρεις τηλεθερμάνσεις: Αμύνταιο, Πτολεμαΐδα, Κοζάνη, μακραίνουν επικίνδυνα στον χρόνο και συνιστούν απειλή για το παρόν και το μέλλον ενός έργου πραγματικά μοναδικού, όπως δηλώνουν τρία απλά και συγκεκριμένα στοιχεία, μεγάλα όμως και μετρήσιμο που θα αναφέρω.

Είναι ένα έργο που οι επενδύσεις του σε παρούσα αξία αγγίζουν τα 500 εκατομμύρια ευρώ. Το οικονομικό όφελος των καταναλωτών στα τριάντα περίπου χρόνια λειτουργίας των τριών τηλεθερμάνσεων έχει ξεπεράσει ήδη το 1 δισεκατομμύριο ευρώ και το έργο αφορά περίπου εκατό χιλιάδες ανθρώπους. Νομίζω είναι τρία μεγέθη που δεν τα συναντάμε εύκολα σε έργο και μάλιστα με πρωταγωνιστή την αυτοδιοίκηση. Είναι μάλλον το μεγαλύτερο έργο που έχει κάνει η αυτοδιοίκηση στη χώρα μας, με φορέα υλοποίησης βέβαια την αυτοδιοίκηση έχει γίνει και από μόνα τους αυτά τα στοιχεία δείχνουν το μέτρο της σοβαρότητας και της ευθύνης που πρέπει να μας διακρίνει όλους όταν προσεγγίζουμε προβλήματα γύρω από αυτό το ζήτημα.

Πριν έξι μήνες στο Υπουργείο παρουσία σας ήμασταν οι Βουλευτές των δύο νομών, της Κοζάνης και Φλώρινας και οι τρεις δημοτικές αρχές. Τέθηκε από τη μεριά σας με σαφήνεια ότι σωρεία εκκρεμοτήτων από την πλευρά των δήμων σήμερα δεν υπάρχει καμμία. Τα ζητήματα, όμως, που θέσαμε και εμείς και η αυτοδιοίκηση δεν έχουν μέχρι τώρα απαντηθεί. Συγκροτούνται σε δύο επίπεδα. Το ένα αφορά το παρόν, οικονομικά προβλήματα με κίνδυνο οικονομικής ασφυξίας, το άλλο την προοπτική των τηλεθερμάνσεων, όπως θα πω στη δευτερολογία μου, κύριε Πρόεδρε.

Εντελώς συνοπτικά για το οικονομικό πρόβλημα για το Αμύνταιο, σταματάει ο ΑΗΣ Αμυνταίου, επιλέγεται μια λύση η οποία εκτινάσσει την τιμή της θερμικής κιλοβατώρες σε υπερδιπλάσια επίπεδα από αυτά που ήταν μέχρι τότε που ήταν με τον λιγνίτη. Η Κοζάνη μπαίνει σε μια περιπέτεια συνεπεία της βίαιης απολιγνιτοποίησης με διαρκείς διακοπές επί πέντε χρόνια από τις τρεις μονάδες του Αγίου Δημητρίου. Η πιο διασφαλισμένη τηλεθέρμανση ήταν. Έτυχε εγώ να την υπογράψω, από τρεις μονάδες τροφοδοτείται. Διαρκείς διακοπές με έωλες αιτιολογίες από την πλευρά της ΔΕΗ, με αποτέλεσμα αφ’ ενός μεν βλάβες από τα υδραυλικά πλήγματα, τα συνεχή, κόστος εκατομμυρίων ευρώ και αφ’ ετέρου υπέρογκες δαπάνες σε πετρέλαιο. Και τέλος -το άφησα σκόπιμα τελευταίο, γιατί συνδέεται με αυτό που θα σας θέσω στο δεύτερο σκέλος- η Πτολεμαΐδα, όπου η αδικαιολόγητη και με πλήρη ευθύνη των κυβερνήσεων -της δικιάς σας και της προηγούμενης- καθυστέρησης στην υλοποίηση της Πτολεμαΐδας 5 οδήγησε στην εμβαλωματική λύση των ηλεκτρικών λεβήτων, με πρόβλεψη από τον νόμο ότι το Ταμείο Ενεργειακής Μετάβασης θα καλύπτει το επιπλέον κόστος, πράγμα που πρακτικά δεν έγινε ποτέ.

Αυτά τα τρία, μαζί με τα δικαιώματα διοξειδίου, που η τηλεθέρμανση είναι ο μόνος τρόπος θέρμανσης στην Ελλάδα, κύριε Υπουργέ, που καλείται να καταβάλει και δικαιώματα ρύπων… Όταν καίει κανείς ξύλο, πετρέλαιο, κάρβουνο, πέλετ, οτιδήποτε και αν κάψει στην Ελλάδα δικαιώματα ρύπων δεν πληρώνει, επιδοτείται μάλιστα. Ενώ η τηλεθέρμανση από την άλλη επιβαρύνεται με τα δικαιώματα όταν έχει μηδενίσει τους ρύπους από τον προηγούμενο τρόπο θερμάνσεων και από την άλλη μέχρι το 2022, για είκοσι οκτώ συναπτά έτη, δεν υπήρξε ίχνος επιδότησης στους καταναλωτές. Η δική σας Κυβέρνηση έκανε, πριν δύο χρόνια, ένα καθεστώς επιδότησης με επίδομα θέρμανσης.

Άρα, λοιπόν, αυτά που σας είπα είναι υποβοηθητικά, νομίζω. Έχετε στα χέρια σας προτάσεις πρώτου και δεύτερου βαθμού, που στηρίζουμε όλοι μας -και εγώ προσωπικά- και θέλουμε μία απάντηση, που θα είναι ένα μήνυμα πραγματικά απελευθερωτικό σε εκατό χιλιάδες συμπολίτες μας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουκουλόπουλο.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριε συνάδελφε, να ξεκινήσουμε από ορισμένα πρακτικά θέματα. Πρώτον, η Πτολεμαΐδα 5 είναι μια επένδυση, η οποία αυτή τη στιγμή και για το προβλεπτό μέλλον, για πάντα δηλαδή, δεν είναι ανταγωνιστική. Είναι ασφαλώς πολύ λιγότερο προβληματική από ό,τι οι παλαιοί λιγνίτες. Οι παλαιοί λιγνίτες σήμερα, τώρα που μιλάμε, ξεπερνούν σε κόστος 200 ευρώ τη μεγαβατώρα, που σημαίνει ότι με δεδομένο ότι η τιμή της χονδρικής στους συνηθισμένους μήνες -ή αν θέλετε μεσοσταθμικά, το τελευταίο επτάμηνο- είναι κάτω από 100 ευρώ τη μεγαβατώρα, μας κοστίζουν οι λιγνίτες -οψέποτε λειτουργούν- 100 ευρώ κάθε φορά που μπαίνουν.

Η Πτολεμαΐδα κοστίζει κατά τι αρκετά λιγότερο, αλλά κι αυτή είναι της τάξεως των 125 με 135 ευρώ η μεγαβατώρα. Αυτό το ποσό πάλι στους περισσότερους μήνες του χρόνου είναι απαγορευτικό, ιδίως διότι οι λιγνίτες δεν είναι σαν το φυσικό αέριο που μπορούν να μπαίνουν δύο ώρες το βράδυ. Άμα τους βάζεις δύο ώρες το βράδυ, σε τρεις μήνες θα έχουν υποστεί δεινή ζημιά. Είναι μονάδες βάσης. Δεν είναι μονάδες αιχμής.

Συνεπώς δεν είναι εφικτό να στηρίξουμε την τηλεθέρμανση, από εδώ και πέρα στους λιγνίτες. Αυτό είναι γνωστό. Σιγά-σιγά γίνεται και κατανοητό, γιατί το ότι είναι γνωστό, δεν σημαίνει ότι γίνεται κατανοητό.

Η λύση; Την έχουμε προδιαγράψει. Τώρα πρέπει να γεφυρώσουμε τις διαφορές, που υπάρχουν στην τιμή και στη μεθοδολογία που διαμορφώνεται με την τιμή. Προφανώς η πολιτεία ενισχύει, σε όποια λύση και να καταλήξουμε, θα ενισχύσει το θέμα της τιμής, αλλά επειδή όταν ενισχύει η πολιτεία, καλύτερα να πληρώσουν οι υπόλοιποι καταναλωτές. Χρειάζεται να είμαστε να έχουμε ένα μέτρο στο πόσο θα στείλουμε τον λογαριασμό στον καταναλωτή ή στον φορολογούμενο, έτσι ώστε να πετύχουμε μια λύση στη θέρμανση, που θα είναι αποδεκτή από όλες τις πλευρές.

Ελπίζω μέσα στις επόμενες εβδομάδες να καταλήξουμε σε λύση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σκυλακάκη.

Κύριε Κουκουλόπουλε, έχετε τον λόγο για τρία λεπτά για τη δευτερολογία σας.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Υπουργέ, δεν περίμενα ότι μέσα στην Αίθουσα του Κοινοβουλίου θα επαναλαμβάνατε κάποιες απόψεις που τις διακινείτε και εσείς, όπως και οι προκάτοχοί σας, στα μέσα ενημέρωσης. Λυπάμαι πάρα πολύ, αλλά απέχουν πολύ από την αλήθεια. Δεν θέλω να χρησιμοποιήσω άλλη ορολογία, για να μην πάμε αλλού την αντιπαράθεση. Απέχουν πάρα πολύ από την αλήθεια αυτά που είπατε.

Δεν είναι το κόστος των λιγνιτικών μονάδων αυτό, πολύ περισσότερο της Πτολεμαΐδας 5. Η Πτολεμαΐδα 5 στη χειρότερη περίπτωση αγγίζει τα 110 ευρώ, όταν μάλιστα η βασική τιμή του λιγνίτη από 16 ευρώ που ήταν πριν έναν μήνα, ξαφνικά είναι 30 ευρώ ο τόνος, με απολογιστικά –λέει- στοιχεία. Όσο ήταν 16 ευρώ ήταν κάτω από 100 ευρώ η μεγαβατώρα από την Πτολεμαΐδα 5. Αντίστοιχα, ισχύουν σε τιμές κάτω των 150, για να μην χρειάζεται να απεραντολογώ.

Κύριε Υπουργέ, δώσατε ως Υπουργείο μία φλύαρη και ακατανόητη απάντηση. Πρόσφατα με την αδικαιολόγητη και υπέρμετρη αύξηση τιμών της κιλοβατώρας που θα πάει ως λογαριασμός καταναλωτή, μιλώντας για έκτακτη φορολόγηση κερδών. Αποκλιμακώνεται η τιμή εδώ και πέντε ημέρες. Όχι ότι απειλήσατε με φορολογία, αλλά για έναν απλό λόγο: Βάλατε ούτε μία, ούτε δύο, ούτε τρεις, ούτε τέσσερις, αλλά πέντε λιγνιτικές μονάδες στο ισοζύγιο. Κι έτσι αποκλιμακώσατε την τιμή.

Διότι κατά τα άλλα πρέπει να εξηγήσετε στους Έλληνες πολίτες πώς είναι δυνατόν μία χώρα εισαγωγέας ηλεκτρικής ενέργειας να βλέπει την τιμή της κιλοβατώρας να εκτινάσσεται στα πλαίσια του target model, να την τραβάνε πάνω τιμές εξαγωγών -προσέξτε- δύο, τρεις ώρες το βράδυ. Μήπως είναι ένα παιχνίδι αισχροκέρδειας πέρα από κάθε μέτρο αυτό που συμβαίνει και πρέπει να ελέγξετε αυτό ακριβώς, αντί να διακινείτε θεωρίες κόστους δεν υπάρχει και μάλιστα σήμερα που εκτινάχθηκε το ισοζύγιο εξωτερικών συναλλαγών;

Νομίζω ότι είναι ώρα, κύριε Υπουργέ, επειδή δεν καταθέσατε οριστικά το νέο ΕΣΕΚ, να αλλάξετε πλευρό, να φύγετε από τον ύπνο του δικαίου στον οποίο θέλετε να περάσει και ο ελληνικός λαός και να ακολουθήσετε μια άλλη εθνική οδό για την ενεργειακή πολιτική, η οποία θα βάλει ένα τέλος στον λιγνίτη, όπως βάζουν και άλλες ευρωπαϊκές χώρες –για παράδειγμα η Γερμανία- με ρεαλιστικούς ορίζοντες. Οι λιγνίτες πρέπει να αντικατασταθούν με δυναμική διείσδυση των ΑΠΕ, σε συνδυασμό με αποθήκευση και όπως κάνετε εσείς.

Σήμερα με την προοπτική της τηλεθέρμανσης, κατά τους δημάρχους -μια θέση που είναι κοινή όλων μας- ζητάς δύο πράγματα. Πρώτον, λιγνιτική ρήτρα, την οποία αρνείστε επίμονα γιατί την Πτολεμαΐδα 5 θέλετε να τη λειτουργήσετε με λιγνίτη. Για ποιον λόγο; Για το πράσινο Volvo του κ. Στάσση. Το ξέρει όλη η Ελλάδα αυτό. Έτσι γίνεται ο ενεργειακός σχεδιασμός μιας χώρας; Ένας κ. Στάσσης αποφάσισε να κάνει ένα ομόλογο πράσινο και να βάλει στόχους; Ας περιορίσει τις κινήσεις του.

Μιλάμε για κλιματική αλλαγή σε μια χώρα όπου η έκρηξη του τουρισμού, ο διπλασιασμός του τουρισμού και των αεροπορικών μεταφορών για τον τουρισμό τα τελευταία πέντε χρόνια έχουν οδηγήσει σε υπέρμετρη αύξηση ρύπων. Είμαστε ειλικρινείς ή όχι όταν μιλάμε στους πολίτες, κύριε Υπουργέ;

Δύο πράγματα, λοιπόν, σας ζητάνε οι πολίτες και μέσω των δημάρχων τους. Το ένα είναι να τους δώσετε λιγνιτική ρήτρα και εγγύηση ότι θα λειτουργήσει με λιγνίτη για τρία, τέσσερα, πέντε χρόνια, μέχρι να κάνουν καινοτόμες λύσεις βασιζόμενοι σε ανανεώσιμες πηγές ενέργειας. Και για το δεύτερο σας ζητάνε ηλεκτρικό χώρο τον οποίο αρνείστε πεισματικά να δώσετε.

Είναι δυνατόν σε μια περιοχή η οποία καλείται να σηκώσει το 25% του βάρους της ανάπτυξης ΑΠΕ 28 GW, που αυτή τη στιγμή με οριστική προσφορά σύνδεσης σε όλη την Ελλάδα, κύριε Υπουργέ, και τα επτά είναι στη δυτική Μακεδονία. Το 2,5% του πληθυσμού της χώρας καλείται να σηκώσει το βάρος του 25% των ΑΠΕ και αρνείστε σε αυτό τον πληθυσμό να δώσετε ενεργειακό χώρο και ειδικότερα στους δήμους και στη συνέχεια, μετά από αυτούς, στους αγρότες, στις ενεργειακές κοινότητες, στους μικρομεσαίους επενδυτές. Είναι μια πρόκληση αυτό, κύριε Υπουργέ. Δύο απλά πράγματα ζητάνε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε τον λόγο για τρία λεπτά για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε συνάδελφε, έχετε αίσθηση πότε θερμαίνονται τα νοικοκυριά; Υποθέτω ότι έχετε αίσθηση. Τον χειμώνα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Και τον χειμώνα τι έχουμε; Έχουμε όλη μέρα να δουλεύουν τα φωτοβολταϊκά ή έχουμε συννεφιά; Εδώ μου λέτε ότι θα λύσετε το πρόβλημα επειδή θα βάλουμε φωτοβολταϊκά, τα οποία τον χειμώνα έχουν ελάχιστη παραγωγή. Και τι υπονοείται πίσω από αυτό; Υπονοείται ότι επειδή θα έχουν ελάχιστη παραγωγή θα κάνουμε ενεργειακό συμψηφισμό το καλοκαίρι, με τις τιμές όμως των φωτοβολταϊκών, που θα είναι, ας πούμε, 40-50 ευρώ η μεγαβατώρα και θα αγοράζουν ενέργεια πανάκριβη του χειμώνα και οι καταναλωτές θα πληρώνουν τη διαφορά. Αυτή την ευφυή λύση που έχετε σκεφτεί -και άλλοι την έχουν σκεφθεί- ότι θα στέλνουν τον λογαριασμό στους καταναλωτές και ότι αυτό δεν είναι επιδότηση, δυστυχώς δεν μπορεί να ισχύσει πλέον, διότι τους καταναλωτές πρέπει και αυτούς κάποιος να τους υπερασπιστεί.

Εδώ θέλουμε να λύσουμε το πρόβλημα της τηλεθέρμανσης με τον καλύτερο δυνατό τρόπο για τους καταναλωτές της τηλεθέρμανσης, αλλά ο καλύτερος δυνατός τρόπος δεν είναι να στείλουμε τεράστιους λογαριασμούς στους υπόλοιπους καταναλωτές ηλεκτρικής ενέργειας.

Τώρα, σε σχέση με το πόσο κοστίζει ο λιγνίτης: Εσείς φαντάζεστε ότι αν υπήρχε ένα παραγωγικό εργοστάσιο μόλις κατασκευασμένο, το οποίο δεν έχει ακόμη προλάβει -πριν από έναν χρόνο τελείωσε τις δοκιμές- η ΔΕΗ δεν θα το χρησιμοποιούσε; Βεβαίως θα το χρησιμοποιούσε. Η σχετική επένδυση είναι 1,6 δισεκατομμύρια επένδυση. Ελάτε όμως που είναι πάνω από τη μέση τιμή της κιλοβατώρας και πολύ πάνω καθώς θα προχωρούμε και θα πέφτει η τιμή της κιλοβατώρας όσο μπαίνουν οι ΑΠΕ.

Το φωτοβολταϊκό με αποθήκευση κάνει 70 ευρώ. Χοντρικά σας λέω. Πώς θα ανταγωνιστεί στα 125; Εσείς λέτε 110. Η ΔΕΗ λέει παραπάνω και κάτι ξέρει καλύτερα από εσάς υποθέτω. Πώς θα ανταγωνιστεί η Πτολεμαΐδα 5; Μακάρι να μπορούσε να ανταγωνιστεί, αλλά η τελευταία φορά που κάποιος ανταγωνιζόταν το 70 ή το 80 με το 110 έμπαινε μέσα, 30 ή 40 ή 50, ανάλογα με το ποιο νούμερο θα πάρουμε, 50 είναι το πιο κοντινό. Και αυτό συμβαίνει τώρα. Όσο ανεβαίνουν οι ρύποι, οι λιγνίτες γίνονται ακόμη περισσότερο μη ανταγωνιστικοί.

Το βασικό που διέλυσε την Πτολεμαΐδα 5 είναι ότι οι ρύποι από τα 25 ευρώ ανέβηκαν στα 80 και τώρα είναι κοντά στο 70, 65 με 70. Αυτό δεν πρόκειται να αλλάξει. Η μεσοπρόθεσμη πρόβλεψη είναι κάτι μεταξύ 100 και 150. 150 πάμε πιο μακριά. Το 100 είναι κοντινό. Πώς θα βγει πέρα η Πτολεμαΐδα 5, όταν ξεκινάνε με 100 ευρώ μόνο οι ρύποι; Δεν υπάρχει περίπτωση να βγει πέρα αυτό. Και το να την κρατάμε για να βάζουμε τον καταναλωτή -γιατί στο τέλος η ΔΕΗ θα στείλει τον λογαριασμό στον καταναλωτή- να στέλνουμε λοιπόν τον λογαριασμό στον καταναλωτή για να κρατάμε μια μονάδα η οποία θα μας βάζει μέσα κάθε μέρα που θα περνάει;

Οι υπόλοιπες μονάδες σάς είπα ότι είναι 200. Πάνω από 200 είναι. Τώρα πέφτει και η απόδοση λόγω της υψηλής θερμοκρασίας. Είμαστε στα 220. Μπήκαν μέσα ναι, μπήκαν μέσα. Πότε μπήκαν μέσα; Όταν ανέβηκε η τιμή της κιλοβατώρας πάνω από 200. Κι εμείς ταυτόχρονα τους βάλαμε τέλος. Είναι δυνατόν να συζητάμε για τιμή μεγαβατώρας την ώρα που είναι 200 στη χονδρική, και να λέμε ότι αυτή είναι βιώσιμη λύση για το οτιδήποτε; Δεν είναι βιώσιμη λύση. Ούτε τα 125, 135 είναι βιώσιμη λύση.

Η βιώσιμη λύση είναι να πάμε στην τελική λύση, την οποία να την κάνουμε όσο το δυνατόν πιο γρήγορα, και να δούμε εμείς ως κράτος πώς θα γεφυρώσουμε τη διαφορά. Αυτή είναι η βιώσιμη λύση, το οποίο και θα κάνουμε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, σας ανακοινώνω ερωτήσεις που δεν θα συζητηθούν κατόπιν συνεννόησης:

Η με αριθμό 1260/10-7-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Γεωργίου Καραμέρου προς τον Υπουργό Κλιματικής Κρίσης και Πολιτικής Προστασίας με θέμα: «Πολύμηνες καθυστερήσεις στην καταβολή της επιδότησης ενοικίου στους πληγέντες από πυρκαγιές στην Ανατολική Αττική».

Η με αριθμό 4057/1-4-2024 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας. «Νέα Αριστερά» κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να μπορούν οι νέοι πτυχιούχοι που παρακολουθούν μεταπτυχιακές σπουδές να εγγράφονται στα μητρώα ανέργων της Δημόσιας Υπηρεσίας Απασχόλησης (ΔΥΠΑ)».

Η με αριθμό 4987/31-5-2024 ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Πόσα χρόνια θα σχεδιάζει η επιτελική ΝΔ την αξιοποίηση του πρώην αεροδρομίου «Νίκος Καζαντζάκης;»».

Η με αριθμό 2769/23-1-2024 ερώτηση του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υγείας με θέμα: «Παράνομες μετακινήσεις- τοποθετήσεις Προϊσταμένων του Γενικού Νοσοκομείου Θεσσαλονίκης «Ιπποκράτειο» και πειθαρχικές διώξεις».

Επίσης, δεν θα συζητηθούν λόγω κωλύματος των Βουλευτών:

Η με αριθμό 1265/12-7-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Δημητρίου Τζανακόπουλου προς την Υπουργό Πολιτισμού με θέμα: «Πειθαρχικές διαδικασίες και εσωτερικός έλεγχος στο Υπουργείο Πολιτισμού».

Τέλος, η με αριθμό 1270/13-7-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυνας με θέμα: «Αποφάσεις στη Σύνοδο του ΝΑΤΟ για Οικονομική και Στρατιωτική Βοήθεια στην Ουκρανία».

Περνάμε τώρα στη συζήτηση της τρίτης με αριθμό 1259/10-7-2024 επίκαιρης ερώτησης πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας με θέμα: «Για την καταβολή των ποσών στους γιατρούς που προκύπτουν από τις αποφάσεις του ΣΤΕ».

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Είναι γνωστό και στον Υπουργό και νομίζω σε αρκετούς εδώ μέσα ότι με τις αποφάσεις της ολομέλειας του Συμβουλίου της Επικρατείας το 2018 και του 2022 κρίθηκαν αντισυνταγματικές αντίστοιχα οι νομοθετικές διατάξεις ή οι προβλέψεις του νόμου του 2012 και του 2017. Φυσικά οι κυβερνήσεις και η Κυβέρνηση η σημερινή δεν δώσανε οδηγία στα νοσοκομεία να συμμορφωθούν με τις αποφάσεις της ολομέλειας του Συμβουλίου της Επικρατείας, που θα κατέτεινε στην αποκατάσταση της βλάβης των γιατρών από την εφαρμογή των αντισυνταγματικών αυτών διατάξεων.

Έτσι λοιπόν, ακόμα και με τον νόμο του 2022, η συνολική μηνιαία δαπάνη μισθοδοσίας των ιατρών κλάδων ΕΣΥ παραμένει μειωμένη σε σχέση με εκείνη που ίσχυε τον Ιούλιο του 2012. Έτσι λοιπόν η απόφαση της ολομέλειας του Συμβουλίου της Επικρατείας όρισε την άρση των συνεπειών από την εφαρμογή των αντισυνταγματικών διατάξεων, όρισε την έναρξη της ισχύος από τη δημοσίευσή της, για όσους δεν είχαν προνοήσει νωρίτερα να προσφύγουν στο δικαστήριο και περίμεναν την κρίση του Σ.τ.Ε..

Με βάση τα παραπάνω κατατέθηκαν αγωγές από χιλιάδες γιατρούς. Άρχιζαν να εκδίδονται προδικαστικές αποφάσεις. Τα νοσοκομεία αναγκάστηκαν ή φιλοτιμήθηκαν να προβούν στις εκκαθαρίσεις από τις οποίες προκύπτουν τα ποσά που δικαιούνται οι ενάγοντες γιατροί. Και φυσικά οι αποφάσεις δικαιώνουν τους γιατρούς.

Παρ’ όλα αυτά τα νοσοκομεία έρχονται και ασκούν εφέσεις, ενώ γνωρίζουν πολύ καλά ότι αυτές δεν έχουν προοπτική, πρώτον γιατί το ζήτημα της αντισυνταγματικότητας των σχετικών διατάξεων του 2017 λύθηκε με την απόφαση της ολομέλειας του Σ.τ.Ε. το 2022 και δεύτερον το ζήτημα των διαφορών αξιώσεων των εναγόντων είναι επίσης λυμένο, αφού το δικαστήριο αποδέχεται το αποτέλεσμα των εκκαθαρίσεων που ενήργησαν οι υπηρεσίες των νοσοκομείων και τις απέστειλαν στο δικαστήριο.

Συνεπώς κατά τη γνώμη μας αυτό που πρέπει να δρομολογήσει η Κυβέρνηση, να πράξει, είναι με πολιτική απόφαση να φροντίσει να καταβληθούν όλα τα ποσά που προκύπτουν από τις αποφάσεις των διοικητικών δικαστηρίων που δικαιώνουν τους γιατρούς, αλλά και να γενικεύσει την αποκατάσταση των ζημιών των ιατρών κλάδου ΕΣΥ από τις συγκεκριμένες διατάξεις. Δεύτερον, να αποκαταστήσει τους μισθούς των γιατρών με την κατάργηση όλων των νόμων που τους περιέκοψαν και τρίτον να επαναφέρει τον δέκατο τρίτο και δέκατο τέταρτο μισθό και να ρυθμίσει την αυτοτελή φορολόγηση των ποσών από τις εφημερίες.

Για όλα αυτά λοιπόν, κυρία Πρόεδρε, ζητούμε την τοποθέτηση και τις απαντήσεις του Υπουργού.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υπουργός Υγείας, κ. Άδωνις Γεωργιάδης.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε Αντιπρόεδρε, η ερώτησή σας απηχεί μια πραγματικότητα, την οποία δεν έχω καμμία αντίρρηση να την αποδεχθώ. Ποια είναι η πραγματικότητα; Ότι οι αμοιβές των γιατρών του ΕΣΥ είναι πολύ χαμηλότερες από αυτές που πραγματικά θα άξιζε να λαμβάνουν.

Να το πω λίγο διαφορετικά σε μια γλώσσα που εσάς δεν θα σας αρέσει πολύ. Στον καπιταλισμό όλα τα αγαθά αποκτούν αξία ανάλογα με τον νόμο της προσφοράς και της ζήτησης. Αυτή τη στιγμή η προσφορά για ιατρούς είναι πολύ μικρή και η ζήτηση πάρα πολύ μεγάλη. Άρα η αξία της εργασίας τους έχει αυξηθεί ως υλικό μέσον πάρα πολύ και στην Ελλάδα και σε όλη την Ευρώπη. Το έλλειμμα ιατρικού προσωπικού είναι πανευρωπαϊκό ζήτημα και έχει οδηγήσει τις βόρειες και πλουσιότερες χώρες στο να δίνουν εξαιρετικά υψηλότερες αμοιβές, ωθώντας αναγκαστικά προς τα πάνω όλα τα συστήματα και δημιουργώντας πολύ μεγάλη πίεση στα συστήματα υγείας των νότιων χωρών που δεν μπορούν να ακολουθήσουν σε αυτές πολύ υψηλές αμοιβές.

Ειδικότερα εμείς στην Ελλάδα έχουμε το επιπλέον πρόβλημα να έχουμε μόλις εξέλθει μιας χρεοκοπίας και άρα να έχουμε στην πραγματικότητα μισθούς που ενσωματώνουν σε πολύ μεγάλο βαθμό την οικονομική πραγματικότητα την εποχή που η Ελλάδα ήταν εκτός αγορών στα μνημόνια και οτιδήποτε άλλο.

Σέβομαι απολύτως τις αποφάσεις του Συμβουλίου της Επικρατείας. Και πώς θα μπορούσε άλλωστε μία κυβέρνηση να μην σέβεται τις αποφάσεις του Συμβουλίου της Επικράτειας. Όμως υπάρχουν και πολλές άλλες αποφάσεις του Συμβουλίου της Επικρατείας, όπως οι αποφάσεις που έλαβε η ολομέλεια του Συμβουλίου της Επικρατείας για να κρίνει συνταγματικά τα μνημόνια, όπου το Συμβούλιο της Επικρατείας έχει κρίνει ότι η δημοσιονομική σταθερότητα της χώρας δεν μπορεί να τεθεί υπό κανέναν κίνδυνο. Αυτό είναι το βασικό επιχείρημα του Συμβουλίου της Επικρατείας για να κρίνει συνταγματικά τα μνημόνια.

Άρα έχουμε δύο αντικρουόμενες αρχές. Από τη μία την αναγνώριση ότι οι μισθοί που λαμβάνουν οι γιατροί στο ΕΣΥ δεν είναι αυτοί που θα θέλαμε και από την άλλη η δημοσιονομική πραγματικότητα, που δεν μας επιτρέπει να πάμε στα σημεία τα οποία θα θέλαμε χωρίς να θέσουμε σε κίνδυνο τη δημοσιονομική σταθερότητα της χώρας.

Την πενταετία που Πρωθυπουργός είναι ο Κυριάκος Μητσοτάκης έχουμε δώσει αυξήσεις μισθών στους λειτουργούς του ΕΣΥ πάνω από 20% περισσότερο από κάθε άλλο επαγγελματικό κλάδο, αναγνωρίζοντας εμπράκτως ότι εδώ υπάρχει σοβαρό πρόβλημα. Από 1 Ιανουαρίου του χρόνου δώσαμε αύξηση 20% στα ποσά που λαμβάνουν στις εφημερίες και με την κοινή υπουργική απόφαση, που καλώς εχόντων των πραγμάτων θα έχει εκδοθεί μέχρι τα μέσα Αυγούστου, θα δώσουμε σημαντικά υψηλότερα οικονομικά κίνητρα για τους γιατρούς και τους νοσηλευτές, το λοιπό προσωπικό, που σκοπεύει και θέλει να υπηρετήσει σε άγονες περιοχές, διευρύνοντας και την έννοια της άγονης περιοχής και συνδέοντάς την με τις επανειλημμένες άγονες προσκλήσεις.

Για να πάρετε μια τάξη μεγέθους, ένας γιατρός που θα υπηρετεί σε ένα νοσοκομείο σε μια άγονη περιοχή θα λαμβάνει τον χρόνο στην άγονη «Α» 3.600 ευρώ επιπλέον και άλλες έξι ειδικότητες οι οποίες είναι σε πολύ μεγάλη έλλειψη, όπως αναισθησιολόγοι, παθολόγοι, παιδίατροι κ.λπ., θα λαμβάνουν τον χρόνο 7.200 ευρώ επιπλέον του μισθού τους συν τις διπλάσιες αμοιβές στις εφημερίες και ούτω καθεξής.

Άρα πιστέψτε με, αναγνωρίζοντας το δίκαιο του αιτήματος των γιατρών να έχουν υψηλότερες αμοιβές, η Κυβέρνηση στα μέτρα που τα δημοσιονομικά μας περιθώρια το επιτρέπουν, το κάνει.

Τέλος όλες οι διαρθρωτικές μεταρρυθμίσεις που έχουμε εφαρμόσει -προχθές βγήκε η απόφασή μου για το πώς θα μπορούν οι γιατροί του ΕΣΥ να εκτελούν και ιδιωτικό έργο- στοχεύουν στο να τους επιτρέπουν και με την παροχή ιδιωτικού έργου να συμπληρώσουν έτι περαιτέρω το εισόδημά τους.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Λαμπρούλης για την δευτερολογία του.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κυρία Πρόεδρε.

Άκουσα τον Υπουργό με προσοχή. Τώρα, να μην μπούμε σε μια ιδεολογικοπολιτική αντιπαράθεση γιατί έχω τρία λεπτά. Ξέρουμε τι συμβαίνει στον καπιταλισμό σε σχέση με τους μισθούς, την εργασία και το ποιος εκμεταλλεύεται ποιον και σε επίπεδο εργασίας αλλά και στο σύνολο των υπηρεσιών που πρέπει να απολαμβάνει -όπως λέμε εμείς- δωρεάν ο λαός μας και κάθε λαός, γιατί είναι αυτός που παράγει τον πλούτο και πρέπει αυτός να του επιστρέφεται και με μισθό επαρκή για να μπορεί να ανταπεξέλθει στις υποχρεώσεις του αλλά και με μια σειρά από παροχές υγεία, παιδεία, πρόνοια και πάει λέγοντας. Το κλείνω εδώ.

Βάλατε πολλά ζητήματα, διάφορα. Τα ερωτήματα είναι συγκεκριμένα στην ερώτηση. Θα τους επιστρέψετε αυτά τα χρήματα, ναι ή όχι; Επικαλείστε το δημοσιονομικό κόστος, τη δημοσιονομική πειθαρχία.

Να τα πάρουμε ένα, ένα. Πρώτον, οι όποιες αυξήσεις, αυτές οι αυξήσεις που δόθηκαν, είναι σταγόνα στον ωκεανό. Από την στιγμή που δόθηκαν είχαν ήδη εξανεμιστεί από τη φορολογία, τη φοροληστεία που έχετε επιβάλλει στον λαό, την ακρίβεια στην ενέργεια, στα τρόφιμα. Είναι τα ζητήματα που απασχολούν τη ζωή των νοσοκομειακών γιατρών. Και ειρήσθω εν παρόδω οι μισθοί των νοσοκομειακών γιατρών όπως και των υπολοίπων υγειονομικών -επειδή σας αρέσει δεν είναι θέμα προσωπικό, το λέτε ως Κυβέρνηση και οι Υπουργοί, να συγκρίνετε με την Ευρωπαϊκή Ένωση- είναι χαμηλότεροι σχεδόν από όλη την Ευρώπη συγκριτικά και όχι με τα λεγόμενα ανεπτυγμένα κράτη, αλλά με κράτη με χαμηλό με χαμηλότερο επίπεδο ανάπτυξης όπως για παράδειγμα η Ρουμανία.

Και μάλιστα επειδή πριν καιρό ήταν ο ισχυρισμός πως οι αυξήσεις που δόθηκαν εφάρμοσαν τις αποφάσεις του Σ.τ.Ε. -κάτι τέτοιο περίπου που είπατε και εσείς- θέλω να επισημάνω το εξής. Το ιατρικό μισθολόγιο και της κυβέρνησης της Νέας Δημοκρατίας -αναφέρομαι για το 2022- έχει την ίδια ακριβώς αρχιτεκτονική με το μισθολόγιο της κυβέρνησης του ΣΥΡΙΖΑ, το οποίο κρίθηκε και αυτό αντισυνταγματικό όπως και του 2012.

Τι αναφέρει η συγκεκριμένη απόφαση του Σ.τ.Ε.; Με απλά λόγια και γρήγορα θα το πω. Προβάλλει ότι το κριτήριο της επίτευξης των στόχων των αιματοβαμμένων -λέμε εμείς- πρωτογενών πλεονασμάτων που προβλέπει και το νέο σύμφωνο σταθερότητας που υπογράψατε και εσείς αλλά και τα άλλα δύο κόμματα ΣΥΡΙΖΑ και ΠΑΣΟΚ, είναι ασύμβατο με αυξήσεις στους μισθούς, που να καλύπτουν απώλειες απ’ όλα τα προηγούμενα χρόνια και είναι πίσω φυσικά από τις ανάγκες και αναντίστοιχες του ιατρικού λειτουργήματος. Και όλες οι κυβερνήσεις διαχρονικά αυτό που κάνουν είναι να καλούν τους γιατρούς, και όχι μόνο, να σκύβουν το κεφάλι, προκειμένου να μην φτάσουν οι αποδοχές τους το ταβάνι των δημοσιονομικών αντοχών της οικονομίας. Δίνουν όλες οι κυβερνήσεις -όπως και εσείς- ακόμα λιγότερο από αυτά που υπόσχονται προεκλογικά λόγω και του συμφώνου σταθερότητας και των μηχανισμών εποπτείας.

Και σε αυτό το πλαίσιο οι αυξήσεις στις καθαρές αποδοχές θα μπορούσε να είναι μεγαλύτερες -ακούστε τώρα- αν μειώνονταν για παράδειγμα οι υπέρογκες κρατήσεις επί των μεικτών που φτάνουν μέχρι και 45% και αν μειωνόταν η φοροληστεία, στην οποία υπόκεινται τόσο στην πηγή όσο και στην φορολογική εκκαθάριση της επόμενης χρονιάς. Έτσι, λοιπόν, το αίτημα για διπλασιασμό των ετήσιων καθαρών αποδοχών, που περιλαμβάνει την επαναφορά του δέκατου τρίτου, δέκατου τέταρτου μισθού, επιδόματος, και της αυτοτελούς φορολόγησης των τακτικών εφημεριών θεωρείται -δεν το είπατε, το λέω εγώ- το θεωρείτε άδικο; Είναι αίτημα ή αιτήματα υπερφίαλα; Εμείς λέμε ότι είναι απόλυτα δικαιολογημένα και δίκαια και πρέπει να ικανοποιηθούν τουλάχιστον αυτά. Και με την υλοποίηση αυτών οι καθαρές αποδοχές των παλιότερων θα επιστρέψουν στα προ μνημονίων επίπεδα.

Φυσικά μάλιστα είναι και εμπαιγμός να θυμίσουμε εδώ, να ακούγονται δηλώσεις -όχι από εσάς- από άλλον Υπουργό πριν μερικούς μήνες πως ναι μεν οι μισθοί των υγειονομικών του δημοσίου είναι πολύ χαμηλοί, όμως -φτάσαμε στο σημείο να ακούμε και αυτό, γιατί και εγώ νοσοκομειακός είμαι- αποκτούν εμπειρία οι γιατροί, κάνοντας λόγο προφανώς για τους ειδικευόμενους, τους επιμελητές Β΄, τις χαμηλότερες δηλαδή βαθμίδες.

Παράλληλα να βγαίνει τότε ο Κυβερνητικός Εκπρόσωπος παραπλανώντας με ψέματα την κοινή γνώμη, δίνοντας τα νούμερα των μεικτών μισθών ως τους πραγματικούς μισθούς -που μπαίνουν στην τσέπη, δηλαδή- των γιατρών, ενώ το κορύφωσε πλέον ο Πρωθυπουργός, που θριαμβολογούσε για την εξαγγελία αύξησης της επιμελητηριακής αποζημίωσης. Στην ουσία τι σήμαινε; Ένα ευρώ την ώρα, από 4 ευρώ, στα 5 ευρώ για τη μεγάλη πλειοψηφία των νοσοκομειακών γιατρών.

Το επίδομα ανθυγιεινής εργασίας, εμείς λέμε -και το απαιτούμε δηλαδή- όπως το διεκδικούν και οι ίδιοι οι νοσοκομειακοί γιατροί, ότι πρέπει να τους καταβληθεί. Ο ισχυρισμός της Κυβέρνησης πως το επίδομα αυτό δεν αφορά τα ειδικά μισθολόγια, γιατί αυτά τα μισθολόγια λαμβάνουν άλλα επιδόματα -για παράδειγμα, νοσοκομειακό επίδομα-, είναι ένας ισχυρισμός έωλος και α λα καρτ. Γιατί; Διότι την ίδια ώρα που αρνείστε αυτά τα επιδόματα στους νοσοκομειακούς γιατρούς, πριν από λίγο καιρό η Κυβέρνηση επανέφερε το επίδομα βιβλιοθήκης στους πανεπιστημιακούς -καλά έκανε, δεν αντιλέγουμε-, που και αυτοί ανήκουν σε ειδικό μισθολόγιο, αλλά όχι όμως στους νοσοκομειακούς γιατρούς.

Κλείνω με αυτό, κυρία Πρόεδρε. Προκύπτουν ζητήματα και εδώ χρειάζεται και η παρέμβαση η δική σας, κύριε Υπουργέ, σε ό,τι αφορά το Υπουργείο Εργασίας, η παρέμβασή σας, δηλαδή, προς το Υπουργείο Εργασίας, το οποίο τι κάνει; Εξακολουθεί να αυθαιρετεί. Γιατί; Διότι αρνείται να συμπεριλαμβάνονται τα ποσά των αναδρομικών, όπως αυτά που είχαν δοθεί τέλος του 2018, για τον υπολογισμό της σύνταξης. Δεν δέχεται και συνάντηση στο Υπουργείο. Απαξιώνει, δηλαδή, τους νοσοκομειακούς γιατρούς και κατ’ επέκταση τους συνταξιούχους.

Κλείνω με αυτό, κυρία Πρόεδρε, με αυτό που αναδεικνύεται και μέσα από την ερώτηση. Θα περιμένω να ακούσω τον Υπουργό στα συγκεκριμένα ζητήματα έστω που τίθενται στην ερώτηση, να πάρει θέση, να απαντήσει τι θα κάνει, τι θα δρομολογήσει, σε αυτά τουλάχιστον που βάζουμε εδώ. Αυτά τα ελάχιστα. Τι βγαίνει ως συμπέρασμα και το καταθέτουμε; Αναδεικνύεται πως οι διαδικασίες του κράτους όταν είναι να γίνουν περικοπές ή να περικόψει, αν θέλετε, δικαιώματα στο σύνολο του λαού των εργαζομένων, λειτουργεί τάχιστα. Όταν, όμως, είναι να αποδώσει στον λαό αυτά που του ανήκουν, εφευρίσκει και νομικά κωλύματα και κωλυσιεργεί, προκειμένου να μην αποκατασταθεί η ζημιά που έχει προκαλέσει, για παράδειγμα με τις αντισυνταγματικές διατάξεις και αφορά βέβαια τη μισθοδοσία των γιατρών του δημοσίου.

Συνεπώς, με τη μη μισθοδοσία των γιατρών του δημοσίου -μικρότερη από αυτή του 2012-, με τις απαράδεκτες συνθήκες δουλειάς, τα κυβερνητικά μέτρα που επιδεινώνουν αντί να βελτιώνουν τους όρους ζωής, κύριε Υπουργέ, και δουλειάς βέβαια των γιατρών, τις επιστημονικές και κοινωνικές τους ανάγκες, είναι τουλάχιστον υποκριτικό να ισχυρίζεστε ως Κυβέρνηση ότι ψάχνετε παράλληλα γιατρούς και δεν βρίσκετε. Ε, μα, όταν δεν…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Λαμπρούλη, έχουμε πάει στον διπλάσιο χρόνο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κλείνω.

…μπορεί η επιλογή της δουλειάς των γιατρών στις δημόσιες μονάδες υγείας να είναι η πρώτη επιλογή τους; Όχι βέβαια, θα είναι η τελευταία τους επιλογή.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Γεωργιάδη, έχετε τον λόγο. Θα παρακαλέσω να απαντήσετε στα επόμενα τρία λεπτά.

**ΑΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ (Υπουργός Υγείας):** Κατ’ αρχάς, δεν ζήτησα να κάνουμε ιδεολογική αντιπαράθεση. Έκανα μία διαπίστωση για το πώς λειτουργεί ο καπιταλισμός.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Είναι λάθος. Δεν ισχύει αυτό.

**ΑΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ (Υπουργός Υγείας):** Ισχύει 100%.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Διαβάστε πολιτική οικονομία.

**ΑΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ (Υπουργός Υγείας):** Ο καπιταλισμός με τον νόμο που αφορά την…

**ΠΡΟΕΔΡΕΥΟΥΣΑ (Όλγα Γεροβασίλη):** Ας μην αρχίσετε τώρα την ιδεολογική αντιπαράθεση.

**ΑΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ (Υπουργός Υγείας):** Άνταμ Σμιθ. Δεν έχει αλλάξει τίποτα. Και ο Μαρξ στο κεφάλαιο αναλύει τον μηχανισμό του και προχωρά παράλληλα στο επόμενο βήμα, που δεν ανέφερα, που είναι η καταστροφή κεφαλαίου. Μέσα στο Μαρξ. Διαβάστε και λίγο Μαρξ, να το δείτε, αφού μου λέτε ότι δεν ισχύει.

Επαναλαμβάνω, εσείς είστε κομμουνιστής, εγώ είμαι καπιταλιστής. Το κάθε σύστημα έχει τη λογική του και τον τρόπο που λειτουργεί. Στο δικό μας σύστημα έτσι αξιολογείται η αξία ενός εκάστου αγαθού. Τελεία!

Πάμε τώρα στο προκείμενο. Στο προκείμενο τα πράγματα είναι πάρα πολύ απλά. Εσείς μπορεί να νομίζετε ότι το κράτος έχει άπειρες δυνατότητες και ότι υπάρχουν κάπου κρυμμένα λεφτά για να δίνουμε. Κρυμμένα λεφτά για να δίνουμε, δεν υπάρχουν.

Επίσης, είπατε για το σύμφωνο σταθερότητας. Το σύμφωνο σταθερότητας ισχύει για όλα τα κράτη-μέλη της Ευρωπαϊκής Ένωσης. Δεν ισχύει μόνο για την Ελλάδα. Για να μην αρχίσετε τώρα «Γι’ αυτό λέμε να βγείτε από την Ευρώπη, τη ληστρική, την ιμπεριαλιστική» και τα άλλα που λέτε, θα πω ότι και έξω από την Ευρώπη και να μην έχεις σύμφωνο σταθερότητας, πάλι όλα αυτά ισχύουν. Διότι, ισχύουν από τις αγορές, οι οποίες παρακολουθούν όλα τα κράτη της γης, ασχέτως κυβερνήσεως και τι σύστημα έχει το καθένα. Θυμίζω ότι στο πολιτικό μας σύστημα ζήσαμε έναν προηγούμενο Πρωθυπουργό που έλεγε ότι έχει κάποια νταούλια για να χειρίζεται τις αγορές όπως θέλει και αποδείχθηκε ότι δεν είχε κανένα νταούλι, γιατί τέτοιο νταούλι δεν υπάρχει.

Άρα, λοιπόν, οι αγορές παρακολουθούν όλα τα κράτη και ειδικά εμάς, λόγω του μεγάλου μας χρέους και αν μία οποιαδήποτε κυβέρνηση παίρνει αποφάσεις δημοσιονομικού χαρακτήρα, χωρίς αυτές να μπορούν πραγματικά να πληρώνονται από τα δικά μας λεφτά, σε χρόνο dt θα έχουμε επιστρέψει στο 2010.

Αυτή η Κυβέρνηση δεν πρόκειται ποτέ να θέσει ξανά σε κίνδυνο τον ελληνικό λαό. Άρα, όλες οι αποφάσεις μας, θα έχουν ως βασικό κριτήριο τη σύνεση της οικονομικής διαχείρισης. Γι’ αυτό και οι υποσχέσεις μας θα είναι λελογισμένες, μέχρι εκεί που φτάνει η τσέπη μας και ποτέ περισσότερο.

Στην προκειμένη περίπτωση, ειδικά για το Εθνικό Σύστημα Υγείας η Κυβέρνηση του Κυριάκου Μητσοτάκη έχει αυξήσει τις δαπάνες σε σχέση με το 2019 -τη χρονιά που παραλάβαμε την εξουσία- κατά πολλά δισεκατομμύρια -όχι εκατομμύρια, δισεκατομμύρια- όσον αφορά τη λειτουργία και τους προϋπολογισμούς των δημοσίων νοσοκομείων, όσον αφορά τους μισθούς και τις εφημερίες των γιατρών του ΕΣΥ, όσον αφορά τη φαρμακευτική δαπάνη και ούτω καθεξής. Όλοι οι προϋπολογισμοί είναι αυξημένοι στο σύνολό τους κατά πολλά δισεκατομμύρια.

Τώρα εσείς μου λέτε ότι θέλετε περισσότερα δισεκατομμύρια. Δεκτό. Και εγώ θα το ήθελα, δεν σας το κρύβω. Όλοι μας έχουμε διάφορες επιθυμίες στη ζωή. Μπορεί να λέει ο καθένας ό,τι θέλει. Και εγώ όταν ήμουν μικρός, ήθελα να έχω γεννηθεί διαφορετικά, ψηλότερος και ομορφότερος. Δεν έγινε. Δεν έχει σημασία το τι θέλει ο καθένας μας. Σημασία έχει τι δύναται να συμβεί. Άλλο η επιθυμία, άλλο η πραγματικότητα.

Σας διαβεβαιώνω, η Κυβέρνηση για το ΕΣΥ έχει εξαντλήσει όλα τα δημοσιονομικά περιθώρια του κράτους, χωρίς να θέσουμε σε κίνδυνο τη μακροπρόθεσμη επιβίωση του ελληνικού λαού.

Επαναλαμβάνω, ο κυριότερος λόγος που τρέχουμε τις διαρθρωτικές μεταρρυθμίσεις και επιτρέπουμε το ιδιωτικό έργο στους γιατρούς του ΕΣΥ, είναι ο εξής: Αντιλαμβανόμαστε και αναγνωρίζουμε ότι η διαφορά αμοιβών με τον ιδιωτικό τομέα ή με τις βόρειες χώρες της Ευρώπης είναι πλέον πάρα πολύ μεγάλη και αντιλαμβανόμαστε επίσης ότι το κράτος δεν έχει τα αναγκαία χρήματα, για να μπορεί να ανταγωνιστεί τον ιδιωτικό τομέα στην Ελλάδα ή τις βόρειες χώρες σε επίπεδο μισθών. Για να έχετε μια τάξη μεγέθους, ένας αναισθησιολόγος στον ιδιωτικό τομέα σήμερα στην Ελλάδα βγάζει δώδεκα με δεκαπέντε χιλιάδες τον μήνα. Δώδεκα με δεκαπέντε χιλιάρικα μισθό να δώσει στους γιατρούς του ΕΣΥ η Ελληνική Δημοκρατία δεν έχει, ό,τι και να νομίζετε.

Άρα, λοιπόν, επειδή αναγνωρίζουμε ότι δεν μπορούμε να ανταγωνιστούμε σε επίπεδο μισθών, κάνουμε διαρθρωτικές μεταρρυθμίσεις που πιστεύουμε ότι θα καλύψουν σε έναν βαθμό το ανταγωνιστικό μειονέκτημα και θα κάνουν περισσότερους γιατρούς να έρθουν στο ΕΣΥ.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητηθεί τώρα η τρίτη με αριθμό 1275/15-7-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Μανώλη Συντυχάκη προς τον Υπουργό Υγείας, με θέμα: «Για την άμεση επαναλειτουργία της παιδοψυχιατρικής κλινικής του ΠΑΓΝΗ».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κυρία Πρόεδρε.

Κύριε Υπουργέ, με αλλεπάλληλες κοινοβουλευτικές παρεμβάσεις, το κόμμα μας έχει αναδείξει τα σοβαρά προβλήματα της Παιδοψυχιατρικής Κλινικής του Πανεπιστημιακού Γενικού Νοσοκομείου Ηρακλείου, της μοναδικής Παιδοψυχιατρικής Κλινικής του Νοτίου Αιγαίου, προειδοποιώντας για τις επιπτώσεις τους στην εύρυθμη λειτουργία της και απαιτώντας από την Κυβέρνηση να παρθούν άμεσα μέτρα.

Ειδικότερα, η κατάσταση που επικρατεί στην ψυχιατρική παιδιών και εφήβων διαρκώς επιδεινώνεται, με αποκορύφωμα την από 6-4-2024 μετατροπή της σε κλινική φάντασμα, μετά την παραίτηση ενός ακόμα παιδοψυχίατρου και την παραμονή στο ΠΑΓΝΗ ενός και μόνου, ο οποίος προφανώς δεν είναι σε θέση να διατηρήσει μόνος του τη λειτουργία της κλινικής που πρέπει να νοσηλεύει ανήλικους ασθενείς.

Χαρακτηριστικό της τραγικής κατάστασης αποτελεί η περίπτωση κατά την οποία στις 28 του προηγούμενου μήνα -το δεύτερο μέσα σε τρεις μήνες- χρειάστηκε νοσηλεία στην παιδοψυχιατρική. Έγινε προσπάθεια από τον μοναδικό εφημερεύοντα παιδοψυχίατρο να βρεθεί κλίνη ανά την Ελλάδα, αλλά δεν υπήρξε αποτέλεσμα.

Μετά από ενημέρωσή της και τις διαμαρτυρίες της φυσικής διεύθυνσης της κλινικής, το Σωματείο Εργαζομένων του ΠΑΓΝΗ, άλλων φορέων που έχουν έννομο συμφέρον να λειτουργεί όπως πρέπει αυτή η τόσο σημαντική δομή, η διοίκηση του ΠΑΓΝΗ, με έγγραφη εντολή, έδωσε «εντέλλεσθε» για τη νοσηλεία του περιστατικού στην Ψυχιατρική Κλινική και να φιλοξενηθεί χωρικά λόγω υπερπληρότητας της Ψυχιατρικής Κλινικής στον χώρο της Παιδοψυχιατρικής, με την ευθύνη της νοσηλείας του ανήλικου ασθενή να την έχουν οι εφημερεύοντες ψυχίατροι.

Πρόκειται για μια κατάσταση που δεν συνάδει με κανένα επιστημονικό δεδομένο, αφού εδώ και δεκαετίες οι δύο ειδικότητες έχουν διαχωριστεί και παραμένει σε πλήρη ισχύ η νομοθεσία που καθιστά παράνομη κάθε προσπάθεια άσκησης μιας ειδικότητας από μια άλλη.

Από όλα, λοιπόν, τα παραπάνω προκύπτει ότι με ευθύνη των διοικήσεων και προφανώς, με την ανοχή, την έγκριση του Υπουργείου Υγείας και παρά τις υπεράνθρωπες προσπάθειες των γιατρών, η πραγματοποίηση νοσηλείας στην Παιδοψυχιατρική Κλινική με τις παρούσες συνθήκες κρίνεται επικίνδυνη, εφόσον είναι αδύνατο και παράνομο ο ένας και μοναδικός παιδοψυχίατρος να εφημερεύει διαρκώς.

Δεύτερον, δεν είναι δυνατόν να παρέχεται νόμιμη και ασφαλής κάλυψη από ψυχίατρο ενηλίκων σε ανήλικο ασθενή, όταν δεν εφημερεύει παιδοψυχίατρος, αφού αποτελεί διαφορετική ειδικότητα.

Οι τραγικές ελλείψεις και τα οξυμένα προβλήματα της παιδοψυχιατρικής, προφανώς, είναι σε γνώση όλων των διοικητικών υπευθύνων -από εσάς, την 7η ΥΠΕ, τη Διοίκηση του ΠΑΓΝΗ- και παρ’ όλο που γνωρίζατε εδώ και τουλάχιστον δύο χρόνια πού οδηγεί αυτή η κατάσταση, δεν πράξετε απολύτως τίποτα για την ενίσχυση της παιδοψυχιατρικής και την εξασφάλιση της λειτουργίας της, γεγονός βέβαια που αποδεικνύει ότι είναι πολιτική επιλογή η καθημερινή απαξίωση του ΕΣΥ.

Φαίνεται, άλλωστε και από την κατάθεση του νομοσχεδίου για την αντιδραστική ψυχιατρική μεταρρύθμιση, με την οποία διευρύνεται η επίθεση που εμπορευματοποιεί περαιτέρω και τοποθετεί απέναντι στο δικαίωμα στην ψυχική υγεία, στην πρόληψη και απεξάρτηση, αποθεώνει την ατομική ευθύνη και απαλλάσσει το κράτος από το κόστος των υπηρεσιών για την ψυχική υγεία και την απεξάρτηση.

Σας ρωτάμε, λοιπόν, κύριε Υπουργέ, ποια είναι τα μέτρα που προτίθεται να πάρει η Κυβέρνηση, ώστε άμεσα να προσληφθεί όλο το αναγκαίο μόνιμο ιατρικό και νοσηλευτικό προσωπικό για την άμεση επαναλειτουργία της Παιδοψυχιατρικής Κλινικής του ΠΑΓΝΗ, εκτός αν μας πείτε ότι και εδώ ισχύει ο νόμος της προσφοράς και της ζήτησης.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θέλω να υποκριθώ, κύριε συνάδελφε, ότι δεν υπάρχει πραγματικό πρόβλημα, όχι με ευθύνη της διοικήσεως ούτε με την ανοχή του Υπουργείου, αλλά γιατί υπάρχει πραγματικό πρόβλημα.

Στην προκήρυξη του ΑΣΕΠ 7Κ/2022, που αφορά στην πλήρωση με σειρά προτεραιότητας τριών χιλιάδων επτακοσίων είκοσι θέσεων μονίμου νοσηλευτικού προσωπικού σε φορείς του Υπουργείου Υγείας, για το Πανεπιστημιακό Γενικό Νοσοκομείο Ηρακλείου, ΠΑΓΝΗ, προβλέπεται η κάλυψη εκατόν έξι θέσεων προσωπικού, δεκαοκτώ θέσεις νοσηλευτικής, εβδομήντα εννέα θέσεις ΤΕ Νοσηλευτικής, εννέα θέσεις ΔΕ Βοηθών Νοσηλευτικής. Έχουν εκδοθεί τα οριστικά αποτελέσματα επιτυχόντων για όλες τις κατηγορίες και ολοκληρώνεται η διαδικασία διορισμού τους.

Έχει εκδοθεί η προκήρυξη του ΑΣΕΠ 5Κ, που αφορά στην πλήρωση με σειρά προτεραιότητας επτακοσίων εβδομήντα πέντε θέσεων διαφόρων κλάδων και ειδικότητας πλην ιατρών σε φορείς του Υπουργείου Υγείας. Προβλέπει την κάλυψη έντεκα θέσεων προσωπικού των ανωτέρω κατηγοριών για το ΠΑΓΝΗ.

Έχει εκδοθεί, επίσης, προκήρυξη 2Κ/2024, που αφορά στην πλήρωση με σειρά προτεραιότητας οκτακοσίων δεκαεπτά θέσεων προσωπικού ΠΕ και ΤΕ κατηγορίας από το ΑΣΕΠ. Για το ΠΑΓΝΗ προβλέπει κάλυψη είκοσι δύο θέσεων προσωπικού. Συνεχίζεται η διαδικασία ελέγχου των αιτήσεων από το ΑΣΕΠ.

Στον προγραμματισμό προσλήψεων του έτους 2024 έχει κριθεί η πλήρωση πέντε χιλιάδων πενήντα θέσεων τακτικού προϋπολογισμού. Έχει σταλεί στο ΑΣΕΠ αίτημα για προκήρυξη δύο χιλιάδων εκατόν σαράντα πέντε θέσεων νοσηλευτικού προσωπικού και χιλίων εκατόν τριάντα οκτώ θέσεων προσωπικού διαφόρων κλάδων και ειδικοτήτων, εκ των οποίων δεκαεπτά θέσεις αφορούν στο ΠΑΓΝΗ. Και στην προηγούμενη εξήντα τρεις θέσεις αφορούν στο ΠΑΓΝΗ.

Άρα, γενικά, σε όλες μας τις προσκλήσεις, στο ΠΑΓΝΗ έχουμε δώσει πολύ μεγάλη μερίδα, γιατί το αξίζει -είναι ένα πολύ μεγάλο νοσοκομείο- και είναι αυτά σε εκκρεμότητα. Όταν λέω ότι έχει γίνει προκήρυξη θέσεων, υπάρχουν οι πιστώσεις περιμένουμε τα αποτελέσματα του ΑΣΕΠ.

Σύμφωνα με την απόφαση του 2012 -ο οργανισμός του Πανεπιστημιακού Γενικού Νοσοκομείου Ηρακλείου όπως τροποποιήθηκε και ισχύει- η παιδοψυχιατρική κλινική αποτελεί πανεπιστημιακή κλινική του τομέα ψυχικής υγείας. Επί του παρόντος, δεν υπηρετεί μέλος ΔΕΠ προς ενίσχυση της λειτουργίας της παιδοψυχιατρικής κλινικής. Με απόφαση του κοσμήτορα της Ιατρικής Σχολής, καθήκοντα Διευθύντριας της Κλινικής ασκεί η καθηγήτρια της Ψυχιατρικής, η κ. Μπάστα Μαρία.

Στον αριθμό του ΠΑΓΝΗ προβλέπονται τέσσερις οργανικές θέσεις ιατρών ΕΣΥ, εκ των οποίων την παρούσα στιγμή είναι καλυμμένη μία κ.λπ..

Λαμβάνοντας υπ’ όψιν το γεγονός ότι η κάλυψη των θέσεων δεν αποτελεί αρμόδιο του Υπουργείου Παιδείας, Θρησκευμάτων και Αθλητισμού για την κάλυψη των κενών οργανικών θέσεων ιατρών ΕΣΥ, ειδικότητας Ψυχιατρικής Παιδιών και Εφήβων κατά την περίοδο 2020 ως σήμερα και κατόπιν σχετικών εγκριτικών αποφάσεων του Υπουργείου Υγείας, εκδόθηκαν συνολικά τέσσερις προκηρύξεις και προκηρύχθηκαν πέντε θέσεις ειδικότητας Ψυχιατρικής Παιδιών και Εφήβων. Εκ των προκηρυσσόμενων θέσεων, οι τρεις απέβησαν άγονες και πραγματοποιήθηκαν δύο διορισμοί. Στον έναν διορισμό ο ιατρός προερχόταν από υφιστάμενο ιατρικό προσωπικό και απλώς, ανέβηκε βαθμό.

Η διοίκηση της 7ης Υγειονομικής Περιφέρειας καταβάλλει διαχρονικά προσπάθειες για την ενίσχυση του επιπέδου ψυχιατρικών υπηρεσιών από τα νοσοκομεία ευθύνης της, με ιατρούς ειδικότητας Ψυχιατρικής Παιδιών και Εφήβων σε επίπεδο υγειονομικής περιφέρειας.

Ειδικότερα κατά την περίοδο 2020 έως και σήμερα, κατόπιν σχετικών εγκριτικών αποφάσεων, προκηρύχτηκαν συνολικά δέκα θέσεις ειδικότητας Ψυχιατρικής Παιδιών και Εφήβων στα νοσοκομεία της 7ης ΥΠΕ Κρήτης για την ενίσχυση των δομών Ψυχιατρικής Παιδιών και Εφήβων, από τις οποίες οι οκτώ απέβησαν άγονες και πραγματοποιήθηκαν δύο διορισμοί στο Πανεπιστημιακό Γενικό Νοσοκομείο Ηρακλείου, εκ των οποίων η μία, όπως σας είπα, καλύφθηκε από υφιστάμενο προσωπικό.

Άρα, η ιδέα ότι με ευθύνη των διοικήσεων ή του νοσοκομείου ή της υγειονομικής περιφέρειας ή του Υπουργείου Υγείας υπάρχουν τα κενά, δεν είναι αληθής, αγαπητέ. Προκηρύξεις γίνονται διαρκώς και για μέλη ΔΕΠ και για γιατρούς του ΕΣΥ και για νοσηλευτές και λοιπό προσωπικό. Δυστυχώς, κατά κανόνα, αποβαίνουν άκαρπες και επανερχόμαστε στην προηγούμενη συζήτηση που κάναμε με τον κ. Λαμπρούλη για τις διαχρονικές διαρθρωτικές αλλαγές που σχεδιάζουμε και υλοποιούμε στο νέο ΕΣΥ, όπου πιστεύω ότι αυτό θα αλλάξει αυτή την, πράγματι, ζοφερή εικόνα.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Συντυχάκη, έχετε τον λόγο για τα επόμενα τρία λεπτά για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δεν νομίζω να είστε ευχαριστημένος από την απάντηση που μας δώσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ζοφερή εικόνα είπα.

**ΕΜΜΑΝΟΥΗΛ ΣΥΝΤΥΧΑΚΗΣ:** Λοιπόν, ακούστε: Απευθύνεστε σε εμάς τώρα.

Δεν μιλάμε γενικά για το Πανεπιστημιακό Γενικό Νοσοκομείο ούτε γενικά για την 7Κ ούτε για την 5Κ, τις προκηρύξεις αυτές κ.λπ.. Μιλάμε πάρα πολύ συγκεκριμένα για την Παιδοψυχιατρική Κλινική.

Και εφόσον, λοιπόν, τα θέλετε, θα σας πω. Παραπάνω από δύο χρόνια έχει να βγει προκήρυξη θέσεων για την Παιδοψυχιατρική. Τον Φλεβάρη του 2021 για δύο Επιμελητές Β΄ είχε βγει άγονη, δεν είχε προσληφθεί κανείς. Η επόμενη ήταν τον Απρίλιο του 2023, προεκλογικά για δύο Επιμελητές Α΄. Αυτά είναι.

Εν τω μεταξύ, είχε βγει σε αναστολή τον Σεπτέμβριο του 2021 παιδοψυχίατρος του ιατροπαιδαγωγικού που κάλυπτε εφημερίες στο ΠΑΓΝΗ, είχε παραιτηθεί ο τρίτος παιδοψυχίατρος από τον Αύγουστο του 2022 και έκανε για έναν χρόνο δέκα εφημερίες τον μήνα. Παραιτήθηκε η διευθύντρια του ιατροπαιδαγωγικού κέντρου. Παραιτήθηκε ο παιδοψυχίατρος στα Χανιά και εσείς απλώς κοιτούσατε. Τίποτα περισσότερο, τίποτα λιγότερο.

Άρα, κύριε Υπουργέ, συνειδητά χρόνια ολόκληρα αποψιλώνεται η κλινική του ΠΑΓΝΗ και παιδοψυχιατρικές δομές σε ολόκληρη την Κρήτη.

Δεύτερον, παραιτούνται παιδοψυχίατροι και οι λόγοι που παραιτούνται οι παιδοψυχίατροι είναι ο ίδιος με αυτόν για τον οποίον δεν εκδηλώνουν ενδιαφέρον. Διότι μας έχετε πει και αυτό, η προσφορά και η ζήτηση που μας είπατε.

Οι συνθήκες στις δημόσιες δομές είναι απαράδεκτες, η εντατικοποίηση τεράστια. Καλούνται να εφημερεύουν μέχρι και μέρα παρά μέρα χωρίς ρεπό, χωρίς δυνατότητα να πάρουν άδεια, χωρίς δικαίωμα να αρρωστήσουν.

Τρίτον: Είναι αλήθεια ότι δεν υπάρχουν αρκετοί παιδοψυχίατροι και αυτό γιατί είναι παμπάλαια τα οργανογράμματα των νοσοκομείων που προβλέπουν ελάχιστες θέσεις ανά την Ελλάδα ειδικευόμενων παιδοψυχιάτρων -να τεχνηέντως πώς μειώνεται η προσφορά- ενώ υπάρχουν τεράστιες λίστες αναμονής νέων γιατρών που περιμένουν έως και δώδεκα χρόνια για να εκπαιδευτούν ως παιδοψυχίατροι. Άρα, δεν είναι μια ειδικότητα γενικά που δεν ενδιαφέρει, αλλά με ευθύνη των κυβερνήσεων μένουν εκατοντάδες νέοι γιατροί παροπλισμένοι για χρόνια στην αναμονή για να εκπαιδευτούν. Υπάρχουν και πολλές άλλες «αμαρτίες» τις οποίες έχετε και εσείς ως Κυβέρνηση αλλά και οι προηγούμενες κυβερνήσεις, διότι το πρόβλημα είναι διαχρονικό.

Θα σας πω ότι πριν από ένα μήνα περίπου, στις 13 του Ιούνη, το Σωματείο Εργαζομένων ΠΑΓΝΗ κατέθεσε μηνυτήρια αναφορά στον εισαγγελέα σε σχέση με την επικίνδυνη κατάσταση που υπάρχει εκεί. Το γνωρίζετε; Πρέπει να το γνωρίζετε. Αν δεν το γνωρίζετε, τι κάνετε τότε; Έχει καταθέσει μηνυτήρια αναφορά. Όλη η Κρήτη από το νότιο Αιγαίο διαθέτει μία μόνο δημόσια παιδοψυχιατρική κλινική με έναν μόνο παιδοψυχίατρο. Σε πρωτοβάθμιο επίπεδο η Κρήτη καλύπτεται πρακτικά από δύο παιδοψυχίατρους δημοσίων δομών, η μία είναι στην ανατολική Κρήτη στο Ιατροπαιδαγωγικό του «Βενιζέλειου» Νοσοκομείου και όλη η δυτική Κρήτη από έναν παιδοψυχίατρο στο Ρέθυμνο. Παιδοψυχίατρος δεν υπάρχει εδώ και πάνω από ενάμιση χρόνο στα Χανιά και παραμένει μία κενή θέση παιδοψυχίατρου στον Άγιο Νικόλαο, με αποτέλεσμα οι ανάγκες των παιδιών και των εφήβων να μένουν ακάλυπτες. Το, δε, «Βενιζέλειο» έχει τέσσερις οργανικές και μόνο η μία είναι καλυμμένη. Λόγω του ιατροπαιδαγωγικού δεν έχει κλινική.

Γιατί τα λέμε όλα αυτά; Διότι εδώ υπάρχουν τεράστιες ευθύνες, εγκληματικές ευθύνες διαχρονικά των κυβερνήσεων –και της δικής σας- που επιμένετε όχι να οικοδομήσετε αλλά να αποδομήσετε ό,τι έχει απομείνει από το δημόσιο σύστημα υγείας. Αυτό είναι το αποτέλεσμα της πολιτικής σας. Η ψυχική υγεία μετριέται ως κόστος και αντιμετωπίζεται απλά πυροσβεστικά, καλύπτοντας μόνο τα απολύτως απαραίτητα, με οικονομικά κριτήρια και όχι με κριτήρια τις ανάγκες της ψυχοκοινωνικής αποκατάστασης των ψυχικά πασχόντων.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κυρία Πρόεδρε.

Τα αιτήματα τα έχουν οι ίδιοι οι εργαζόμενοι. Οι ανάγκες της κοινωνίας προβάλλουν αυτά τα αιτήματα, τα οποία είναι να μην κλείσει καμμία ψυχιατρική δομή, κλινική, νοσοκομείο, να υπάρξουν σύγχρονες υψηλού επιπέδου, αποκλειστικά, δημόσιες και δωρεάν υπηρεσίες ψυχικής υγείας.

Πού θα βρείτε τα λεφτά; Βρείτε τα. Τεσσεράμισι δισεκατομμύρια δίνετε στις νατοϊκές επιθετικές ενέργειες κάθε χρόνο. Βρείτε τα από τον αναβαλλόμενο φόρο των τραπεζών, 16 δισεκατομμύρια. Βρείτε τα από τους εφοπλιστές. Ορίστε από πού θα τα βρείτε. Στελεχώστε, λοιπόν, την παιδοψυχιατρική με μόνιμη και αποκλειστική απασχόληση προσωπικού όλων των ειδικοτήτων και φυσικά να ενισχυθεί και η πρωτοβάθμια φροντίδα υγείας με μόνιμες προσλήψεις.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξαναδιαβάζω: «Λαμβάνοντας υπ’ όψιν το γεγονός ότι η κάλυψη των θέσεων ΔΕΠ αποτελεί αρμοδιότητα του Υπουργείου Παιδείας, Θρησκευμάτων και Αθλητισμού για την κάλυψη των κενών οργανικών θέσεων ιατρών ΕΣΥ ειδικότητας ψυχιατρικής παιδιών και εφήβων κατά τη διάρκεια των ετών 2020 έως και σήμερα και κατόπιν σχετικών αποφάσεων του Υπουργείου Υγείας, εκδόθηκαν συνολικά τέσσερις προκηρύξεις και προκηρύχθηκαν συνολικά πέντε θέσεις ειδικότητας ψυχιατρικής παιδιών και εφήβων. Εκ των προκηρυχθεισών θέσεων, οι τρεις απέβησαν άγονες και οι δύο…» κ.λπ.. Να μην ξαναδιαβάσω όλη την προηγούμενη απάντηση από την αρχή.

Εάν νομίζετε, αγαπητέ συνάδελφε κύριε Συντυχάκη, ότι το πρόβλημα της στελέχωσης του ΕΣΥ, δηλαδή το να βρει γιατρούς, είναι ελληνικό πρόβλημα, πλανάστε πλάνην οικτράν. Πριν από ένα μήνα το Συμβούλιο Υπουργών Υγείας στις Βρυξέλλες εξέδωσε κοινή ανακοίνωση ότι το άρθρο 1 είναι η έκκληση που κάναμε οι Υπουργοί Υγείας στην Ευρωπαϊκή Επιτροπή για να λάβει επείγοντα μέτρα ώστε να καλύψουμε το έλλειμμα ιατρικού και νοσηλευτικού προσωπικού στις είκοσι επτά χώρες της Ευρωπαϊκής Ένωσης.

Με συγχωρείτε πάρα πολύ, αλλά το Υπουργείο μπορεί να κάνει προκηρύξεις, μπορεί να ζητάει γιατρούς να έλθουν, μπορεί να προκηρύσσει θέσεις ΔΕΠ σε συνεργασία με το Υπουργείο Παιδείας αλλά δεν μπορεί να γεννήσει γιατρούς. Αυτό το οποίο κάνουμε τώρα είναι με τα διαρθρωτικά μέτρα που ψηφίζουμε να κάνουμε τη θέση του γιατρού στο ΕΣΥ περισσότερο ελκυστική απ’ ό,τι ήταν μέχρι χθες, μήπως με αυτό το νέο περιβάλλον περισσότεροι γιατροί ενδιαφερθούν να ενταχθούν στο σύστημα, αλλά μαγικός τρόπος για να γεννήσεις γιατρούς δεν υπάρχει.

**ΠΡΟΕΔΡΕΥΟΥΣΑ (Όλγα Γεροβασίλη):** Θα συζητηθεί η πέμπτη με αριθμό 1279/15-7-2024 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Εξάρχου -με συγχωρείτε, Έξαρχου- προς τον Υπουργό Υγείας με θέμα: «Προσλήψεις προσωπικού του κλάδου Μαιών/Μαιευτών στη Μαιευτική Κλινική του Πανεπιστημιακού Γενικού Νοσοκομείου Ιωαννίνων (ΠΓΝΙ)».

Κύριε Έξαρχε, έχετε τον λόγο.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κυρία Πρόεδρε.

Σοβαρά εμπόδια, κύριε Υπουργέ, στη λειτουργία της αντιμετωπίζει η Μαιευτική Γυναικολογική Κλινική του Πανεπιστημιακού Νοσοκομείου Ιωαννίνων λόγω της έλλειψης προσωπικού μαιών, μαιευτών που αφορούν τέσσερα τμήματα με κυκλικό ωράριο, μαιευτήριο, λεχωίδες, γυναικολογική και παθολογία κύησης. Επίσης, στα τακτικά εξωτερικά μαιευτικά και γυναικολογικά ιατρεία, τμήματα με ιδιαίτερη βαρύτητα όπως η μονάδα υποβοηθούμενης αναπαραγωγής και η μονάδα εμβρυομητρικής, είναι καλυμμένες οι τριάντα τρείς από τις σαράντα τρεις οργανικές θέσεις. Οι κενές οργανικές θέσεις φτάνουν τις δέκα, ωστόσο τα πραγματικά κενά είναι περισσότερα αν συνυπολογιστούν οι πέντε αποσπάσεις εκτός νοσοκομείου και η μία μακροχρόνια εκπαιδευτική άδεια.

Οι σοβαρές αυτές ελλείψεις σε προσωπικό μαιών και μαιευτών δεν μπορούν να καλυφθούν πλέον ούτε από τους πέντε επικουρικούς, των οποίων οι συμβάσεις λήγουν στις 31-12-2024.

Παρά τις κυβερνητικές εξαγγελίες για μονιμοποίηση του επικουρικού προσωπικού με προκηρύξεις και την παραδοχή ελλείψεων σε μαίες και μαιευτές κατά την πρόσφατη επίσκεψή σας στο πανεπιστημιακό νοσοκομείο, η τελευταία προκήρυξη προβλέπει πανελλαδικά μόλις εξήντα έξι μόνιμες θέσεις μαιών και μαιευτών, εκ των οποίων μόνο οι δύο είναι για το Πανεπιστημιακό Νοσοκομείο Ιωαννίνων, δηλαδή οι μόνιμες θέσεις που προκηρύσσονται αφ’ ενός δεν καλύπτουν τα κενά και αφ’ ετέρου αφήνουν εκτός συμβασιούχους του κλάδου που δουλεύουν χρόνια, τη στιγμή που τα λειτουργικά κενά πανελλαδικά, σύμφωνα με τους επιστημονικούς συλλόγους, φτάνουν τα χίλια άτομα.

Αποτέλεσμα, λοιπόν, των σοβαρών ελλείψεων σε μόνιμους μαίες και μαιευτές είναι τμήματα της μαιευτικής κλινικής του πανεπιστημιακού νοσοκομείου με ιδιαίτερη επιστημονική και κοινωνική βαρύτητα, όπως η παθολογία της κύησης που εξειδικεύεται στην αντιμετώπιση σοβαρών προβλημάτων κατά τη διάρκεια της κύησης, να λειτουργούν οριακά. Στο συγκεκριμένο τμήμα οι βάρδιες όλο το εικοσιτετράωρο για όλες τις ημέρες της εβδομάδας δεν μπορούν να καλυφθούν από τις πέντε μαίες, τέσσερις μόνιμες και μία επικουρική με αποτέλεσμα, είτε να μη δίνονται τα εβδομαδιαία ρεπό είτε το νοσηλευτικό προσωπικό να επιβαρύνεται με καθήκοντα και υποχρεώσεις που δεν ανήκουν στο γνωστικό αντικείμενο της μαιευτικής φροντίδας. Εν όψει μάλιστα των καλοκαιρινών αδειών, ορισμένες βάρδιες στην παθολογία κύησης θα καλύπτονται από μαίες, μαιευτές των άλλων υποστελεχωμένων τμημάτων της μαιευτικής κλινικής, που θα είναι προφανώς σε βάρος της ομαλής και ασφαλούς λειτουργίας τους.

Λόγω άλλωστε και των σοβαρών αυτών ελλείψεων σε μαίες, μαιευτές, τα επείγοντα περιστατικά στη γυναικολογική κλινική του πανεπιστημιακού νοσοκομείου αντιμετωπίζονται εντός της κλινικής και όχι στα ΤΕΠ, όπως η νομοθεσία αλλά και η δεοντολογία επιβάλλει, επιβαρύνοντας το περιβάλλον των χειρουργημένων ασθενών και το προσωπικό. Μάλιστα, η έναρξη των απογευματινών γυναικολογικών χειρουργείων θα επιβαρύνει την κατάσταση, διότι το ίδιο προσωπικό, δηλαδή οι πέντε μαίες, τρεις μόνιμες και δύο επικουρικοί μαζί με το νοσηλευτικό προσωπικό, στο οποίο οφείλονται ρεπό από το 2023, καλούνται να παρέχουν γυναικολογική και νοσηλευτική φροντίδα σε μεγαλύτερο αριθμό μετεγχειρητικών ασθενών απ’ ό,τι προηγούμενα.

Με δεδομένο τον ιδιαίτερο και πολυδιάστατο ρόλο που διαδραματίζει ο κλάδος των μαιών, μαιευτών σε ό,τι αφορά την αναπαραγωγή, την προαγωγή της μητρότητας, τη φροντίδα της γυναίκας κατά την περιγεννητική περίοδο αλλά και τη νεογνική φροντίδα, ρωτάμε τι μέτρα προτίθεστε να πάρετε για την πλήρη στελέχωση με μόνιμο προσωπικό της Μαιευτικής Κλινικής του Πανεπιστημιακού Γενικού Νοσοκομείου Ιωαννίνων.

**ΠΡΟΕΔΡΕΥΟΥΣΑ (Όλγα Γεροβασίλη):** Σας ευχαριστούμε.

Έχετε τον λόγο, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κυρία Πρόεδρε.

Στην ελληνική γλώσσα όταν η λήγουσα είναι μακρά, ο τόνος κατεβαίνει: η οδός Πανεπιστημίου, σοκολάτα αμυγδάλου, άρα Εξάρχου, καλά το είπατε. Μια χαρά είναι, ακούγεται πιο ωραία στο αφτί. Το Έξαρχου σωστό στη δημοτική, βαράει λίγο στο αφτί.

**ΠΡΟΕΔΡΕΥΟΥΣΑ (Όλγα Γεροβασίλη):** Εγώ είμαι της παλιάς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είστε της παλιάς και το είπατε πολύ ωραία. Εξάρχου, λοιπόν.

Αγαπητέ κύριε συνάδελφε, σήμερα στον οργανισμό του Πανεπιστημιακού Γενικού Νοσοκομείου Ιωαννίνων λειτουργεί μαιευτική - γυναικολογική κλινική με τις ειδικές μονάδες, με συνολικό αριθμό κλινών εβδομήντα πέντε. Στον οργανισμό του νοσοκομείου προβλέπονται σαράντα τρεις οργανικές θέσεις του κλάδου ειδικότητας ΤΕ Μαιευτικής και υπηρετούν τριάντα τρεις. Σαράντα τρεις προβλέπονται, τριάντα τρεις υπηρετούν, γιατί τρεις είναι αποσπασμένοι σε άλλες υπηρεσίες, δύο λόγω συνυπηρέτησης με ένστολο σύζυγο, μία ως αιρετή στην τοπική αυτοδιοίκηση και μία σε μακροχρόνια εκπαιδευτική άδεια.

Σήμερα όμως οι κενές οργανικές θέσεις είναι μηδέν, διότι οι δέκα υπολειπόμενες οργανικές θέσεις είναι δεσμευμένες και ήδη έχουν προκηρυχθεί, άρα περιμένουμε τα αποτελέσματα για την πλήρωση των θέσεων

Ειδικότερα, έχουμε δέσμευση μιας θέσης με έγγραφο του Υπουργείου Υγείας για προκήρυξη από τον ΟΑΕΔ, έχουμε στην προκήρυξη 6Κ μία θέση ΤΕ Μαιευτικής, μία θέση ΤΕ Μαιευτικής διορισμού πέμπτη κατά σειρά αναπλήρωση και αναμένουμε αποδοχή, στην προκήρυξη 2Κ δύο θέσεις ΤΕ Μαιευτικής -ήδη έχουν εκδηλώσει ενδιαφέρον- κι έχουμε και πέντε θέσεις ΤΕ Μαιευτικής που είναι τώρα έτοιμες να προκηρυχθούν.

Στην προσπάθεια κάλυψης των αναγκών σε προσωπικό για την εν λόγω ειδικότητα έχει εγκριθεί από το Υπουργείο Υγείας κατόπιν σχετικού αιτήματος η πρόσληψη τεσσάρων επικουρικών υπαλλήλων του κλάδου ΤΕ Μαιευτικής, η σύμβαση των οποίων λήγει 31-12-2024 και θα ανανεωθεί η σύμβασή τους. Σας το λέω εδώ για να τους το πείτε.

Επιπλέον, υπηρετεί στο νοσοκομείο μία υπάλληλος του συγκεκριμένου κλάδου και ειδικότερα με σύμβαση ΙΔΟΧ που έχει μετακινηθεί από άλλο νοσοκομείο.

Άρα με τους επικουρικούς, με τους υπηρετούντες η μονάδα λειτουργεί και όταν ολοκληρωθούν οι προσλήψεις, θα έχει μηδέν κενά.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε, κύριε Έξαρχε, τον λόγο για τη δευτερολογία σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ευχαριστώ, κύριε Πρόεδρε.

Υπάρχουν διαπιστωμένα ελλείψεις, κύριε Υπουργέ, παρά αυτά που λέτε. Αυτά δεν είναι δικά μου, εδώ έχουν και επιστολές και στον διοικητή του νοσοκομείου και είναι γνωστά και εν πάση περιπτώσει δεν είναι αυτές οι ελλείψεις είναι περισσότερες γιατί δεν παίρνετε υπ’ όψιν ότι αυτό το οργανόγραμμα είναι του 2012 και τα πράγματα από τότε έχουν αλλάξει. Μιλάμε για μια διαφορετική κατάσταση και συνολικότερα στο νοσοκομείο έχουν αλλάξει πάρα πολύ τα πράγματα και με τέταρτο κτήριο και με μονάδα λοιμωδών, με εμβολιαστική κέντρα κ.λπ., να μην τα αναφέρω.

Δηλαδή υπάρχουν νέα δεδομένα που αυτόν τον παλιό κανονισμό τον κάνουν πλέον ανεπαρκή. Η γυναικολογική - μαιευτική κλινική με τμήμα παθολογίας κύησης, με εντατική νοσηλείας νεογνών, τη μοναδική σε όλη τη βορειοδυτική Ελλάδα, Κέρκυρα και δυτική Μακεδονία, μονάδα υποβοηθούμενης αναπαραγωγής -το ίδιο και αυτή, μοναδική στην ευρύτερη περιοχή- τμήμα εμβρυομητρικής -μοναδικό και αυτό με εξειδικευμένες εξετάσεις- λειτουργούν όλα αυτά με ελλείψεις, με αποτέλεσμα -αυτό που είπα και πριν- να μην παίρνουν ούτε τα εβδομαδιαία ρεπό οι μαίες και οι μαιευτές για να μπορέσουν να καλυφτούν οι βάρδιες.

Στους περισσότερους δε, παρόλα αυτά που λέτε, τους οφείλεται η κανονική άδεια του 2023. Δηλαδή έχουμε ένα εξαντλημένο προσωπικό που οι περισσότεροι έχουν και πολλά χρόνια προϋπηρεσίας, εργάζονται σε συνεχόμενες εξοντωτικές βάρδιες, αυξάνοντας έτσι κατά κάποιον τρόπο και τις πιθανότητες ανθρώπινου λάθους, φυσικά με συνέπειες στους ασθενείς και τους εργαζόμενους. Εντάξει, καταλαβαίνω πώς σκέφτεστε, μπορεί να πει κανείς «Τους τεντώνω για να βγει η δουλειά».

Σαν να μην έφταναν αυτά, από τον περασμένο Μάρτιο βάλατε στο προσωπικό της γυναικολογικής κλινικής και άλλα επιπρόσθετα καθήκοντα που εκθέτουν τους ίδιους και τους ασθενείς σε κινδύνους. Ποια είναι αυτά λοιπόν; Πλέον τα έκτακτα και επείγοντα περιστατικά δεν αντιμετωπίζονται στα ΤΕΠ, λόγω έλλειψης χώρου και νοσηλευτικού προσωπικού, αλλά κατευθείαν στην κλινική, χωρίς κανέναν προηγούμενο ιατρικό έλεγχο, σε μια κλινική δηλαδή που τηρεί αυστηρά κριτήρια ελέγχου των ασθενών και των συνοδών για μεταδοτικές νόσους.

Οι ασθενείς μετά τη διαλογή στα ΤΕΠ έρχονται κατευθείαν στην κλινική χωρίς κανέναν έλεγχο. Περιμένουν έως και μισή ώρα για να βρεθεί γιατρός γιατί εφημερεύουν τρεις γιατροί για δύο μαιευτικές κλινικές, μαιευτήριο, γυναικολογική κ.λπ. και σε πολλές περιπτώσεις εκ των υστέρων διαπιστώνεται ότι δεν χρειαζόταν καν εισαγωγή.

Και αυτά γιατί σε ένα τριτοβάθμιο νοσοκομείο, όπως είναι το Πανεπιστημιακό Νοσοκομείο Ιωαννίνων δεν υπάρχει ΤΕΠ, όπως φυσικά προβλέπεται -το ξέρετε καλά- από τον νόμο.

Και βέβαια μιας και το συζητάμε, αλήθεια τι γίνεται με τα ΤΕΠ, κύριε Υπουργέ; Το έχουμε θίξει ξανά αυτό το θέμα και στο παρελθόν. Ξεκινήσατε με μια μελέτη 22 εκατομμύρια, πέσατε από το περιβόητο και αμαρτωλό Ταμείο Ανάκαμψης, τα πετάξατε, πέσατε στα 9, μετά στα 4,5, η κ. Κεφάλα διαβεβαίωνε πέρυσι τον Μάιο ότι μέχρι τον Σεπτέμβριο θα υπάρχει χρηματοδότηση, φτάνει ο άλλος Σεπτέμβριος και κυριολεκτικά δεν βλέπουμε φως στον ορίζοντα. Πού βρίσκεται λοιπόν αυτό το θέμα που είναι πραγματικά κρίσιμο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όλα αυτά φυσικά τα προβλήματα σάς είναι γνωστά από τις επανειλημμένες αναφορές των μαιών και των μαιευτών στον διοικητή.

Και κλείνω, κυρία Πρόεδρε. Ένα λεπτό ακόμη.

Το ότι δεν παίρνετε μέτρα, κύριε Υπουργέ, για να λυθούν αυτά τα προβλήματα, κατά τη γνώμη μας, ούτε ανικανότητα δική σας είναι ούτε των προκατόχων σας. Το αντίθετο, είναι συνειδητή επιλογή για να οδηγήσει στην ακόμα παραπέρα εμπορευματοποίηση της γυναικολογικής - μαιευτικής φροντίδας και στην περιοχή μας. Γι’ αυτό δεν στελεχώνετε και τα νοσοκομεία. Είναι πάρα πολύ απλό. Με ένα σμπάρο δηλαδή δυο τρυγόνια. Και γίνεται εξοικονόμηση πόρων, όπως είπατε πριν, με τη δημοσιονομική αντοχή κ.λπ., πόρους που θα κατευθυνθούν στη λεγόμενη ανάπτυξη, δηλαδή στη στήριξη των επιχειρηματικών ομίλων που είναι και το «ευαγγέλιό» σας και ταυτόχρονα, δημιουργείτε τις προϋποθέσεις για ιδιωτικές κλινικές.

Ήδη αυτό φαίνεται, είναι σε προχωρημένες συζητήσεις, έχει γίνει γνωστό ευρέως, για μεγάλη ιδιωτική γυναικολογική κλινική στην περιοχή. Κι εδώ τα πράγματα είναι ξεκάθαρα. Είναι εξασφαλισμένο το κέρδος και γι’ αυτό εξάλλου επενδύουν. Εσείς είστε του καπιταλισμού, όπως λέτε. Φροντίσατε λοιπόν εσείς με την πολιτική σας γι’ αυτό. Τι χρειάζεται ο επιχειρηματίας; Γιατρούς. Με το νέο νομοσχέδιο…

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε όμως.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τελειώνω, κυρία Πρόεδρε.

Με το νέο νομοσχέδιο τους τους δίνετε. Δίνετε τη δυνατότητα στους γιατρούς του ΕΣΥ να δουλεύουν και σε ιδιωτικές κλινικές, δηλαδή να φεύγουν από τα υποστελεχωμένα νοσοκομεία και να πάνε στα ιδιωτικά. Ασθενείς πελάτες βεβαίως υπάρχουν. Ξέρουμε όλοι πώς γίνονται αυτά, αφού φροντίσατε να βρίσκονται τα νοσοκομεία σε αυτά τα χάλια και πελατεία λοιπόν εξασφαλισμένη.

Έχουμε παραδείγματα -ολοκληρώνω, κυρία Πρόεδρε- και το Τεχνητού Νεφρού στα Γιάννενα που δημιουργήθηκε και το Κέντρο Αποκατάστασης που πανελλαδικά από τα σαράντα δημόσια λειτουργούν τα δώδεκα, επομένως «Πήγαινε παρακάτω, στα τριακόσια μέτρα είναι από το Πανεπιστημιακό Νοσοκομείο», η Μονάδα Υποβοηθούμενης Αναπαραγωγής που, αν θέλετε, είναι και τα πολλά τα λεφτά, σε όλη τη χώρα έχει έξι δημόσιες, σαράντα ιδιωτικές, μία στην Ήπειρο - δυτική Μακεδονία -ήταν σε αναστολή τέσσερις μήνες, τώρα τη λειτουργείτε με μπλοκάκι, με συνταξιούχο γιατρό…

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε διπλασιάσει τον χρόνο σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Κλείνω, κυρία Πρόεδρε. Νοσοκομεία λοιπόν αυτοχρηματοδοτούμενα με γιατρούς που θα πουλάνε υπηρεσίες στους ασθενείς πελάτες. Αυτό είναι το όραμά σας για το νέο ΕΣΥ.

Λόγω χρόνου, σταματάω εδώ.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα τα πείτε όλα σήμερα, δεν γίνεται.

Κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θα καθυστερήσω. Ούτως η άλλως, τα του νομοσχεδίου θα τα πούμε στις επιτροπές. Ξεκινάει από αύριο, μην λέμε συνέχεια τα ίδια.

Όσον αφορά το νοσοκομείο, απάντησα και όσον αφορά το ιδιωτικό των γιατρών του ΕΣΥ, κάνετε λάθος. Η απόφαση που έχει εκδοθεί από προχθές -μπορείτε να τη διαβάσετε- λέει ακριβώς τους όρους και τις προϋποθέσεις και ο βασικότερος όρος είναι ότι δεν μπορεί να μειώσει την παραγωγή του ένας γιατρός σε ένα νοσοκομείο του ΕΣΥ για να κάνει ιδιωτικό έργο. Το ιδιωτικό έργο θα μπορεί να το κάνει μόνο εκτός του ωραρίου του στο ΕΣΥ.

Δηλαδή εφόσον έχει ολοκληρώσει τη δουλειά του στο ΕΣΥ, θα μπορεί να κάνει ιδιωτικό έργο. Άρα δεν είναι ούτε μεταφορά πελατών ασθενών, όπως είπατε, ούτε θα δουλεύει λιγότερο στο νοσοκομείο ούτε τίποτε από όλα αυτά. Στην πραγματικότητα κάνουμε κάτι που ήδη γίνεται σχεδόν σε όλο τον κόσμο και είμαστε μία από τις τελευταίες χώρες που δεν το είχε κάνει.

Ευχαριστώ πολύ.

Κυρία Πρόεδρε, μια μικρή διακοπή.

**ΠΡΟΕΔΡΕΥΟΥΣΑ (Όλγα Γεροβασίλη):** Διακόπτουμε για δύο ως τρία λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριες και κύριοι συνάδελφοι, συνεχίζεται η συνεδρίαση.

Περνάμε στην έκτη με αριθμό 1288/15-7-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας (Ράνιας) Θρασκιά προς τον Υπουργό Υγείας με θέμα: «Σε αδιέξοδο οι καθαρίστριες του Ψυχιατρικού Νοσοκομείου Θεσσαλονίκης με συμβάσεις εργασίας ορισμένου χρόνου. Ο Υπουργός εμμένει στο outsourcing».

Κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κυρία Πρόεδρε.

Κύριε Υπουργέ, στις 30-6-2024 έληξαν οι συμβάσεις εργασίας ορισμένου χρόνου τριάντα δύο καθαριστριών στο Ψυχιατρικό Νοσοκομείο Θεσσαλονίκης που εργάζονταν σε αυτό από το 2016. Δυστυχώς η διοίκηση του νοσοκομείου και το αρμόδιο Υπουργείο Υγείας έχουν επιλέξει να αναθέσουν την καθαριότητα του νοσοκομείου σε ιδιώτη εργολάβο και δεν ανανέωσαν τις συμβάσεις των καθαριστριών.

Ενώ, λοιπόν, οι εργαζόμενες αυτές έχουν την εμπειρία, σε έναν μάλιστα τόσο ιδιαίτερο και ευαίσθητο τομέα, όπως αυτός της καθαριότητας ενός Ψυχιατρικού Νοσοκομείου, κάλυπταν αποδεδειγμένα πάγιες και διαρκείς ανάγκες, απασχολούμενες μάλιστα και κατά τη διάρκεια της πανδημίας, τώρα έμειναν άνεργες.

Η διοίκηση και το Υπουργείο ανάλγητα και αναιτιολόγητα προέκριναν την υπογραφή συμβάσεων με εταιρείες καθαριότητας outsourcing και μάλιστα με μεγαλύτερο κόστος από τις αμοιβές των καθαριστριών αυτών και με αβέβαια αποτελέσματα ως προς την παρεχόμενη υπηρεσία. Στον σχετικό πίνακα το συνολικό κόστος το 2023 -καθώς ανεβαίνει κάθε χρόνο- ας πούμε ότι φτάνει να αγγίζει τις 945.000 ευρώ, όσο πληρώνονταν οι ανάγκες των καθαριστριών και το μισθολογικό τους κόστος. Τώρα αυτό μοιάζει να εκτινάσσεται με την ανάθεση σε ιδιώτη γύρω στο 1,5 εκατομμύριο ευρώ.

Αφού, λοιπόν, αποφασίσατε την ανάθεση του έργου σε ιδιώτες αντικαθιστώντας εργαζόμενους που κάλυπταν πάγιες και διαρκείς ανάγκες, δεν θα έπρεπε τουλάχιστον η πολιτική σας, αφού δεν είναι κοινωνική, να μην είναι τουλάχιστον ενάντια στο δημόσιο συμφέρον και τη δημοσιονομική σταθερότητα; Τι έχει συμβεί σε αυτή την περίπτωση, κύριε Υπουργέ;

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θα απαντήσω ειδικότερα για το Ψυχιατρικό Νοσοκομείο Θεσσαλονίκης. Δεν έχει νόημα. Εκεί είναι μία περίπτωση μόνο από τις διάφορες περιπτώσεις που έχουν συμβεί στη χώρα σε διάφορα νοσοκομεία.

Θέλω όμως να σας μιλήσω με ειλικρίνεια, κυρία συνάδελφε. Καταλαβαίνω ότι πολιτικά είναι εύκολο, αλλά είναι πολύ λάθος αυτό που κάνετε και θέλω να εξηγήσω το γιατί.

Είσαι ένας άνθρωπος που προσελήφθης σε ένα νοσοκομείο με μια σύμβαση ορισμένου χρόνου, αποφάσισες, δηλαδή, για τον εαυτό σου ότι θα πας να δουλέψεις για ένα διάστημα σε αυτό το νοσοκομείο, στη φύλαξη, στην καθαριότητα ή κάπου αλλού και κάποια στιγμή αυτή η σύμβαση θα λήξει και θα πρέπει να βρεις μια διαφορετική δουλειά. Αυτά είναι η απόφαση που πήρες για τον εαυτό σου, για τη ζωή σου.

Στην πραγματικότητα τι γίνεται τώρα; Πάρα πολλοί άνθρωποι που είχαν συνάψει συμβάσεις ορισμένου χρόνου θέλουν στην πραγματικότητα -και με την ερώτησή σας εσείς τους υποστηρίζετε- να γίνουν μόνιμοι δημόσιοι υπάλληλοι. Αυτό σημαίνει η φράση «καλύπτουν πάγιες και διαρκείς ανάγκες». Εμείς λέμε ότι δεν είναι έτσι. Ας υποθέσουμε, όμως, ότι είναι έτσι. Ποια είναι η νόμιμη διαδικασία; Να πας στον Υπουργό; Όχι βέβαια. Ο Υπουργός δεν μπορεί βάσει του Συντάγματος της Ελλάδας να μονιμοποιήσει κανέναν άνθρωπο στο δημόσιο εκτός ΑΣΕΠ. Αυτό ορίζει το Σύνταγμα, στο οποίο έχουμε ορκιστεί πίστη, υπακοή, και όχι εσείς. Απαγορεύεται με νόμο να κάνεις μόνιμο κάποιον στο δημόσιο. Εάν τον κάνεις με νόμο, ο νόμος θα πέσει στο δικαστήριο. Εάν το κάνεις με απόφαση, έχεις διαπράξει ποινικό αδίκημα, απιστία. Δεν επιτρέπεται.

Τι μπορεί να γίνει; Μπορεί ο Υπουργός -εν προκειμένω εγώ, αύριο εσείς, μετά κάποιος άλλος- στις θέσεις που έχει να προκηρύξει για το ΕΣΥ, να προκηρύξει θέσεις καθαριστριών, να προκηρύξει θέσεις φύλαξης και κάποιοι από αυτούς με αυξημένη μοριοδότηση να κάνουν αίτημα και να μπουν σε αυτές τις θέσεις και άρα με αυτό τον τρόπο να γίνουν μόνιμοι μέσω ΑΣΕΠ, όπως ορίζει το Σύνταγμα. Ας υποθέσουμε ότι εσείς μου προτείνετε να κάνω αυτό, γιατί το άλλο δεν γίνεται, είναι παράνομο. Τι θα σήμαινε αυτό στ’ αλήθεια; Έχω όσες θέσεις θέλω στη διάθεσή μου να προκηρύσσω κάθε χρόνο; Όχι. Η χώρα μας δεσμεύεται να προκηρύσσει μία θέση υπαλλήλου που συνταξιοδοτείται, για μία θέση νέας πρόσληψης στο σύνολο του δημοσίου. Το έτος 2024 συνταξιοδοτούνται δεκατέσσερις χιλιάδες άνθρωποι. Άρα πρέπει να προκηρύξουμε τις δεκατέσσερις χιλιάδες θέσεις στο σύνολο του δημοσίου. Από αυτές τις θέσεις το Υπουργείο Υγείας έχει πάρει τη μερίδα του λέοντος, έχει πάρει έξι χιλιάδες θέσεις. Φανταστείτε ότι όλα τα άλλα Υπουργεία μαζί πρέπει να πάρουν εννέα χιλιάδες θέσεις, όταν μόνο το Υπουργείο Υγείας έχει πάρει έξι χιλιάδες θέσεις.

Με βάση και όσα ακούσατε και από τους προηγούμενους συναδέλφους ή όσα έχετε ακούσει και από τις συζητήσεις και από τη δική σας προσωπική εμπειρία, πιστεύετε ότι από τις θέσεις που έχουμε, η πρώτη προτεραιότητα μόνιμης θέσης στο ΕΣΥ είναι καθαρίστριες, υπάλληλοι στη φύλαξη ή τραπεζοκόμοι; Δηλαδή δεν μας λείπουν οι γιατροί; Δεν μας λείπουν νοσηλευτές; Δεν μας λείπουν υπάλληλοι πληροφορικής, αφού δεν λειτουργεί κανένα νοσοκομείο πια χωρίς πληροφορική, χωρίς λογισμικό; Πιστεύετε πραγματικά ότι αν κάνατε εσείς, η Ράνια Θρασκιά, την ιεράρχηση των έξι χιλιάδων αυτών θέσεων θα βλέπατε ότι σας περισσεύουν θέσεις για καθαρίστριες και υπαλλήλους στη φύλαξη;

Σας λέω λοιπόν την αλήθεια: Αν είχαμε άπειρες θέσεις, ασφαλώς θα έκανα και εγώ αυτήν την προκήρυξη. Δεν έχω πρόβλημα με τους ανθρώπους, συμπαθέστατοι είναι. Απλώς στις προτεραιότητες του Υπουργείου Υγείας προηγούνται οι γιατροί, προηγούνται οι νοσηλευτές, προηγούνται τα πληρώματα του ΕΚΑΒ. Αν αφήσεις τις ελλείψεις σε γιατρούς, νοσηλευτές και πληρώματα ΕΚΑΒ, άντε και δύο, τρεις ειδικότητες πολύτιμες στο νοσοκομείο, όπως, για παράδειγμα, οι τραυματιοφορείς, που χωρίς αυτούς υπάρχουν μεγάλες αναμονές, τελείωσαν οι έξι χιλιάδες θέσεις, δεν φτάνουν, θέλεις δέκα χιλιάδες θέσεις.

Εσείς λέτε να πάρουμε λιγότερους γιατρούς, λιγότερους νοσηλευτές, λιγότερους τραυματιοφορείς, για να πάρουμε καθαρίστριες και υπαλλήλους στη φύλαξη. Με συγχωρείτε, αυτό δεν είναι υπεύθυνη πολιτική και εγώ δεν πρόκειται να το κάνω.

Στη δευτερολογία μου θα σας πω τι κάνουμε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Θρασκιά, έχετε τρία λεπτά για τη δευτερολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κυρία Πρόεδρε.

Κύριε Υπουργέ, νομίζω ότι το δίλημμα που θέτετε είναι πλασματικό. Θέλω να πω ότι ο κάθε άνθρωπος στην κάθε ειδικότητα είναι εξίσου σημαντικός γι’ αυτό που κάνει. Με την ίδια λογική που είναι εξαιρετικά σημαντικός ένας νοσηλευτής για νοσηλευτική εργασία, με την ίδια λογική ένας γιατρός για ιατρική πράξη, με την ίδια λογική είναι ο πιο σημαντικός κρίκος αυτής της αλυσίδας για την καθαριότητα ένας άνθρωπος που κάνει την καθαριότητα και μάλιστα με τόσο εξαιρετικά ιδιαίτερες συνθήκες.

Όμως μου λέτε ότι δεν μπορείτε να έχετε άπειρες θέσεις για το ΑΣΕΠ και ότι είναι παράνομο. Το καταλαβαίνω. Δεν είναι όμως παράνομο να ανανεώσετε αυτές τις θέσεις ορισμένου χρόνου. Για ποιον λόγο, επαναλαμβάνω και επιμένω, εσείς επιλέξατε να κάνετε αυτή την ανάθεση σε ιδιώτες, ενώ και οικονομικά δεν συμφέρει, να το πω έτσι ωμά; Κι αυτό είναι ένα ερώτημα. Αν δηλαδή η επιλογή σας ήταν ανανέωση των συμβάσεων ορισμένου χρόνου, αφού το ήξεραν όπως λέτε οι άνθρωποι, το ήξεραν -και τα προηγούμενα επτά χρόνια το ήξεραν αλλά ανανεώνονταν αυτές οι συμβάσεις ακριβώς γιατί κάλυπταν αυτές τις ανάγκες- με 900.000 ευρώ, που διασφαλίζει αυτές τις θέσεις εργασίας που κάλυπταν όντως πάγιες και διαρκείς ανάγκες από την μια και κάτι που κοστίζει 1,5 εκατομμύριο ευρώ από την άλλη, γιατί προκρίνατε τη μία λύση έναντι της άλλης;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γεωργιάδη, έχετε τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πρώτα-πρώτα για να μην παρεξηγηθώ, να ξεκαθαρίσω ότι δεν υποτιμώ τις καθαρίστριες ούτε είπα ποτέ ότι υποτιμώ κανέναν άνθρωπο. Ίσα-ίσα σας είπα ότι τιμώ όλους τους ανθρώπους. Απλώς στην ιεράρχηση των ελλείψεων, όταν έχεις συγκεκριμένο αριθμό προσλήψεων και περισσότερες ανάγκες, τους βάζεις σε μια σειρά. Σας λέω λοιπόν ότι σε αυτή τη σειρά οι αξιέπαινες, αξιότιμες, εργατικές, εκπληκτικές καθαρίστριες είναι πιο κάτω από την ανάγκη που έχουμε σήμερα για αναισθησιολόγους. Τους έχουν μεγαλύτερη ανάγκη τα νοσοκομεία.

Πάμε τώρα όμως στο δεύτερο που βάλατε. Κι εδώ έχει γίνει κάποια σπέκουλα. Πού βγάλατε το συμπέρασμα ότι το ένα κοστίζει 1,5 εκατομμύριο, το άλλο 900.000; Θα σας πω ένα παράδειγμα από ένα νοσοκομείο που το ξέρω πάρα πολύ καλά, τον «Άγιο Σάββα». Όταν πρωτοέγινα Υπουργός Υγείας τη δεύτερη φορά, μέσα στις πρώτες μέρες θητείας μου -για όσους το θυμούνται, έγιναν και κάτι φασαρίες κάτω από το Υπουργείο- είχε μόλις αποφασίσει η τότε διοικήτρια του «Αγίου Σάββα» την πρόσκληση εταιρείας outsourcing, είχε κάνει τη σύμβαση και είχε σταματήσει τη σύμβαση των ΣΟΧ, των συμβάσεων ορισμένου χρόνου, και έγινε η σχετική φασαρία.

Πράγματι, λοιπόν, οι συνδικαλιστές μού λέγανε ότι κοστίζουν πολύ λιγότερο οι ΣΟΧ από τη σύμβαση. Τι απεδείχθη; Ότι η σύμβαση αυτή είχε περάσει από το Ελεγκτικό Συνέδριο, το οποίο έκρινε ότι κοστίζει λιγότερο η σύμβαση από τους ΣΟΧ, από το δικαστήριο σε Α΄ βαθμό, που έκρινε ότι η σύμβαση κοστίζει λιγότερο από τους ΣΟΧ, και από Β΄ βαθμού δικαστήριο, που έκρινε ότι η σύμβαση κοστίζει λιγότερο από τους ΣΟΧ.

Ερώτηση: Ποιος είχε δίκιο; Οι συνδικαλιστές που λέγανε αυτά που λέτε εσείς ή τρία διαφορετικά ανώτατα δικαστήρια της χώρας; Εμένα θα μου επιτρέψετε να έχω μεγαλύτερη εμπιστοσύνη στις δικαστικές αρχές.

Και να εξηγήσω και γιατί κοστίζουν λιγότερο, γιατί ούτε αυτό έχει γίνει αντιληπτό. Όταν παίρνεις ΣΟΧ, δηλαδή τους βάζεις να δουλεύουν μέσα στον οργανισμό του νοσοκομείου, έχεις υπαλλήλους. Αρρωσταίνουν, παίρνουν αναρρωτικές άδειες, αλλάζουν δουλειά και σε αφήνουν γιατί πάνε να βρουν κάπου έναν καλύτερο μισθό, αργούν να έρθουν στην ώρα τους γιατί έτυχε να χάσουν το λεωφορείο, ό,τι μπορεί να συμβεί σε έναν εργαζόμενο. Δεν τους κατηγορώ. Λέω αυτά που μπορεί να συμβούν σε όλους μας, και σ’ εμένα. Για να μην φανεί ότι το λέω υποτιμητικά.

Όμως όταν αγοράζεις υπηρεσία outsourcing από μία εταιρεία όλο το κόστος αυτών των απωλειών εργατοωρών βαρύνουν την εταιρεία. Η εταιρεία πρέπει να σου παραδώσει ένα συγκεκριμένο έργο. Το έργο αγοράζεις. Η εταιρεία είναι υποχρεωμένη να σου έχει καθαρό το νοσοκομείο. Αν κάποιος άλλαξε δουλειά, αν κάποιος αρρώστησε, αν κάποιος έχασε λεωφορείο, αυτό τώρα πληρώνει η εταιρεία. Όταν τους έχεις ΣΟΧ, αυτό πρέπει να το πληρώσει το δημόσιο νοσοκομείο. Να, λοιπόν, ένα κόστος που δεν είχε υπολογίσει κανένας από τους συνδικαλιστές. Για να το κλείσουμε λοιπόν.

Αφήστε, δε, που αυτή την περίοδο είναι τόσο το έλλειμμα στην αγορά ιδιωτικής εργασίας για καθαρίστριες και εταιρείες φύλαξης και τέτοιου τύπου εργασίες -σας το λέω και ως πρώην Υπουργός Εργασίας- που αν θέλει κάποια κυρία να βρει δουλειά, βρίσκει αμέσως. Στις συμβάσεις που κάνουμε ο πρώτος όρος που βάζουμε είναι ότι η εταιρεία που θα έρθει να κάνει παραδείγματος χάριν δουλειά σε ένα νοσοκομείο υποχρεούται πρώτα να πάρει αυτές που ήταν μέσα τις κυρίες και αν αυτές δεν θέλουν παίρνει άλλους. Οι πρώτοι που προσλαμβάνουν είναι αυτοί που ήδη δουλεύαν στο νοσοκομείο. Απλώς δεν είναι πλέον ο εργοδότης το νοσοκομείο, είναι εργοδότριά τους η εταιρεία.

Λένε αυτές, σωστά: Μα δεν είναι το ίδιο, γιατί παίρνουν λιγότερο μισθό, δουλεύουν περισσότερη ώρα, είναι καλύτερα να δουλεύουν στο νοσοκομείο. Δεκτόν. Αλλά αν πάνε τώρα έξω από το νοσοκομείο να βρουν δουλειά ως καθαρίστριες, σε ένα ξενοδοχείο, βρίσκεις διπλό και τριπλό μισθό.

Εγώ θα πω μια προσωπική μου εμπειρία, αν και δεν μ’ αρέσει να λέω προσωπικά μου. Μία από τις κυρίες που φώναζε κάτω από το Υπουργείο μου, μία που ήταν από τον «Άγιο Σάββα», επειδή τους έλεγα ότι μπορώ να σας βρω δουλειά όποτε θέλετε στον ιδιωτικό τομέα, μετά από δύο μέρες με πήρε και μου είπε ότι θέλει να της βρω δουλειά. Πράγματι, της βρήκα δουλειά σε ένα μεγάλο ξενοδοχείο. Με πήρε ο σύζυγός της να με ευχαριστήσει, γιατί δουλεύει με τα διπλά λεφτά. Σήμερα το να βρει δουλειά μια καθαρίστρια… Είναι δυσεύρετες οι καθαρίστριες σήμερα, είναι πολύτιμες οι καθαρίστριες σήμερα στον ιδιωτικό τομέα, εξαιρετικά πολύτιμες. Δεν βρίσκουν οι εταιρείες τέτοιου τύπου εργαζόμενους.

Άρα στην πραγματικότητα δεν μένει καμμία χωρίς δουλειά, αν θέλει να δουλέψει. Αν όμως θέλει να δουλεύει στο νοσοκομείο μόνο, αυτό ναι. Άρα το νοσοκομείο θα ακολουθήσει τον νόμο -και κλείνω με αυτό- που είχε ψηφιστεί πριν γίνω εγώ Υπουργός Υγείας. Συμφωνώ με τον νόμο, δεν απεκδύομαι του νόμου. Είναι προγενέστερος εμού, αλλά συμφωνώ. Ο νόμος, λοιπόν, λέει: «Έως ότου ολοκληρωθούν οι διαδικασίες των συμβάσεων διαγωνισμών για το outsourcing, θα δουλεύουν οι ΣΟΧ». Όποιο νοσοκομείο κλείνει σύμβαση και προχωράει και κρίνεται από το Ελεγκτικό Συνέδριο και υπογράφεται νόμιμα, θα φεύγουν οι ΣΟΧ.

**ΠΡΟΕΔΡΕΥΟΥΣΑ (Όλγα Γεροβασίλη):** Περνάμε στη συζήτηση της όγδοης με αριθμό 1281/15-7-2024 επίκαιρης ερώτησης δεύτερου κύκλου του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξά προς τον Υπουργό Υγείας, με θέμα: «Σοβαρά προβλήματα στη λειτουργία του Νοσοκομείου Βόλου».

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κυρία Πρόεδρε.

Κύριε Υπουργέ, τα αποτελέσματα από τη διαχρονική πολιτική όλων των κυβερνήσεων στον τομέα της δημόσιας υγείας, τα οποία έχουν συσσωρευτεί και επιδεινωθεί και από τα μέτρα της Κυβέρνησής σας τα τελευταία χρόνια, αποτυπώνονται με τραγικό τρόπο στο Νοσοκομείο του Βόλου.

Οι σοβαρές ελλείψεις σε προσωπικό διαφόρων ειδικοτήτων έχουν δημιουργήσει τεράστια προβλήματα, ακόμα και για τη λειτουργία ολόκληρων τμημάτων και κλινικών, πρώτης γραμμής μάλιστα, με ό,τι αυτό συνεπάγεται για δεκάδες χιλιάδες οικογένειες στον Νομό Μαγνησίας.

Είναι χαρακτηριστικό ότι στο Τμήμα Επειγόντων Περιστατικών υπηρετεί μόνο ένας γιατρός, κάτι που επιχειρείται να μπαλώνεται με μετακινήσεις γιατρών από κέντρα υγείας, αποδυναμώνοντάς τα ωστόσο, αφού έτσι απλά μεταφέρονται τα κενά. Μάλιστα μέσα στον επόμενο μήνα, αν δεν ληφθούν μέτρα, όπως λένε και οι ίδιοι οι γιατροί, υπάρχει σοβαρή περίπτωση να σταματήσει τη λειτουργία του το Τμήμα Επειγόντων Περιστατικών του Νοσοκομείου του Βόλου.

Στο Χειρουργικό θα μείνουν τρεις μόνιμοι γιατροί, καθώς ο ένας έχει δηλώσει την πρόθεσή του να παραιτηθεί, που σημαίνει ότι σε πιθανότητα έκτακτου περιστατικού την ώρα ενός χειρουργείου θα υπάρχει σοβαρό πρόβλημα, ακόμη και ζήτημα ζωής.

Στο Τμήμα Χημειοθεραπείας παραμένει η προηγούμενη απαράδεκτη κατάσταση με τη μία γιατρό, την ώρα που σε προηγούμενη ερώτηση είχατε δεσμευτεί ότι θα λύνατε το πρόβλημα αυτό.

Στο μαγειρείο του νοσοκομείου οι μάγειρες δουλεύουν χωρίς ρεπό επτά μέρες τη βδομάδα σε συνθήκες εξόντωσης. Την ίδια στιγμή στις 30 Σεπτεμβρίου λήγει η σύμβαση των υπόλοιπων εργαζομένων, με κίνδυνο να σταματήσει η σίτιση των ασθενών.

Οφείλετε, λοιπόν, να πάρετε άμεσα μέτρα για την κάλυψη των σοβαρών ελλείψεων στο Νοσοκομείο Βόλου, να καλυφθούν τουλάχιστον όλες οι οργανικές θέσεις με μόνιμο προσωπικό, με μισθούς, ωράρια, δικαιώματα, που να ανταποκρίνονται στις ανάγκες και τις απαιτήσεις των γιατρών, νοσηλευτών, γενικότερα των εργαζομένων στην υγεία, ώστε να σταματήσει και η γνωστή πλέον καραμέλα-δικαιολογία «εμείς προκηρύσσουμε θέσεις, αλλά δεν καλύπτονται», αλλά για να σταματήσει και η εξόντωση του προσωπικού, που πραγματικά δίνει καθημερινή μάχη σε συνθήκες εργασιακής γαλέρας, όπως στο Τμήμα Χημειοθεραπείας, στο ΤΕΠ, στο μαγειρείο και γενικότερα σε όλα τα τμήματα.

Πάνω σε αυτά ζητάμε συγκεκριμένες απαντήσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σήμερα είχα την τιμητική μου από το Κομμουνιστικό Κόμμα Ελλάδος στις ερωτήσεις. Τους ευχαριστώ τους συναδέλφους.

Ως προς την αναφορά για το περιστατικό διακομιδής του τραυματία στο Κέντρο Υγείας Ζαγοράς, το κέντρο υγείας διαθέτει δύο ασθενοφόρα οχήματα, το ένα μικρότερου μεγέθους, για ευνόητους λόγους εύκολης πρόσβασης σε τοπικούς δρόμους. Η βάρδια των ασθενοφόρων καλύπτεται αδιάλειπτα καθ’ όλο το εικοσιτετράωρο από έξι άτομα προσωπικό, δύο μόνιμοι και τρεις με ΑΠΥ πληρότητας ασθενοφόρου και με ΑΠΥ ΔΕ Οδηγών, με μπλοκάκι δηλαδή.

Τη συγκεκριμένη μέρα και λίγο πριν το συμβάν το ασθενοφόρο είχε ήδη μεταβεί με μεταφορά άλλου ασθενή στο Γενικό Νοσοκομείο Βόλου, ενώ το μικρότερο ασθενοφόρο όχημα βρισκόταν σε συνεργείο για επισκευή. Έχει ήδη επισκευαστεί και λειτουργεί.

Με την ενημέρωση του κέντρου υγείας για το περιστατικό μετέβη στο σημείο του τραυματισμού ειδική ομάδα από το κέντρο υγείας με γιατρό και νοσηλευτή, οι οποίοι προέβησαν στις απαιτούμενες ιατρικές ανάγκες για τη σταθεροποίηση του τραυματία, όπως και έγινε. Ακολούθησε η μεταφορά του με ιδιωτικό μέσα στο Κέντρο Υγείας Ζαγοράς, από όπου τον παρέλαβε κινητή μονάδα του ΕΚΑΒ για το Νοσοκομείο Βόλου. Ο τραυματίας εισήχθη στη ΜΕΘ του Γενικού Νοσοκομείου Βόλου και μετά από επταήμερη νοσηλεία δυστυχώς κατέληξε.

Οι οικείοι του αποφάσισαν τη δωρεά οργάνων του. Τους ευχαριστώ πολύ γι’ αυτό. Εκφράζω τα συλλυπητήριά μου για την απώλεια του δικού τους ανθρώπου, αλλά δείχνουν… Ξέρετε, κυρία Πρόεδρε, το λέω λίγο εκτός ερώτησης. Αισθάνομαι πολύ μεγάλη υποχρέωση στους ανθρώπους, που σε αυτή την τόσο δύσκολη για αυτούς στιγμή αποφασίζουν να κάνουν κάτι καλό για τους συνανθρώπους τους, με τόσο μεγάλο πόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Όλοι αισθανόμαστε υποχρέωση, κύριε Υπουργέ, βεβαίως.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, θέλω να το πω όμως. Είναι παράδειγμα προς μίμηση και σας το λέω ειλικρινά, το λέω και ανατριχιάζω.

Και δόθηκαν τα όργανά του στα διάφορα νοσοκομεία και έχουν γίνει οι μεταμοσχεύσεις από τους κερατοειδείς και τους νεφρούς, τους οποίους έδωσαν οι συγγενείς του. Αυτά ως προς το περιστατικό το οποίο αναφέρατε με το θέμα της μεταφοράς, με την καρότσα, που έγινε και μεγάλο θέμα στα μέσα μαζικής επικοινωνίας.

Τώρα, ως προς το ΤΕΠ του Βόλου τώρα, προβλέπονται συνολικά δέκα οργανικές θέσεις. Οι ανάγκες του τμήματος καλύπτονται σήμερα από επτά γιατρούς και συγκεκριμένα δύο γιατρούς με οργανική θέση στο νοσοκομείο, ειδικοτήτων χειρουργικής και καρδιολογίας, δύο γιατρούς με πλήρη μετακίνηση από κέντρο υγείας, ειδικοτήτων γενικής ιατρικής και χειρουργικής, και τρεις γιατρούς ειδικότητας γενικής ιατρικής, με μετακίνηση από το κέντρο υγείας, αποκλειστικά για κάλυψη εφημεριών.

Επιπλέον, σημειώνεται ότι στην Παθολογική Κλινική του Βόλου υπηρετούν οκτώ παθολόγοι, οι οποίοι μπορούν να συνδράμουν στην κάλυψη αναγκών επειγόντων περιστατικών.

Η 5η ΥΠΕ αιτήθηκε την έγκριση προκήρυξης και προκηρύχθηκε για το Γενικό Νοσοκομείο Βόλου μία θέση επιμελητή Β΄ εσωτερικής παθολογίας ή καρδιολογίας ή πνευμονολογίας ή γενικής ιατρικής για το ΤΕΠ. Για τη θέση υπήρξε επιτυχούσα και αναμένεται έκδοση ΦΕΚ σε λίγες μέρες.

Συνεχίζει να μετακινεί κάθε τμήμα για κάλυψη εφημεριών τρεις γιατρούς από κέντρα υγείας αρμοδιότητας 5ης ΥΠΕ. Εξέδωσε, δυνάμει σχετικών διατάξεων, απόφαση έγκρισης συνεργασίας του Γενικού Νοσοκομείου Βόλου με ιδιώτες γιατρούς -αυτό το είχα πει και στη Βουλή εκείνη την ημέρα που είπα ότι έδωσα λύση- και απέστειλε στις 14 Ιουνίου αίτημα στο Υπουργείο Υγείας για πρόσληψη επικουρικού ιατρού καρδιολογίας και έχει ήδη εγκριθεί το σχετικό αίτημα. Τέλος, αιτήθηκε την έγκριση προκήρυξης δύο θέσεων για το ΤΕΠ ειδικότητας χειρουργικής, αναισθησιολογίας, παθολογίας, καρδιολογίας ή ορθοπεδικής ή γενικής ιατρικής με βαθμό διευθυντή και επιμελητή Β΄.

Στη Μονάδα Χημειοθεραπείας του Γενικού Νοσοκομείου Βόλου προβλέπονται δύο θέσεις ιατρών ΕΣΥ, οι οποίες μέχρι 1η Σεπτεμβρίου του 2023 ήταν καλυμμένες και οι δύο. Μετά την παραίτηση του διευθυντή και την παραίτηση επικουρικού γιατρού παρέμεινε μία ιατρός επιμελήτρια Α΄. Σήμερα μετά την έγκριση συνεργασίας με ιδιώτη ογκολόγο τη μονάδα καλύπτουν δύο ιατροί ειδικότητας παθολογικής ογκολογίας.

Τα υπόλοιπα στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μεταξά, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κύριε Υπουργέ, τι απαντήσατε; Ότι τα όποια σοβαρά κενά και ελλείψεις καλύπτονται δημιουργώντας κενά αλλού. Γιατί όταν στο ΤΕΠ λέτε ότι λειτουργούν όλα εντάξει, επειδή υπάρχουν κάποιοι παθολόγοι σε ένα άλλο τμήμα και μπορούν αυτοί να πάνε κάτω σε επείγον περιστατικό, αυτό κάνετε. Με το χειρουργείο αυτό θα γίνει. Είναι τρεις χειρουργοί μόνιμοι και αν γίνει κάτι έκτακτο την ώρα που είναι ο χειρουργός και οι χειρουργοί μέσα τι θα κάνει; Θα βάλει στο ζύγι ποιον, τον ασθενή που τον έχει ανοιγμένο ή αυτόν που μπορεί να βρίσκεται στα επείγοντα; Αυτό κάνετε.

Και κοιτάξτε τα στοιχεία, όσο και να τα ωραιοποιείτε, είναι ανελέητα. Λέω τα στοιχεία από τη δική σας διοίκηση, εννοώντας ότι εσείς τη διορίσατε. Η δική σας διοίκηση με έγγραφα -τα έχω και εδώ, θα τα καταθέσω και στα Πρακτικά, αλλά τα γνωρίζετε- έχει ζητήσει συγκεκριμένο αριθμό εργαζομένων προσωπικού στο νοσοκομείο, ανεξάρτητα από το οργανόγραμμα. Δεν σας αρέσουν τα οργανογράμματα και εμείς λέμε ότι ανταποκρίνονται σε άλλες ανάγκες, όχι στις σύγχρονες και αυξημένες ανάγκες. Αυτή τη στιγμή με βάση το οργανόγραμμα υπάρχουν διακόσιες εξήντα έξι κενές θέσεις στο Νοσοκομείο Βόλου.

Η δική σας, λοιπόν, διοίκηση σας έχει στείλει έγγραφο και σας ζητάει το 2022 εκατόν έξι άτομα προσωπικό και το 2023 εκατόν δεκατρία άτομα προσωπικό. Και εσείς απαντάτε με το εξής, με την 5Κ και την 2Κ, τέσσερις και έξι θέσεις. Δεν αναφέρομαι στην 7Κ. Γιατί από τους τριάντα δύο, οι μισοί είναι ήδη μέσα, επικουρικό προσωπικό. Είναι, δηλαδή, είκοσι πέντε θέσεις. Αυτές είναι οι προκηρύξεις των δύο τελευταίων ετών. Την ίδια στιγμή, τα δύο τελευταία έτη έχουν αποχωρήσει πενήντα εννιά άτομα από το Νοσοκομείο του Βόλου. Δηλαδή ομολογείτε ότι θα αυξήσετε ακόμα περισσότερο τα σοβαρά κενά.

Και τι κάνετε με τους υπόλοιπους εργαζόμενους που είναι μέσα; Εξόντωση! Ξέρετε τι θα πει εξόντωση; Μία είναι γιατρός στο Τμήμα Χημειοθεραπείας -η επικουρική δεν μπορεί να προσφέρει όσο μπορούν να προσφέρουν οι μόνιμοι γιατροί-, με τετρακόσιες δύο συνεδρίες χημειοθεραπείας, δύο χιλιάδες εξήντα τρεις ασθενείς στα εξωτερικά και τριάντα τρεις νέες περιπτώσεις φακέλων κάθε μήνα! Είναι οι μάγειρες που δουλεύουν επτά μέρες τη βδομάδα. Εδώ το εξαήμερο το τεντώσατε. Επτά μέρες δουλεύουν, χωρίς ρεπό, σε ένα τμήμα που δουλεύει τριακόσιες εξήντα πέντε μέρες τον χρόνο, γιατί αφορά τη σίτιση των ασθενών. Εκτός αν το κάνετε με σκοπό, γιατί σε λίγο θα τους ζητάτε να κοιμούνται και μέσα. Εκτός αν θέλετε να φέρετε κάποιον αετονύχη εργολάβο, σαν κι αυτόν που έστειλε με γαστρεντερίτιδα τα μισά σχολεία της Φθιώτιδας, και να το παραδώσετε και αυτό στους ιδιώτες. Είναι οι νοσηλευτές, οι τραυματιοφορείς, οι γιατροί σε όλα τα τμήματα. Εξόντωση!

Τώρα αναγκαστήκατε να αναφερθείτε στο περιστατικό στη Ζαγορά. Καταλαβαίνω γιατί. Γιατί βγήκατε αμέσως μετά το σοβαρό αυτό περιστατικό και είπατε ότι όλα πήγαν καλά και αναγκάζεστε να απαντήσετε. Όμως είπατε τη μισή αλήθεια εδώ. Το δεύτερο ασθενοφόρο, το οποίο είναι ειδικά διαμορφωμένο για να μπορεί να πηγαίνει σε στενά -γιατί τέτοια ασθενοφόρα χρειάζονται στα χωριά-, ήταν δύο χρόνια σε επισκευή. Και με το που έσκασε το περιστατικό, που είχε την τραγική κατάληξη όπως είπατε και εσείς, μέσα σε λίγες μέρες επισκευάστηκε. Αλήθεια, δύο χρόνια δεν μπορούσε να επισκευαστεί;

Αλλά ο στόχος σας, όμως, και ο κυνικός τρόπος με τον οποίο μιλάτε ορισμένες φορές είναι ποιος; Είναι να περάσετε τη λογική ότι αυτή είναι η κανονικότητα. Μέχρις εδώ, τόσο όσο θα παρέχει υγεία το κράτος και από εκεί και πέρα ο καθένας ανάλογα με την τσέπη του. Και από πίσω έρχεστε και εσείς με σχέδιο για περισσότερη ιδιωτικοποίηση, περισσότερη εμπορευματοποίηση. Γιατί την ίδια ώρα που κάνετε τον τροχονόμο και λέτε «τι να κάνουμε, εμείς προκηρύσσουμε θέσεις και δεν έρχονται», μόνο τον τελευταίο μήνα έχετε προχωρήσει στις εξής σοβαρές παρεμβάσεις: Αυξήσεις έως 357% σε τουλάχιστον τετρακόσια φάρμακα, φέρνετε το νομοσχέδιο για τη διάλυση και το κλείσιμο δημόσιων υπηρεσιών ψυχικής υγείας και απεξάρτησης και -το κερασάκι!- τη δυνατότητα σε γιατρούς του ΕΣΥ να ασκούν ιδιωτικό έργο και σε ιδιώτες να καλύπτουν τα κενά στο ΕΣΥ, με το οποίο ουσιαστικά τι κάνετε; Διαμορφώνετε τις προϋποθέσεις να κάνετε τους ίδιους τους γιατρούς να αντιμετωπίζουν τους ασθενείς ως πελάτες και να αλιεύουν πελατεία στο δημόσιο σύστημα υγείας.

Όμως -τελειώνω, κυρία Πρόεδρε- σας το λέμε ξεκάθαρα. Θα δώσουμε μάχη για την υπεράσπιση της ζωής και της υγείας των λαϊκών οικογενειών, για την υπεράσπιση των εργαζομένων και στο Νοσοκομείο του Βόλου -το είπατε και σε προηγούμενη ερώτηση, μάχη είναι- και το καταλαβαίνουν και όσοι μάς παρακολουθούν, όσοι μάς βλέπουν και από τις απαντήσεις που δίνετε. Και καταλαβαίνουν ότι μονόδρομος είναι η οργάνωση και ο αγώνας για να σας πιέσουν, για να δώσετε λύσεις σε ζητήματα που είναι ζωής ή θανάτου για τις εργατικές λαϊκές οικογένειες και της Μαγνησίας.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τα επόμενα τρία λεπτά για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρώτα απ’ όλα, όσον αφορά το Τμήμα Χημειοθεραπείας του Γενικού Νοσοκομείου Βόλου, θέλω να δηλώσω ότι λειτουργεί απολύτως απρόσκοπτα. Οι ογκολογικοί ασθενείς λαμβάνουν τις θεραπείες τους χωρίς καμμία απολύτως καθυστέρηση και αυτό οφείλεται στο ότι κάναμε παρέμβαση πάρα πολύ γρήγορα.

Όσον αφορά το ασθενοφόρο, μας αδικείτε. Μπορείτε να διαπιστώσετε -και αν θέλετε σας καταθέτουμε τα έγγραφα- ότι είχε πάει στο συνεργείο για να επισκευαστεί πριν το τραγικό περιστατικό με το δυστύχημα, όπως απεδείχθη τελικώς, του συμπαθούς συμπολίτη μας. Ήταν ήδη στο συνεργείο όταν έγινε το δυστύχημα αυτό. Το τι γινόταν δύο χρόνια πριν δεν το ξέρω. Ξέρω πάντως ότι επί θητείας μου είχα δώσει εντολή και είχε ήδη πάει στο συνεργείο. Δυστυχώς δεν ήταν έτοιμο. Οφείλω να πω ότι όλοι οι γιατροί με τους οποίους μίλησα ο ίδιος με έχουν διαβεβαιώσει ότι δεν οφείλεται σε κάποιου είδους καθυστέρηση η τραγική κατάληξη αυτού του περιστατικού. Η αιμορραγία σταμάτησε σχεδόν αμέσως, γιατί η ομάδα πήγε κατευθείαν από το κέντρο υγείας και σταμάτησε την αιμορραγία στον άνθρωπο αυτόν. Ο άνθρωπος δυστυχώς είχε ένα πάρα πολύ βαρύ δυστύχημα, πολύ βαρύ.

Τώρα, όσον αφορά τα γενικά που βάλατε, νομίζω ότι όλες οι ερωτήσεις που κάναμε, κυρία Πρόεδρε, κινούνται γύρω από τον ίδιο άξονα. Το να λέω συνέχεια τα ίδια δεν έχει σημασία.

Οφείλω όμως να πω ότι μου έκανε συγκλονιστική εντύπωση -αν κατάλαβα καλά- ότι το ΚΚΕ είναι αντίθετο στη ρύθμισή μου για τους ιδιώτες γιατρούς να πηγαίνουν να συνδράμουν το ΕΣΥ όταν έχει ανάγκη το νοσοκομείο. Αν κατάλαβα καλά, δεν θέλετε να το κάνουμε. Είστε αντίθετοι σε αυτό. Ότι θα το άκουγα αυτό από το Κομμουνιστικό Κόμμα Ελλάδος -θέλω να είμαι ειλικρινής- ομολογώ ότι σηκώνω τα χέρια ψηλά. Διότι μέχρι τώρα πίστευα -πρέπει να σας πω ότι εγώ έχω διαβάσει πάρα πολύ Μαρξ και αρκετό Λένιν στη ζωή μου, στα νιάτα μου είχα πολλές ανησυχίες τέτοιου τύπου, για να καταλάβω τι έλεγε ο καθένας- πως η βασική θεωρία του μαρξισμού, που είναι ο κεντρικός σχεδιασμός οικονομίας, είναι ότι το κράτος εάν επιθυμεί και έχει ανάγκες κάπου μπορεί να πει στον πολίτη πού θα πάει. Γιατί αυτό είναι απόφαση του κράτους. Ονομάζεται κεντρικός σχεδιασμός οικονομίας. Ότι το Κομμουνιστικό Κόμμα Ελλάδος υπερασπίζεται ξαφνικά στη Βουλή το δικαίωμα του ελεύθερου ιδιωτικού ιατρού, πώς το συνδυάζετε με τον Μαρξ, αυτό μόνο εσείς το ξέρετε.

Εγώ θέλω να είμαι ειλικρινής, κυρία Πρόεδρε, για τη δική μου ιδεολογία. Πράγματι η ρύθμισή μου δεν είναι συμβατή με τη δική μου ιδεολογία. Είναι περισσότερο προς εκείνη την πλευρά. Όμως -και θέλω να με ακούσουν καλά γιατροί, γιατί θα το πω και αρχαία ελληνικά- «αιτούμαι συγγνώμονα», τους ζητώ συγγνώμη δηλαδή. Τους ζητώ μόνο να έρθουν στη θέση μου. Το μόνο που δέχομαι ως ανωτέρα αρχή είναι η δημόσια υγεία. Η δημόσια υγεία είναι η ανώτερη αρχή της ελεύθερης επιλογής επαγγέλματος, γιατί στο τέλος, όταν έχεις να κάνεις με τη ζωή και με τον θάνατο πρέπει να είσαι πάντα με τη ζωή. Αυτό είναι το δικό μου επιχείρημα, για το οποίο εισηγούμαι τη σχετική ρύθμιση, που θα έχουμε στη Βουλή να συζητήσουμε από αύριο στις αρμόδιες επιτροπές.

Όμως, ως προς τα ιδεολογικά μας ζητήματα, εσείς θα έπρεπε να λέτε «μπράβο» που εφαρμόζονται -έστω εν μέρει και εμβαλωματικά και ξαφνικά και πρόχειρα-, ο κεντρικός σχεδιασμός της οικονομίας, στον οποίο εσείς υποτίθεται πιστεύετε.

Ευχαριστώ πάρα πολύ.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** …στα νοσοκομεία με μπαλώματα;

**ΠΡΟΕΔΡΕΥΟΥΣΑ (Όλγα Γεροβασίλη):** Δεν λύνονται τώρα τέτοια ζητήματα, όπως αντιλαμβάνεστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία Πρόεδρε, μου αρέσουν οι ιδεολογικές συζητήσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Να οργανώσουμε τότε μία ad hoc συζήτηση.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 18.30΄ λύεται η συνεδρίαση για αύριο, Τρίτη 23 Ιουλίου 2024 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της Σύμβασης Παραχώρησης αναφορικά με τη χρήση και εκμετάλλευση ορισμένων χώρων και περιουσιακών στοιχείων εντός του Λιμένα Ηρακλείου», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**